މަސްތުވާތަކެއްޗާއެކު ގެމަނަފުށިން ދެ މީހަކު ހައްޔަރުކޮށްފި\nހޯމަ ،3 އޯގަސްޓް 2020 / 11:22\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ގއ. ގެމަނަފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ގެމަނަފުށިން ދެ މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nގެމަނަފުއްޓަށް މަސްތުވާތަކެތި އެތެރެކުރަން އުޅޭ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 24 އަހަރުގެ މީހަކާއި 27 އަހަރުގެ މީހެކެވެ. މި ދެ މީހުންނަކީވެސް ދިވެހި ފިރިހެނުންނެވެ.\nމި އޮގަސްޓް މަހުގެ2ވަނަ ދުވަހު ހިންގި އެ އޮޕަރޭޝަނުގައި، ޑިންގީއެއްގައި އައިސް ގެމަފުއްޓަށް އެ މީހުން ފޭބުމުން ފުލުހުންގެ ބެލުމުގެ ދަށަށް ގެނެސް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ބޮޑު ތިން ރަބަރު ޕެކެޓު ފެނިފައިވެއެވެ.\nމި މައްސަލަ ގެމަނަފުށި ޕޮލިސް ސްޓޭޝަނުން ގެންދަނީ ތަހުގީގު ކުރަމުންނެވެ.\nއަތޮޅުތެރޭގައި ހިންގި މަސްތުވާތަކެތީގެ އޮޕަރޭޝަންތަކެއްގައި ފަސް މީހަކު ހައްޔަރުކޮށްފި ބުދަ ،23 ސެޕްޓެމްބަރ 2020\nޕިކަޕެއް ބަލައި ފާސްކޮށް ބަނގުރާ އާއެކު ހަތަރު މީހަކު ހައްޔަރުކޮށްފި ބުދަ ،23 ސެޕްޓެމްބަރ 2020\nމަސްތުވާތަކެތިކަމަށް ޝައްކުކުރެވޭ އެއްޗަކާއެކު މީހަކު ހިންނަވަރުން ހައްޔަރުކޮށްފި ބުދަ ،23 ސެޕްޓެމްބަރ 2020\nކުށްމަދު ކުރުމަށް ފަރުދީ ޒިންމާ އަދާކުރައްވާ އަންގާރަ ،22 ސެޕްޓެމްބަރ 2020\nމަސްތުވާތަކެއްޗާއެކު ދެ މީހަކު ގއ. ކޮނޑޭއިން ހައްޔަރުކޮށްފި ހޯމަ ،21 ސެޕްޓެމްބަރ 2020


ފަތުރުވެރިކަމުގެ ދާއިރާގެ ފާހަގަކޮށްލެވޭ އެވޯޑްތަކެއް ރާއްޖެއަށް ފަތުރުވެރިކަމުގެ ދާއިރާގެ ފާހަގަކޮށްލެވޭ އެވޯޑްތަކެއް ރާއްޖެއަށް\nފަތުރުވެރިކަމުގެ ދާއިރާގެ ފާހަގަކޮށްލެވޭ އެވޯޑްތަކެއް ރާއްޖެއަށް\nޓްރެވެލް ލެޝަރ އިންޑިއާސް ބެސްޓް އެވޯޑްސް 2020ގައި "ބެސްޓް ހަނީމޫން ޑެސްޓިނޭޝަން" އެވޯރޑް ރާއްޖެއަށް ލިބުން، ފޮޓޯ- އެމްއެމްޕީއާރުސީ\nޓްރެވެލް ޕްލަސް ލެޝަރ އިންޑިއާސް ބެސްޓް އެވޯޑްސް 2020ގައި "ބެސްޓް ހަނީމޫން ޑެސްޓިނޭޝަން" އެވޯރޑާއި، ޗައިނާގެ އެންމެ ކުރިއަރަމުން އަންނަ ޓްރަވަލް އެޖެންސީ އެއްކަމަށްވާ ފްލިގީގެ "ބެސްޓް ޕާރޓްނަރ އޮފް 2020" ގެ އެވޯޑް ރާއްޖެ ލިބިއްޖެއެވެ.\nޓްރެވެލް ޕްލަސް ލެޝާރ އަކީ ލަގްޒަރީ ޓްރެވަލް އެންޑް ލައިފް ސްޓައިލް މެގަޒިން އެކެވެ. އިންޑިއާގެ މި ޕަބްލިކޭޝަންގެ ފަރާތުން ދޭ "ޓްރެވެލް ޕްލަސް ލެޝާރ އިންޑިއާސް ބެސްޓް އެވާރޑްސް 2020" އަކީ ދުނިޔޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުގެ އަގުވަޒަން ކުރުމަށް ދެވޭ އެވޯޑެކެވެ. އެހެން އަހަރުތަކެކޭ އެއްގޮތަށް މިއަހަރުވެސް އެވޯޑްގެ ހައްގު ވެރިން ހޮވާފައި ވަނީ މެގަޒިންގެ ކިޔުންތެރިންގެ މެދުގައި ނެގި އޮންލައިން ވޯޓަކުންނެވެ.\nޓްރެވެލް ޕްލަސް ލެޝަރ އިންޑިއާސް ބެސްޓް އެވޯޑްގެ އިތުރުން މިމަހު ބޭއްވި ފްލިގީގެ އަހަރީ އެވޯޑް ހަފްލާގައި ރާއްޖެއަށްވަނީ "ބެސްޓް ޕާޓްނާ އޮފް 2020" އާއި "ގޯލްޑަން ފްލިގީ އެވާރޑް"ވެސް ލިބިފައެވެ.\nފްލިގީ އަކީ ޗައިނާ މާރކެޓް ގައި ކުރިއަރަމުން އަންނަ އޮންލައިން ޓްރަވަލް އެޖެންޓެކެވެ. އެގޮތުން ޗައިނާގެ 200 މިލިއަނެއްހާ މީހުން ޓްރެވެލް ބުކިން ހެދުމަށް މި ޕްލެޓްފޯރމް ބޭނުންކުރެއެވެ. ޗައިނާގައި ކުލަގަދަކޮށް ފާހަގަ ކުރާ ޑަބަލް 11 ފެސްޓިވަލް ގައި މިއަހަރު ރާއްޖެ އިން ވަނީ ފްލިގީއާއި ގުޅިގެން ޕްރޮމޯޝަނަލް ކެންޕޭނެއްވެސް ހިންގާފައެވެ.\nފްލިގީގެ އަހަރީ އެވޯޑް ހަފްލާގައި ރާއްޖެއަށް ވަނީ "ބެސްޓް ޕާޓްނާ އޮފް 2020" އާއި "ގޯލްޑަން ފްލިގީ އެވާރޑް" ލިބިފައި، ފޮޓޯ- އެމްއެމްޕީއާރުސީ\nރާއްޖޭގެ ބޯޑަރު އަލުން ހުޅުވާލުމާއެކު އިންޑިއާއިން ރާއްޖެއަށް ޒިޔާރަތް ކުރާ ފަތުރުވެރިންގެ އަދަދު އަންނަނީ އިތުރުވަމުންނެވެ. އެގޮތުން އިންޑިއާވަނީ ރާއްޖެއަށް ދެވަނައަށް އެންމެ ގިނަ ޢަދަދަކަށް ފަތުރުވެރިން އަންނަ ގައުމުގެ ގޮތުގައި ހިމެނިފައެވެ. ފަތުރުވެރިން އައުން އިތުރުކޮށް މާކެޓް އިތުރަށް ވަރުގަދަކުރުމަށްޓަކައި އެމްއެމްޕީއާރުސީން ދަނީ ތަފާތު މާކެޓިން ހަރަކާތްތަކެއް ކުރިއަށް ގެންދަމުންނެވެ. މީގެ ތެރޭގައި، ރޭޑިޔޯ ކެމްޕެއިން، ފެމެލިއަރައިޒޭޝަން ޓްރިޕްސް، އަދި ތަފާތު ވާޗުއަލް އިވެންޓް ތަކުގައި ބައިވެރިވުން ހިމެނެއެވެ.\nޗައިނާ އަކީ ރާއްޖެ އަށް އެންމެ ގިނަ ޢަދަދެއްގެ ފަތުރުވެރިން އަންނަމުން އައި އެއް ޤައުމެވެ. ކޯވިޑް-19 އާ ގުޅިގެން ދިވެހިރާއްޖޭގެ ބޯޑަރު ޗައިނާގެ ފަތުރުވެރިންނަށް ބަންދުކުރުމުގެ ކުރިން މި އަހަރުގެ ޖެނުއަރީ މަހު 31,744 ފަތުރުވެރިން ވަނީ އެ ޤަައުމުން ރާއްޖެއަށް ޒިޔާރަތްކޮށްފައެވެ. މިއީ މިދިޔަ އަހަރާއި އަޅާބަލާއިރު 22 އިންސައްތައިގެ ކުރި އެރުމެކެވެ. އެމްއެމްޕީއާރުސީން ދަނީ ޗައިނާގައި ތަފާތު މާރކެޓިންގ ހަރަކާތްތައް ކުރިޔަށް ގެންދަމުންނެވެ. މީގެ ތެރޭގައި "ވައިބާ" އަދި "ވީޗެޓް" ގައި ކުރިޔަށް ގެންދާ ކެންޕެއިނާއި އޮންލައިން ރޯޑްޝޯ ކުރިޔަށް ގެންދިޔުމާއި އައުޓްޑޯރ ކެންޕެއިންތައް ކުރިޔަށް ގެންދިޔުން ހިމެނެއެވެ.


"Afirinnah libene enme bodo hihvarakee mithibi supporterun" – adduLIVE\n"އަފިރިންގެ އެންމެ ބޮޑު ހިތްވަރަކީ ސަޕޯޓަރުން"\n1 Apr 23, 2018, 19:04 ހަސަން އަޝްރަފް\nމިނިވަން ޗެމްޕިއަންޝިޕް ފުޓްބޯޅަ މުބާރާތުގައި ފ.ނިލަންދޫ ޓީމާއި ދެކޮޅަށް އެ ޓީމުގެ ސަޕޯޓަރުންގެ ކުރިމަތީގައި ނިކުންނަން ޖެހުމަކީ ކުރިމަތިވި ބޮޑު ޗެލެންޖެކެވެ. ދަނޑުގެ ހާލަތާއި ނިލަންދޫ ޓީމުގެ ސަޕޯޓަރުންގެ ހަޅޭކުގެ އަޑުން ހިތަދޫ ޓީމަށް ކޮންމެވެސް ވަރަކަށް މެޗަށް ފޯކަސް ކުރުމަށް އުނދަގޫ ވެގެން ދިޔައެވެ.\nއެހެން ނަމަވެސް، ހިތަދޫ ޓީމުގެ ލޭ ކައްކުވާލައި އެ ޓީމަށް ޖޯޝު ގެނުވީ، ދަނޑުން ބޭރުގައި ތިބި އައްޑޫއަށް ނިސްބަތްވާ ސަޕޯޓަރުންނެވެ. އެއީ ވޮއްމުލި ރިސޯޓުގައި މަސައްކަތް ކުރާ އައްޑޫ އަށް ނިސްބަތްވާ ޒުވާނުންނެވެ.\nމައުލޫމާތު ލިބިފައިވާ ގޮތުގައި އެ ޒުވާނުން އައްޑޫ ޓީމަށް ސަޕޯޓް ކުރުމަށް ނިލަންދޫ އަށް ދިޔައީ އަމިއްލައަށް ލޯންޗެއް ކުއްޔަށް ހިފައިގެންނެވެ. މެޗް ބަލަން އެއްވި ނިލަންދޫ މީހުންނާޢި ބަލާއިރު އެއީ މަދު އަދަދެއްގެ ބަޔަކަށް ވިޔަސް، އައްޑޫ ބަހުރުވައިން އެމީހުން ދިޔައީ ޓީމަށް ސަޕޯޓް ކުރަމުންނެވެ.\n'އައްޑޫލައިވް' އާއި ވާހަކަ ދެއްކި ހިތަދޫ ޓީމުގެ އޮފިޝަލަކު ބުނިގޮތުގައި ކައިރި ރިސޯޓަކުން އައި އައްޑޫ ޒުވާނުންގެ ފަރާތުން ޓީމަށް ވަރަށް ބޮޑު ހިތްވަރެއް ލިބުނު ކަމަށެވެ.\n"ދަނޑި ބޭރުން ރަށި ބަހުން. އޯއި ގޯލަށް ޖަހާއްކެން. އަފިރިން ރަށި ބަހުން އޯލާ އަޑަ އިވެނެމެއި އަސްލު ހަމަ މުޅުވޭއް އިތިރި ހިއްވަރަކަށް ވި." ހިތަދޫ ޓީމްގެ އޮފިޝަލް ބުންޏެވެ.\nވޮއްމުލި ރިސޯޓުގައި މަސައްކަތް ކުރާ އައްޑޫ ޒުވާނުންތަކެއް ހިތަދޫ ފުޓްބޯޅަ ޓީމަށް ތަރުހީބު ދިނުމަށް އައިސް ދިނީތީ އެކަމަށް ޓީމުން ޝުކުރު އަދާކުރެއެވެ. އެ ޓީމުގެ ކުޅުންތެރިންނާއި އޮފިޝަލުން އެދެނީ މިމަހުގެ 25 ވަނަ ދުވަހު ވެސް ޓީމަށް ތަރުހީބު ދިނުމަށް އައިސް ދިނުމެވެ.


Italy haalugai jehunu vaguthu ehee'ge athei dhikkollee China'in ekani!\nއިޓަލީ ހާލުގައި ޖެހުނު ވަގުތު އެހީގެ އަތެއް ދިއްކޮށްލީ ޗައިނާއިން އެކަނި!\nޗައިނާއިން ވަނީ ޑޮކްޓަރުންގެ ޓީމަކާއި 31 ޓަނުގެ މެޑިކަލް ސަޕްލައި ފޮނުވާފައި\nއިޓަލީވިލާތަށް ބައެއް އާލާތްތައް ބޭރުކުރުން މަނާކުރަން ޖަރުމަނާއި ފަރަންސޭސްވިލާތުން ނިންމި\nޔޫރަޕުގެ އިއްތިހާދުގެ ކުރިމަގަށް މީގެ ނޭދެވޭ އަސަރު ކުރާނެ: މާހިރުން\nކ. މާލެ | 14 މާރޗް 2020 | ހޮނިހިރު 10:03 | 56,331\nކޯވިޑް-19 އާ ގުޅިގެން އިޓަލީގެ ބިނާތައް ޑިސްއިންފެކްޓް ކުރަނީ - ރޮއިޓަރސް\nއިޓަލީވިލާތަކީ މި ވަގުތު ކޮރޯނާވައިރަސްގެ ނުރައްކާ އެންމެ ބޮޑަށް ތަހައްމަލު ކުރަމުންދާ ޤައުމެވެ. އެގޮތުން އެ ޤައުމުގެ އައިސީޔޫގެ އާލާތްތަކާއި އެނދުތައް ފުރުމާއި ގުޅިގެން، އެ ޤައުމުގެ ސަރުކާރުން ވަނީ ފަރުވާ ދީގެން ރަނގަޅުވާނެ ބަޔަކަށް އިސްކަން ދިނުމަށް ޑޮކްޓަރުންނަށް އަންގާފައެވެ.\nމި ޙާލަތު ކުރިމަތިވުމާއި ގުޅިގެން އެ ޤައުމުގެ ޞިއްޙީ ފަރުވާ ދިނުމުގައި ޙަރަކާތްތެރިވާ ވުޒާރާތަކާއި ޑޮކްޓަރުން ވަނީ އެހީގެ އަތެއް ދިއްކޮށްލުމަށް އެކުވެރި ޤައުމުތަކަށް ގޮވާލާފައެވެ. ބަލީގައި ފަރުވާ ހޯދަމުން އަންނަ ފަރާތްތަކުގެ ތެރެއިން ވަކި ބަޔަކަށް ފަރުވާ ދޭން ހޮވުމަކީ، ފަސޭހަ އަދި ކުރަން ބޭނުންވާނެ ކަމަކަށް ވެސް ނުވާތީއެވެ.\nއިޓަލީވިލާތަށް އެހީ ހިފައިގެން ދިޔަ ޗައިނާގެ ޓީމު ފްލައިޓުން ފައިބަނީ. ފޮޓޯ: އޭޕީ\nމި ދަނޑިވަޅުގައި އެ ޤައުމަށް އެހީގެ އަތެއް ދިއްކޮށްލީ މި ބަލީގެ ނުރައްކަލާ އެންމެ ބޮޑަށް ކުރިމަތިލާ، އެ ބަލި ދިފާޢުކުރުމުގައި ދުނިޔެއަށް މިސާލު ދައްކާފައިވާ ޗައިނާއިންނެވެ. އެގޮތުން ބުރާސްފަތި ދުވަހުގެ ވަގުތެއްގައި ޗައިނާއިން ވަނީ، ޗައިނާ އީސްޓަރން ފްލައިޓެއްގައި މެޑިކަލް ޓީމަކާއި 31 ޓަނުގެ ޞިއްޙީ އާލާތްތައް ފޮނުވާފައެވެ. އޭގެ ތެރޭގައި އިޓަލީގެ އައިސީޔޫތަކަށް ބޭނުންވާ ވެންޓިލޭޓަރު ފަދަ އާލާތްތައް ވެސް ހިމެނެއެވެ.\nޔޫރަޕުގެ ގައުމުތަކުން އިސްކުރީ އަމިއްލަ މަސްލަހަތު\nޗައިނާ ސަރުކާރުން މި ފޯރުކޮށްދިން އެހީއާއެކު އިޓަލީ ރައްޔިތުންގެ މެދުގައި ވަނީ ޔޫރަޕުގެ އިއްތިހާދުގެ ބައިވެރިންނާ މެދު ކޮންމެވެސް ވަރެއްގެ ނަފްރަތެއް އުފެދިފައެވެ. އެހީއަށް ބޭނުންވެގެން ސަލާން ޖެހި ވަގުތު އަޅާ ނުލީމައެވެ. އޭގެ ބަދަލުގައި އެ ޤައުމުތަކުން ދިނީ ބީރު ކަންފަތެކެވެ.\nމިސާލަކަށް ޔޫރަޕުގެ އިއްތިހާދުގައި ހިމެނޭ ޖަރުމަންވިލާތާއި ފަރަންސޭސްވިލާތުން ކަންކުރި ގޮތާއި މެދު އިޓަލީ ރައްޔިތުން އައީ އަމަށަކު ރުޅިއެއް ނޫނެވެ. އިޓަލީވިލާތުން އެހީއަކަށް އެދުމުން ޖަރުމަންވިލާތާއި ފަރަންސޭސްވިލާތުން ކަންކުރީ ދިމާ އިދިކޮޅަށެވެ. އެ ދެ ޤައުމުން ނިންމީ ފޭސް މާސްކާއި، ހަޒްމަތް ސޫޓް ފަދަ އާލާތްތައް އެ ޤައުމުން ބޭރުކުރުން މަނާ ކުރުމަށެވެ.\nޖަރުމަނުވިލާތުގެ އެ ނިންމުން މިހާރު މުރާޖަޢާކޮށް އިޓަލީވިލާތަށް މުދާ ބޭރުކުރެވޭނެ އިންތިޒާމުތައް ހަމަޖެއްސި ނަމަވެސް، ފުރަތަމަ ކަންކުރި ގޮތް އިޓަލީ ރައްޔިތުން ހަނދާނުން ފިލައި ނުދާނެކަން ކަށަވަރެވެ. މިއީ އެ އިއްތިހާދެއްގެ ބައިވެރިއެއްގެ ގޮތުގައި އެއް ޤައުމު އަނެއް ޤައުމަށް އެހީތެރިވާން ބޮޑެތި އެއްބަސްވުންތަކުގައި ސޮއިކޮށްގެން ތިބި ވިލާތުގެ އިއްތިހާދުގެ ޤައުމުތަކުން އިޓަލީއަށް ދިން ކެއްސެއް ކަމަށް އެ ޤައުމުގެ ސިޔާސީ ފަރާތްތަކުން ވެސް އަންނަނީ ބުނަމުންނެވެ.\nކޯވިޑް-19 އާ ގުޅިގެން ހަރަކާތްތެރިވާ އިޓަލީގެ ޓީމެއް. ފޮޓޯ: އޭޕީ\nޖަރުމަނާއި ފަރަންސޭސިވިލާތުން މިހެން ކަންކުރީ، ޔޫރަޕުގެ އެއްވެސް ޤައުމެއް ޙާލުގައި ޖެހޭ ވަގުތު ނުވަތަ ކާރިޘާއެއް ކުރިމަތިވާ ވަގުތު އެހީއަށް އެދެން އޮންނަ ނިޒާމުގެ ތެރެއިން އިޓަލީން އެހީއަށް އެދިފައި ވަނިކޮށެވެ. ހަމަ އަޑުއަހާލާނެ އެއްވެސް ޤައުމެއް ނުވިއެވެ. އޭގެ ބަދަލުގައި އޮސްޓްރިއާ، އަދި ސްލޮވީނިއާ ފަދަ އިއްތިހާދުގެ ބައިވެރިން ނިންމީ އިޓަލީ ރައްޔިތުންނަށް އެތެރެ ވިޔަ ނުދިނުމަށް ބޯޑަރުތައް ބަންދުކުރުމަށެވެ.\nއިއްތިހާދުގެ ގައުމުތަކުގެ ތެރޭގައި ބަދަހި ގުޅުމެއް ނެތްކަމުގެ ތުހުމަތު\nއިޓަލީވިލާތުގެ ސަރުކާރުން ވަނީ އެ ޤައުމަށް އެހީ ފޯރުކޮށްދިނުމުގައި އިއްތިހާދުގެ ޤައުމުތަކުން ލަސްކަމަށާއި އިހުމާލުވެފައިވާ ކަމުގެ ތުހުމަތުކޮށްފައެވެ. ބްރަސެލްސް ގައި ހުންނަވާ ވާހަކަ ދައްކަވަމުން އިޓަލީވިލާތުން އީޔޫއަށް ކަނޑައަޅާފައި ހުންނަވާ ސަފީރު މައުރީޒިއޯ މަސާރީ ވިދާޅުވީ، ވާހަކަތަކާއި މަޝްވަރާތަކުގެ އިތުރަށް ކުއްލި ފިޔަވަޅުތަކެއް އަޅަންޖެހޭ ކަމަށެވެ.\nއަޅާ ފިޔަވަޅުތަކަކީ އަވަސް، ސާބިތު އަދި އޭގެން ފައިދާކުރާނެ ފިޔަވަޅުތަކަކަށް ވުން މުހިންމު ކަމުގައި މަސާރީ ވިދާޅުވިއެވެ. އަދި މިއަދު އިޓަލީއަށް މި ޙާލަތު ދިމާވިޔަސް، މާދަމާ އެހެން ޤައުމަކަށް ހަމަ މި ޙާލަތު ދިމާވެދާނެ ކަން ދަނެގެން ކަންކަން ނިންމުމަށް ގޮވާލެއްވިއެވެ. އޭގެ އިތުރުން ކަނޑައެޅިފައިވާ ނިޒާމުގެ ތެރެއިން އެހީއަކަށް ގޮވާލުމުން، އެކަމަށް އިއްތިހާދުގެ ޤައުމަކުން އިޖާބަނުދިންކަމީ ޔޫރަޕުގެ އިއްތިހާދުގެ ބަދަހި ގުޅުމަށް ބުރޫ އަރާނެ ކަމެއް ކަމަށް ވިދާޅުވިއެވެ.\nމީހުން އެއްވެ އުޅޭ ބިނާތައް ކައިރި މިހާރު ފެންނަނީ ހުސްކޮށް. ފޮޓޯ: ރޮއިޓަރޒް\nމި ޙާލަތާއި ގުޅިގެން ވިލާތުގެ އިއްތިހާދުގެ ތެރޭގައި އޮތް ޚާރިޖީ ގުޅުންތަކަށް ބުރޫއަރާނެ ކަމަށް މާހިރުން އަންނަނީ ބުނަމުންނެވެ. އަދި މިކަމުގައި އިއްތިހާދުގެ ޤައުމުތަކުން ޢަމަލުކުރާ ގޮތަކުން، އިއްތިހާދަށް ލޮޅުންތަކެއް އަރާފާނެ ކަމަށް ވެސް ބުނެފައިވެއެވެ.\nއިއްތިހާދުން އިޖާބަނުދިން ހިނދު، އިޓަލީގެ ޙާލަތަށް އިޖާބަދިން ޗައިނާއަށް ފަށްފަށުން އެ ޤައުމުގެ ރައްޔިތުންގެ ޝުކުރު އަދާކުރަމުން އަންނައިރު، ޗައިނާގެ ޢަމަލު ދުވަހަކުވެސް ހިތަކުން ފޮހެވިގެން ނުދާނެ ކަމަށް އަންނަނީ ބުނަމުންނެވެ. ޗައިނާއިން ވަނީ މިކަމުގައި ވެސް ޤައުމުތަކަށް މިސާލު ދައްކާފައެވެ.


Hussain Mohammed avahaara vejje\nކުރީގެ މެމްބަރު ހުސައިން މުހައްމަދު އަވަހާރަވެއްޖެ\nރައްޔިތުންގެ މަޖިލީހުގެ 18 ވަނަ ދައުރުގެ މަތިވެރީ ދާއިރާގެ މެމްބަރުކަން ކުރައްވާފައިވާ ހުސައިން މުހައްމަދު އަވަހާރަ ވެއްޖެ އެވެ.\nހުސައިން މުހައްމަދު އަވަހާރަވީ ޓްރީޓޮޕްގައި ފަރުވާ ދެމުން ދަނިކިށް ރޭގެ ދަންވަރުގެ ވަގުތެއްގަ އެވެ. އަވަހާރަވިއިރު އުމުރުފުޅަކީ 71 އަހަރެވެ.\nމީގެ އިތުރުން ވެސް ތައުލީމީ ދާއިރާއިން ވެސް ގިނަގުނަ ހިދުމަތް ކޮިށްދީފައިވާއިރު ހުސައިން މުހައްމަދު ވަނީ އެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރު ކަމާއި ޑިރެކްޓަރުކަންވެސް ވަނީ ކުރައްވާފަ އެވެ. އަދި އެޑިއުކޭޝަން ޑިވެލޮޕްމަންޓް ސެންޓަރު (އީޑީސީ)ގެ އެކިއެކި މަގާމުތައްވެސް ވަނީ ފުރުއްވާފަ އެވެ.\nމީޑިއާ ދާއިރާއިން އޭނާ ވަނީ ޓެލެވިޒަން މޯލްޑިވްސްގެ ޑެޕިއުޓީ ޑިރެކްޓަރު ކަމުގެ މަގާމާއި އެގްޒެކެޓިވް ޑިރެކްޓަރުކަން ކުރައްވައި ގައުމީ ޓީވީ އާއި ރޭޑީއޯ ހިންގެވުމުގެ އެންމެ އިސްވެރިޔާގެ ގޮތުގައި ގިނަ އަހަރުތަކެއް ވަންދެން މަސައްކަތް ކުރައްވައިފަ އެވެ.\nމީގެ އިތިުރުންވެސް އޭނާ ވަނީ ރާއްޖޭގެ އެކި މީޑިއާތަކުގައި ނޫސްވެރިއެއްގެ ގޮތުންވެސް ގިނަ ދުވަސްތަކެއްވަންދެން މަސައްކަތް ކުރައްވާފަ އެވެ.\nރައްޔިތުންގެ މަޖިލިސް ޕީއެސްއެމް މިނިސްޓްރީ އޮފް އެޑިއުކޭޝަން + މަތިވެރި ޕޮލިޓިކްސް މަރު އޮބިޗުއަރީ


Dhiraagun high speed fibre internet ge hidhumaiy Guraidhoo aai Milandhoo ah tha'aarafu koffi | Mihaaru\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް ތ. ގުރައިދުއަށް ތައާރަފް ކުރުމަށް ބޭއްވި ރަސްމިއްޔާތުގެ ތެރެއިން.---ފޮޓޯ: ދިރާގު\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް ގުރައިދު އާއި މިލަންދުއަށް ތައާރަފުކޮށްފި\n27 ނޮވެމްބަރ 2018 - 23:23 1 comment\nދިރާގުން ހައި ސްޕީޑް ފައިބާ އިންޓަނެޓު އަދި ދިރާގު ޓީވީގެ ޚިދުމަތް ތ. ގުރައިދު އާއި، ށ. މިލަންދުއަށް ތައާރަފް ކޮށްފި އެވެ.\nމި ޚިދުމަތް އެ ދެ ރަށަށް ތައާރަފު ކުރިއިރު، ދިރާގުން ވަނީ ބ. އަތޮޅު ތުޅާދޫ، އޭދަފުށި އަދި އެ އަތޮޅު ދަރަވަންދުއަށް ވެސް އެ ދެ ޚިދުމަތް ފޯރުކޮށްދީފަ އެވެ.\nDhiraagu fibre aai TV ge khidhumaiy B. Thulhaadhoo ah\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް މުޅި ރާއްޖެ އަށް ފުޅާކުރުމަށް ކުރަމުންދާ މަސައްކަތުގައި 2016 ވަނަ އަހަރުން ފެށިގެން "ފައިބާ ޓު ދަ ހޯމް" ގެ ޚިދުމަތް މާލެ، ވިލިމާލެ އަދި ހުޅުމާލޭގެ އިތުރުން އެހެން 41 ރަށަކަށް ވަނީ ފޯރުކޮށްދީފަ އެވެ.\nފައިބާ ބްރޯޑް ބޭންޑަކީ، ބްރޯޑް ބޭންޑްގެ ހިދުމަތް ފޯރުކޮށްދިނުމަށް ބޭނުން ކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބާ ބްރޯޑް ބޭންޑް ޚިދުމަތަކީ 100 އެމްބީޕީއެސް އަދި އެންމެ ބޮޑު އެލަވަންސް ކަމުގައިވާ 1 ޓީބީގެ ޕެކޭޖާ އެކު ރާއްޖޭގައި މިވަގުތު ފޯރުކޮށްދެމުން އަންނަ އެންމެ ހަލުވި ބްރޯޑް ބޭންޑްގެ ޚިދުމަތެވެ. އެ ޚިދުމަތް މިހާރު ގދ. ގައްދޫގެ އާންމުންނަށާއި ވިޔަފާރިތަކަށް ފުރިހަމަ އަށް ލިބެމުންދާނެ ކަމަށް ދިރާގުން ބުންޏެވެ.\nދިރާގުން ހައި ސްޕީޑް ފައިބާ އިންޓަނެޓުގެ ޚިދުމަތް ށ. މިލަންދުއަށް ތައާރަފް ކުރުމަށް ބޭއްވި ރަސްމިއްޔާތުގެ ތެރެއިން.---ފޮޓޯ: ދިރާގު\nދިރާގުން ވަނީ މިދިޔަ ހަފުތާގެ ބުދަ ދުވަހު ފިކްސްޑް ބްރޯޑް ބޭންޑް ޕްރޮމޯޝަނެއް ފަށައިފަ އެވެ. އެގޮތުން، އެ ޕްރޮމޯޝަންގެ ދަށުން ގޭގެ އަށް ފައިބާ ކަނެކްޝަން މުޅިން ހިލޭ ގުޅައިދިނުމުގެ އިތުރުން ތިން މަސް ދުވަސް ވަންދެން ނަގާ ކޮންމެ ފައިބާ ބްރޯޑްބޭންޑް ކަނެކްޝަނަކަށް މަހު ފީގެ ގޮތުގައި ދައްކާ އަދަދުން 25 ޕަސެންޓްގެ ޑިސްކައުންޓެއް ލިބޭނެ އެވެ. މި ޕްރޮމޯޝަން ކުރި އަށް ގެންދާނީ މި މަހުގެ ނިޔަލަށެވެ.\nއިތުރު ލިޔުންތައް ދިރާގު އިންޓަނެޓް ދިރާގު އިންޓަނެޓް\nދިރާގުން ހިލޭ ޑޭޓާ އާއި ޑިސްކައުންޓް ޖޫންގައި ވެސް


Boatun fake bon fenunu massalaagai4meehakaa suvaalukuranee\nބޯޓުން ފޭކް ބޮން ފެނުނު މައްސަލާގައި ހަތަރު މީހަކާ ސުވާލު ކުރަނީ\nއެއާ ފްރާންސްގެ ބޯޓު އެމަޖެންސީގައި ކެންޔާގައި ޖައްސާފައި\nމޮރީޝަސްއިން ފްރާންގެ ވެރިރަށް ޕެރިސްއަށް ދަތުރުކުރަމުންދިޔަ އެއާ ފްރާންސްގެ ބޯޓެއް ތެރެއިން ފޭކް ބޮމެއް ފެނުނު މައްސަލާގައި ހަތަރު މީހަކާ ސުވާލުކުރަން ފަށައިފިއެވެ.\nބޮމެއް ކަމަށް ޝައްކުކުރެވިގެން އެއާ ފްރާންސްގެ ބޯޓު ވަނީ އެމެޖެންސީގައި ކެންޔާ މޮންބާސާ ސިޓީގެ އިންޓަނޭޝަނަލް އެއާޕޯޓަށް ޖައްސައިފިއެެވެ. ބޯޓު ޖެއްސުމަށް ބޯޓުން މީހުން ހުސްކޮށް، ބޮން ތަހުލީލުކޮށްފައިވެއެވެ. ބޯޓުގައި ޖުމްލަ 500 މީހުން ދަތުރުކުރިއެވެ.\nކެންޔާގެ އިންޓީރިއާ މިނިސްޓަރު ޖޯސެފް ނަކަސެރީ ވިދާޅުވީ، އެ މައްސަލާގައި ހަތަރު މީހަކާ ސުވާލުކުރަމުންދާ ކަމަށެވެ. މި ހަތަރު މީހުންގެ ގައުމެއް މިނިސްޓަރު ހާމަކުރައްވާފައެއް ނުވެއެވެ.\nއެއާ ފްރާންސްގެ ސީއީއޯ ފްރެޑެރިކް ގަގޭ ބޯޓުން ފެނުނު ބޮން ސިފަކޮށްދެއްވާފައިވަނީ ކަރުދާހުން ހަދާފައިވާ ފޮއްޓެއްގެ ގޮތުގައެވެ. އަދި އެ ފޮށީގެ ތެރޭގައި ކަރުދާސްތަކެއް ހުރި ކަމަށް ވެސް ސީއީއޯ ވިދާޅުވެފައިވެއެވެ.\nއެއާ ފްރާސްގެ ބޯޓެއްގެ ތެރެއިން ފޭކު ބޮމެއް ފެނިފައިމިވަނީ، ފްރާންސްއަށް ޓެރަރިސްޓުންގެ ހަމަލާ ދޭނެ ކަމުގެ އިންޒާރުތައް ލިބެމުންދާ ދުވަސްވަރެއްގައެވެ. ފްރާންސްގެ ވެރިރަށް ޕެރިހަށް މިދިޔަ ނޮވެމްބަރު މަހުގެ ތެރޭގައި ވެސް ޓެރަރިސްޓް ޖަމާއަތަކުން ވަނީ ވަރުގަދަ ހަމަލާތަކެއް ދީފަ އެވެ. އެ ހަމަލާގައި 129 މީހުން މަރުވެ 300 އަށް ވުރެ ގިނަ މީހުން ޒަޚަމްވެފައިވެ އެވެ.\nޕެރިހުގެ އެކި ތަންތަނުގައި ދިން ބަޑީގެ ހަމަލާތަކާއި ބޮމުގެ ހަމަލާތަކުގެ ސަބަބުން ފްރާންސްގައި ވަނީ ކުއްލި ނުރައްކަލުގެ ހާލަތު ވެސް އިއުލާންކޮށްފައެވެ. އެ ގައުމު އަދިވެސް އޮތީ ކުއްލި ނުރައްކަލުގެ ހާލަތުގައެވެ.


Thiya Loaybaa Dhurah: Reethi loabeege filmakah vedhaane | Mihaaru\nފިލްމް "ތިޔަ ލޯތްބާ ދުރަށް" މަންޒަރެއް.\nފިލްމް "ތިޔަ ލޯތްބާ ދުރަށް" ގެ ޝޫޓިންގެ ތެރެއިން.\n23 ނޮވެމްބަރ 2017 - 06:567comments\nފިރިމީހާ އަދި ކުރީގެ ޑައިރެކްޓަރު ހުސައިން އާދިލް ޑައިރެކްޓް ކުރި "ސިއްރު" ގައި އެސިސްޓަންޓް ޑައިރެކްޓަރެއްގެ ގޮތުގައި މަސައްކަތް ކުރިޔަސް މަރީ މިހާތަނަށް ފީޗާ ފިލްމެއް ޑައިރެކްޓެއް ނުކުރެ އެވެ. އެކަމަކު ދެން މާ ލަސްތަކެއް ނުވެ، އޭނާގެ ފިލްމެއް ވެސް ބެލުންތެރިންނާ ހަމައަށް އައިސް ދާނެ އެވެ.\nއަވަށްޓެރި ސްރީ ލަންކާގައި ދިރިއުޅޭ މަރީގެ ފުރަތަމަ ޑައިރެކްޝަން "ތިޔަ ލޯތްބާ ދުރަށް" ގެ މަސައްކަތް ވަރަށް ބާރަށް މިހާރު އަންނަނީ ކުރަމުންނެވެ. ދާދި ފަހުން ޝޫޓިން ފެށި ފިލްމްގެ 90 ޕަސެންޓް ޝޫޓިން މިހާރު ވަނީ ނިންމައިފަ އެވެ.\nމަރީ ލިޔެފައިވާ ލޯބީގެ ވާހަކައަކަށް ހަދާ ފިލްމްގެ ލީޑް ރޯލުން ފެނިގެން ދާނީ އަހުމަދު އަޒްމީލް (އަޒޭ) އާއި މަލީހާ ވަހީދު (މަލް) ގެ އިތުރުން ލަންކާގެ މަޝްހޫރު ބަތަލާއެއް ކަމަށްވާ އުދޭނީ އެވެ. އަދި ފިލްމްގެ ކާސްޓުން މަރިޔަމް ޝަހްޒާ އާއި އޭނާގެ ފިރިމީހާ އަލީ އަމަން ވެސް "ތިޔަ ލޯތްބާ ދުރަށް" އިން ފެނިގެން ދާނެ އެވެ.\nފިލްމް "ތިޔަ ލޯތްބާ ދުރަށް" ގެ މަންޒަރެއް.\n"ފިލްމްގެ މަސައްކަތް ވަރަށް ހަލުވިކޮށް އަދި ވަރަށް ހިތްހަމަޖެހޭ ގޮތަށް ކުރިއަށް ދަނީ. ފުރަތަމަ ފީޗާ ޑައިރެކްޝަން ވިޔަސް މި ކާސްޓާ އެކު މަސައްކަތްކޮށްލަން ވަރަށް ފަސޭހަ،" މަރީ ބުންޏެވެ. "ފީލް ވަނީ އާއިލާގެ ކުދިންކޮޅެއް ގޮވައިގެން މަސައްކަތްކޮށްލެވޭހެން. ވަރަށް ސަޕޯޓިވް މުޅި ޓީމް ވެސް."\nމުޅިން ވެސް ލަންކާގައި ޝޫޓް ކުރާ ފިިލްމްގެ ކެމެރާމަނަކީ އަލީ ރަޝީދު (ގޮޅާ އައްޔަ) އެވެ.\nމަރީ ބުނީ އަމާޒަކީ ވީހާ ވެސް އަވަހަކަށް ފިލްމްގެ ޝޫޓިން އެއްކޮށް ނިންމާލައި، ޕޯސްޓް ޕްރޮޑަކްޝަން މަސައްކަތް ފެށުން ކަމަށެވެ.\n"މާލޭން ކާސްޓުން މިކޮޅަށް ގެނެސްގެން މަސައްކަތް ކުރުވާތީވެ އެ ކުދިންގެ މަސައްކަތްތައް ވެސް ވީހާ އަވަހަކަށް ނިންމާލަން ވިސްނައިގެން މަސައްކަތް ކުރަނީ،" ތީމް ލަވައަކާ ޖުމްލަ ތިން ލަވަ ހިމެނޭ ފިލްމާ ބެހޭ ގޮތުން އޭނާ ބުންޏެވެ.\nޓެކްނޯ މީޑިއާ އިން ޕްރޮޑިއުސް ކުރާ "ތިޔަ ލޯތްބާ ދުރަށް" އަންނަ އެޕްރީލް މަހުގެ ތެރޭގައި ސިނަމާ އަށް ގެންނަން ވަނީ ވިސްނައިފަ އެވެ.\n"އެކަމަކު އަދި ފިލްމް އަޅުވާނެ ތާރީހަކާ އެއްޗެހި ފައިނަލެއް ނުކުރަން." މަރީ ބުންޏެވެ.\nއޭނާ ބުނީ "ތިޔަ ލޯތްބާ ދުރަށް" އަކީ ބެލުންތެރިންނަށް ވަރަށް ކަމުދާނެ ކަހަލަ ވާހަކައަކަށް ހަދާ ފިލްމެއް ކަމަށެވެ. އެހެންވެ ބެލުންތެރިންނަށް ކަމުދާނެ ކަމަށް އުންމީދު ކުރާ ކަމަށް ބުންޏެވެ.\n"މީގެ ކުރިން އަހަރެންގެ ވާހަކަތަކަށް ހެދި އެއްޗެހިތައް ވެސް ވަރަށް ކާމިޔާބު. ބެލުންތެރިންނަށް ވަރަށް ކަމުދިޔަ. އެހެންވީމަ މި ފިލްމް ވެސް ހަމަ ބެލުންތެރިންނަށް ކަމުދާނެ ކަމަށް އުންމީދު ކުރަނީ،" މަރީ ބުންޏެވެ.\nއިތުރު ލިޔުންތައް ސްރީ ލަންކާ ދިވެހި ފިލްމް އިންޑަސްޓްރީ


ހިލޭ ޓުވީޓް ކުރެވޭ ޕްރޮމޯޝަނެއް ދިރާގުން ފަށައިފި\n24 އޭޕްރީލް 2013\nރާއްޖޭގައި ހިލޭ ޓުވީޓް ކުރެވޭ ޕްރޮމޯޝަނެއް ދިރާގުން ފަށައިފި އެވެ.\nޓުވިޓާ ކުންފުންޏާ ގުޅިގެން އިއްޔެއިން ފެށިގެން ތިން މަސް ދުވަހުގެ ނިޔަލަށް ކުރިއަށް ގެންދާ މި ޕްރޮމޯޝަންގައި ޓުވިޓާގެ އެޕްލިކޭޝަން މެދުވެރިކޮށް ހިލޭ ޓުވީޓާއި ރީޓުވީޓް ވެސް ކުރެވޭއިރު، ފޮޓޯ ވެސް ހިލޭ އަޕްލޯޑް ކޮށްލެވޭނެ ކަމަށް ދިރާގުން ބުނެ އެވެ.\n“ފްރީ ޓުވިޓާ އެކްސެސް” ގެ ނަމުގައި ފެށި ޕްރޮމޯޝަނާ ބެހޭ ގޮތުން މައުލޫމާތު ދެއްވަމުން ދިރާގުގެ ޕްރޮޑަކްޓް ޑިވެލޮޕްމަންޓް އެގްޒެކެޓިވް އަހުމަދު އިޝާން ވިދާޅުވީ މި ހިދުމަތަކީ ޓުވިޓާ އެޕްލިކޭޝަން މެދުވެރިކޮށް ޓުވިޓާ އިން މި ހިދުމަތް ހިލޭދޭ ފުރަތަމަ ފަހަރު ކަމަށެވެ.\n“މިއީ ރާއްޖެއަށް ލިބިގެން ދިޔަ ވަރަށް ބޮޑު ކުރިއެރުމެއް. ރާއްޖޭގެ ގިނަ ބަޔަކު މިހާރު ޓުވީޓް ކުރޭ. މި ހިދުމަތުގެ ސަބަބުން ޓުވީޓް ކުރަން މޮބައިލް މެދުވެރިކޮށް ނަގާ ޑާޓާ ވެސް އެހެން ކަމަށް ބޭނުން ކޮށްލަން ފުރުސަތު ލިބޭނެ. މިހާރު މި ޑާޓާ ބޭނުންކޮށްގެން ޓުވީޓް ކުރިނަމަވެސް މިހާރު ފޭސްބުކަށް ޗެކްކޮށްލަން ވެސް އެ ޑާޓާ ކޮޅު ބޭނުން ކުރެވޭނެ،” އިޝާން ވިދާޅުވި އެވެ.\nދިރާގުގެ މާކެޓިން އެގްޒެކެޓިވް އިމްޖާދު ޖަލީލު ވިދާޅުވީ އެ ކުންފުނިން ހިލޭ ފެށި ޓުވިޓާ ޕްރޮމޯޝަންގެ ދަށުން ޗާޖު ކުރާނީ ޓްވީޓެއްގައި އިންނަ ލިންކަކަށް އެކްސްކުރުމުން ކަމަށެވެ.\nއޭނާ ވިދާޅުވީ ޓުވިޓާއިން ރާއްޖޭގައި މި ހިދުމަތް ތައާރަފުކުރީ އެ ކުންފުނީގެ ހިދުމަތްތަކަށް ވެސް ޓުވިޓާއިން ބެލުމަށް ފަހު ކަމަށެވެ.\nދިރާގުން ބުނީ 23 ޖުލައިގެ ނިޔަލަށް ކުރިއަށް ގެންދާ މި ޕްރޮމޯޝަނަށް ލިބޭ ތަރުހީބަށް ބަލާފައި މުއްދަތު އިތުރުކުރަން ވިސްނާފައިވާ ކަމަށެވެ.


BML ge ehee gai Holhudhoogai Mas kandaa thaneh gaaimu kohfi\nނ. ހޮޅުދޫގައި ތަރައްގީކޮށްފައިވާ މަސް ކަނޑާ ތަން--- ފޮޓޯ: ބީއެމްއެލް\nބީއެމްއެލްގެ އެހީގައި ހޮޅުދޫގައި މަސްކަނޑާ ތަނެއް ތަރައްގީކޮށްފި\n25 އޮކްޓޯބަރ 2020 - 11:12:48\nބޭންކް އޮފް މޯލްޑިވްސް ގެ "އަހަރެންގެ ބޭންކް ކޮމިއުނިޓީ ފަންޑު"ގެ އެހީގައި، ނ. ހޮޅުދޫގެ އެމްސީއެފް ޖަމިއްޔާ، އެ ރަށުގެ ބަނދަރު ސަރަހައްދުގައި މަސް ކަނޑާ ތަނެއް ތަރައްގީކޮށްފި އެވެ.\nމަހެއްގެ ބައްޓަމަށް ފަރުމާކޮށްފައިވާ މި މަސްކަނޑާ ތަނުގައި އެއްފަހަރާ އަށް މީހުންނަށް ތިބެވޭ އިރު، ސާފު ފެނާއި ކަރަންޓުވެސް އެތަނަށް ލިބޭނެއެވެ. އަދި ތަކެތި ރައްކާކުރެވޭނެ ގުދަނެއްވެސް ހިމެނޭ މި މަސްކަނޑާ ތަން މަސްވެރިންގެ އިތުރުން އާންމުންނަށްވެސް ބޭނުންކުރެވޭނެ ކަމަށް ބީއެމްއެލް އިން މައުލޫމާތު ދެއެވެ.\nބީއެމްއެލްގެ ފަރާތުން މައުލޫމާތު ދެއްވަމުން އެ ކުންފުނީގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވަނީ އެ މަސައްކަތުގައި ބައިވެރިވި ފަރާތްތަކަށް ޝުކުރު ދަންނަވައި، މަސްކަނޑާ ތަނުގެ ސަބަބުން ހޮޅުދޫގެ ރައްޔިތުންނަށާއި މަސްވެރިންނަށް ފައިދާކުރާނެ ކަމަށް އުންމީދުކުރައްވާ ކަމަށް ވިދާޅުވެފަ އެވެ.\nހޮޅުދޫގެ އެމްސީއެފް ޖަމިއްޔާގެ ފަރާތުން މައުލޫމާތު ދެއްވަމުން، އެ ޖަމިއްޔާގެ މެމްބަރު މޫސާ ޝިމާއު ވަނީ މަސްކަނޑާ ތަން ތަރައްގީ ކުރުމުގެ ކުރިން މަސްވެރިންނަށާއި އެ ރަށުގެ ރައްޔިތުންނަށް ދިމާވި ދަތިތައް ފާހަގަކުރައްވާފަ އެވެ. އަދި މި މަޝްރޫއު ކާމިޔާބުކަމާއި އެކު ނިންމާލެވުމުގެ ސަބަބުން ރައްޔިތުންނަށް ދިމާވެފައިވާ ދަތިތަކަށް ލުޔެއް ލިބިގެން ދާނެ ކަމަށް އޭނާ ވިދާޅުވިއެވެ.\nމި އަހަރުގެ ކޮމިއުނިޓީ ފަންޑަށް ޕްރޮޕޯސަލްތައް ހުށަހެޅުން ތިން ފިޔަވައްސަކަށް ބަހާލާފައިވާ އިރު، ފުރަތަމަ ދެ ފިޔަވަހީގައި ހުށަހެޅުނު ޕްރޮޕޯސަލްތަކުގެ ތެރެއިން އެންމެ ރަނގަޅު އެއް ޕްރޮޕޯސަލް ވަނީ ހޮވިފައެވެ. އަދި ތިންވަނަ ފިޔަވަހީގައި ދިހަ ޕްރޮޕޯސަލެއް ހޮވިގެންދާނެ ކަމަށާއި، ތިންވަނަ ފިޔަވަހީގެ ޕްރޮޕޯސަލް ހުށަހެޅުމަށް ތައްޔާރުވަމުން އަންނަކަމަށް ބީއެމްއެލް އިން މައުލޫމާތު ދެއެވެ.\nބީއެމްއެލްގެ "އަހަރެންގެ ބޭންކް ކޮމިއުނިޓީ ފަންޑު"ގެ ދަށުން ގިނަ ރަށްތަކަށް ވަނީ ހިލޭ ސާބަހަށް އެހީތެރިކަން ފޯރުކޮށްދީފައެވެ.\nބީއެމްއެލްނ. ހޮޅުދޫބީއެމްއެލް އަހަރެންގެ ބޭންކް


Malaysia pilot eh dhathi vegen noodles vikkaneee\nޕައިލެޓަކު ފައިސާ ދަތިވެ ނޫޑްލްސް ވިއްކަނީ\nއަޒްރީން މުހައްމަދު ޒަވާވީ\nމެލޭޝިޔާގެ ސުބަންގް ޖާޔާގައި ދިރިއުޅޭ އަޒްރީން މުހައްމަދު ޒަވާވީ ކޮންމެ ދުވަހަކު ވެސް ހެނދުނު އޭނާގެ ކެޕްޓަން ޔުނިފޯމް އަޅައި ކެޕްޓަނުން އަޅާ ކަޅު ތޮފި އަޅައިގެން މަސައްކަތު ދާން ނުކުމެ އެވެ. ނަމަވެސް ފާއިތުވީ 20 ވަރަކަށް އަހަރު އޭނާ މިގޮތަށް ހެދުން އަޅައިގެން ކޮންމެ ދުވަހަކު ދިޔައީ އެއާޕޯޓަށް ނަމަވެސް މި ދުވަސްވަރު އޭނާ ޔުނިފޯމް އަޅައިގެން ދަނީ ކުއަލަ ލަމްޕޫރުގެ ރަށްބޭރުގައިވާ ސްޓޯލަކަށެވެ. އެއީ ނޫޑްލްސް ތައްޔާރުކޮށް ވިއްކުމަށް އޭނާ ހަދައިގެން އުޅޭ ކުޑަ ކުޑަ ސްޓޯލެކެވެ.\nއަޒްރިން، 44، އަކީ ކޮރޯނާވައިރަހުގެ ވަބާގެ ސަބަބުން މަތިންދާބޯޓުތައް ގްރައުންޑް ކުރަން ޖެހުމުގެ ސަބަބުން އެއާލައިންތަކުގައި މަސައްކަތްކުރާ މުވައްޒަފުންގެ ތެރެއިން ވަޒީފާ ގެއްލުނު އެތައް ހާސް މީހުންގެ ތެރޭގައި ހިމެނޭ މީހެކެވެ.\nއަޒްރިން ބުނި ގޮތުގައި އޭނާ މަސައްކަތްކުރި ކުންފުނިން މީހުން ކެނޑިއިރު އޭނާގެ ވަޒީފާވެސް ވަނީ ގެއްލިފަ އެވެ. އެހެންވެ އާމްދަނީ ހޯދަން ކޮންމެވެސް މަސައްކަތެއް ކުރަން އޭނާއަށް މަޖްބޫރެވެ.\nއަޒްރިން މަސައްކަތްކުރީ މަލިންޑޯ އެއާ ގައެވެ. އެ އެއާލައިނުން މިދިޔަ މަހު ވަނީ ގިނަ އަދަދެއްގެ ބަޔަކު ވަޒީފާއިން ވަކިކޮށްފަ އެވެ. އެހެންވެ އޭނާގެ ހަތަރު ދަރިންނާއި އާއިލާ ބެލެހެއްޓުމަށް އެކަށީގެންވާ އާމްދަނީ އެއް ހޯދަން އަޒްރިން އަށް މަޖްބޫރުވީ އެވެ. އެގޮތުން އޭނާ ފެށި މަސައްކަތަކީ ކުޑަ ސްޓޯލެއްގައި މެލޭޝިޔާގެ ކެއުންތައް ތައްޔާރުކޮށް ވިއްކުމެވެ. ޚާއްސަކޮށް އާއިލީ ރެސިޕީއަކަށް ކަރީ ނޫޑްލް ޑިޝް އަކާއި މިކްސްޑް ފުރުޓް ޑިޝް އެއް އޭނާ ތައްޔާރުކޮށް ވިއްކަމުން ގެންދެ އެވެ.\nއަޒްރީންގެ ވިޔަފާރިއަށް މިހާރު ވަރަށް ރަނގަޅެވެ. އޭނާ ކެޕްޓަނެއްގެ ޔުނިފޯމްގައި ރެޑް އޭޕްރަނެއް އަޅައިގެން ނޫޑްލްސް ވިއްކަން ހުއްޓާ އޭނާގެ އަންހެނުން ފޮޓޯއެއް ނަގައި ސޯޝަލް މީޑިއާގައި ޝެއާ ކުރުމުން އެ ޕޯސްޓް ވައިރަލްވެ ގިނަ ބަޔަކު ކެޕްޓަން ޔުނިފޯމްގައި އޭނާ ނޫޑްލްސް ވިއްކާތަން ބަލާލަން އެ ސްޓޯލް ކައިރިއަށް އަންނަން ފެށުމާ ގުޅިގެންނެވެ.\nއަޒްރިންގެ ސްޓޯލަކަށް އޭނާ ދީފައިވަނީ "ކެޕްޓަންސް ކޯނާ" އެވެ. މިތަނުން ކާން އައިސް ހުރި ކަސްޓަމަރަކު ބުނީ އަޒްރިން ކައްކާ އެއްޗެހި ވަރަށް މީރު ކަމަށެވެ. މިހާރު ދެ ފަހަރަކަށް އެތަނަށް އައިސް ކައިފި ކަމަށާއި ފުރަތަމަ އައީ އަންހެނުން ގޮވައިގެން ކަމަށާއި މިފަހަރު އައީ އެކުވެރިން ގޮވައިގެން ކަމަށް އެމީހާ ބުންޏެވެ. އެހެން ކަސްޓަމަރެއް ކަމަށްވާ ސައީދު ކަޑްޒިލް ވަނީ އަޒްރިން މި ވިޔަފާރި ކުރިޔަށް ގެންދާ ގޮތަށް ތައުރީފުކޮށްފަ އެވެ. އަދި އޭނާ އަކީ ވަރަށް ކްރިއޭޓިވް މީހެއް ކަމަށް ސައީދު ބުންޏެވެ.\n"ވަރަށް ޔުނީކް ގޮތަކަށް އޭނާ މި ވިޔަފާރި ކުރިޔަށް ގެންދަނީ. ކެޕްޓަންގެ ޔުނިފޯމްގައި ހުރުމަކީ ވެސް ގިނަ ބަޔަކު މިތަނަށް އަންނަން ޝައުގުވެރިވާ ކަމަށް ވަނީ،" ސައީދު ބުންޏެވެ.\nއަޒްރިން ބުނީ އޭނާ ކުރާ މަސައްކަތުން ހިތްވަރު ލިބިގަނެ، މިގޮތަށް ވަޒފާ ގެއްލުނު އެހެން މީހުން ވެސް އަތް އުރާލައިގެން ކުރާނެ ކަމެއް ނެތިފައި ނުތިބެ މިފަދަ ކޮންމެވެސް ކަމެއް ކުރަން ފަށާނެ ކަމަށެވެ.\n"ގޮންޖެހުންތަކަށް ހިތްވަރުލައިގެން ކުރިމަތިލާ. އެއްގޮތަކަށް ވެސް ބަލި ގަބޫލުނުކުރޭ. މިއީ ހަމަ އެއާކްރާފްޓެއް އުދުއްސުން ފަދަ ކަމެއް. އަހަރެމެން އަބަދުވެސް ދަތުރުކުރާނީ ކުރިއަށް،" އޭނާ ބުންޏެވެ.\nޑޮކްޓަރަކާއި ބަލި މީހެއްގެ ފޮޓޯ ގިނަ ބަޔަކު ރޮއްވާލައިފި


FTA aaeku dhivehinge athun safari sinaaaiy beevumuge biru\nއެފްޓީއޭ އާއެކު ދިވެހިންގެ އަތުން ސަފާރީ ސިނާއަތް ބީވުމުގެ ބިރު\nޗައިނާ އާއި ރާއްޖޭގެ މިނިވަން ވިޔަފާރީގެ އެއްބަސްވުން މިހާރު އޮތް ގޮތުން، ސަތޭކަ ޕަސެންޓް ދިވެހިން ހިއްސާ އޮތް، ސަފާރީ އިންޑަސްޓްރީ ދިވެހިންގެ އަތްމަތިން ބީވުމުގެ ބިރު އެބައޮތް ކަމަށް ލިވަބޯޑް އެސޯސިއޭޝަން އޮފް މޯލްޑިވްސް (ލޭމް)އިން ބުނެފި އެވެ.\nލޭމްގެ ސެކެޓްރީ ޖެނެރަލް މުހައްމަދު އިގްނާޒް އަލީ ވިދާޅުވީ އެފްޓީއޭއިން މިހާރު ތިލަވެފައިވާ ކަންކަން އެގޮތަށް އޮވެއްޖެނަމަ، އެއީ މުޅި އިންޑަސްޓްރީއަށް އޮތް ނުރައްކަލެއް ކަމަށެވެ. އެގޮތުން އޭނާ ފާހަގަ ކުރެއްވި ލިވަބޯޑް ނޫނީ ސަފާރީ ހިންގުމާއި އެއާގުޅޭ ހިދުމަތްތައް ޗައިނާގެ ވިޔަފާރިވެރިންނަށް ރާއްޖޭގައި ދެވޭނެ ގޮތަށް އެފްޓީއޭގައި ހިމަނާފައި ވާތީ އެވެ. މީގެ ކުރިން އޮންނަ ގޮތުން ދިވެހިންގެ ހިއްސާނުވެ ބޭރު މީހަކަށް ރާއްޖޭގައި ސަފާރީ އޮޕަރޭޓެއް ނުކުރެވެ. އަދި ސަފާރީއެއްގެ އޯނަރަކަށް ވާން ޖެހެނީ ވެސް ދިވެއްސެކެވެ. އެފްޓީއޭ އެގްރިމެންޓް މައްސަލާގައި އެ ޖަމިއްޔާއިން އިކޮނޮމިކް މިނިސްޓްރީ އަށް ގޮސް ބައްދަލުވުންތަކެއް ވެސް ބާއްވާފައިވާ ކަމަށް އިގުނާޒް ވިދާޅުވި އެވެ. އަދި އެ މައްސަލާގައި ލިއުމަކުން ޖަވާބެއް ދިނުމަށް އެދިފައިވާނެ ކަމަށް ވިދާޅުވި އެވެ.\n"އެ ބޭފުޅުން ވިދާޅުވަނީ ސީދާ ޕޮއިންޓް ފޯމްގައި ހުއްޓަސް އެއާ ގުޅިގެން ރެގިއުލޭޝަންތައް އަންނާނެ ކަމަށް. ކުރީގެ ހުރި އެއްޗެހި ބަދަލުވާނެހެން ހީނުވާ ކަމަށް. ނަމަވެސް ޔަގީންކަމެއް ނުދެއްވާ،" އިގްނާޒް ވިދާޅުވި އެވެ.\nއޭނާ ވިދާޅުވީ އެފްޓީއޭ ފަދަ މުޅި އިންޑަސްޓްރީއާ ގުޅުންހުރި އެއްބަސްވުންތައް ހަދާއިރު، ކަމާ ގުޅުންހުރި ދާއިރާތަކުގެ ހިޔާލު ހޯދުން އެދޭ ކަމަށެވެ. އެފަދަ ކަންކަމުގައި ސަރުކާރާއެކު ގުޅިގެން މަސައްކަތް ކުރާނެ ކަމަށް އިގްނާޒް ވިދާޅުވި އެވެ.\n"މިހާރު ވެސް ގަވައިދުތަކުގައި ލޫޕްހޯލްސްތައް އެބަހުރި. މީގެ ބޭނުން ހިފައިގެން ބައެއް ކަންތައްތައް މިހާރު ވެސް ނަގާ. މީގެ ނަތީޖާ މި ފެންނަނީ ސަރުކާރަށް ދައްކާ އާމްދަނީ އިން. މީގެ ނަތީޖާއެއްގެ ގޮތުން 2016 ގައި 11.2 މިލިއަން ޑޮލަރު ޓެކްސްގެ ގޮތުގައި ދެއްކީ. ނަމަވެސް މި އަހަރު ނޮވެމްބަރު މަހުގެ ނިޔަލަށް ދެއްކުނީ 8.6 މިލިއަން ޑޮލަރު. އެގްރީމެންޓުގައި އޮތް އެއްޗެއް ސީދާ އަދި ނޭނގެ. މިގޮތަށް ބޭރު މީހުން އައިސް ހިދުމަތް ދޭއިރު ޓެކްސް ނަގާނެ ކަމެއް ނުވަތަ ނޫންކަމެއް ނޭނގޭ. ޓެކްސް ނުނަގާ ގޮތަށް ހަދައިފިނަމަ މީގެން ގެއްލުން ތަކެއް ދައުލަތަށް ވެސް ލިބޭނެ،" އިގްނާޒް ވިދާޅުވި އެވެ.\nމިގޮތަށް ބޭރު މީހުން އައިސް ހިދުމަތް ދޭއިރު ޓެކްސް ނަގާނެކަމެއް ނުވަތަ ނޫންކަމެއް ނޭނގޭ. ޓެކްސް ނުނަގާ ގޮތަށް ހަދައިފިނަމަ މީގެން ގެއްލުން ތަކެއް ދައުލަތަށް ވެސް ލިބޭނެ. އަދި މުޅި އިންޑަސްޓްރީގައި ތިބި ދިވެވި ވިޔަފާރިތަކަށް މީގެން އަސަރު ކުރާނެ\nލޭމްގެ ސެކްރެޓަރީ ޖެނެރަލް\nއެފްޓީއޭ އެއްބަސްވުމުގައިވާ ގޮތުން ޗައިނާގެ ކުންފުނިތަކަށް ރާއްޖޭގައި ޓޫރިޒަމް ދާއިރާގެ ކުދި އަދި މެދުފަންތީގެ ވިޔަފާރީގައި ވެސް ހަރަކާތެރިވެވޭނެ އެވެ.\nލޭމްގެ، އިގްނާޒް ވިދާޅުވީ ޗައިނާ މާކެޓަކީ މިހާރު ވެސް ނަމްބަރު ވަން ކަމަށާއި، މި ގޮޮތަށް ޗައިނާ ބަޔަކަށް މި ހުއްދަ ދީފިނަމަ، މުޅި އިންޑަސްޓްރީ ދިވެހިންގެ އަތް މަތިން ނެތި ދިއުމުގެ ބިރު އޮންނާނެ ކަމަށެވެ.\nޓޫރިޒަމް މިނިސްޓަރު މޫސާ ޒަމީރު "އަވަސް" އަށް ދެއްވި އިންޓަވިއު\nލޭމް އިން ބުނި ގޮތުގައި އެގްރިމަންޓް ލިބުނުހާ އަވަހަށް އެ ދިރާސާ ކުރާނެ ކަމަށެވެ. އަދި އެގްރީމެންޓްގައި ސަފާރީ އިންޑަސްޓްރީއަށް ގެއްލުމެއްވާނެ ކަމެއް އޮވެއްޖެނަމަ އެ ޖަމިއްޔާއިން ތުދުވާނެ ކަމަށެވެ.


ލޯބީގެ ޖިހާދު ނަފްރަތުގެ ޖިހާދަކަށް ބަދަލުވީމާ! | Sandhaanu\nލޯބީގެ ޖިހާދު ނަފްރަތުގެ ޖިހާދަކަށް ބަދަލުވީމާ!\nމިހާރަކަށް އައިސް ލޯބީގެ ޖިހާދުގެ ވާހަކަތައް މީޑިއާގައި ވަރަށް ގަދަޔަށް ލިއެވެމުން ދާތަން އެބަފެނެއެވެ. އަސްލު މަގްސަދު އޮޅުވާލާފައި ނަފްރަތު އުފެއްދުމުގެ މަގްސަދުގައެވެ. މައިގަނޑު ގޮތެއްގައި އެފަދަ ލިއުންތައް އަމާޒު ކޮށްފައި ހުންނަނީ ޣައިރު މުސްލިމުން އިސްލާމުންނަށް ވަމުންދާތީ އިސްލާމީ “ހަރުކަށި” ފިކުރު ފެތުރުމަށްޓަކައި މުސްލިމުން ކުރަމުންގެންދާކަމެއްގެ ގޮތުގައެވެ.\nހަމައެފަދައިން އަވަށްޓެރި ގައުމުތަކުގައި ޚާންދާނުގެ ޝަރަފަށްޓަކައި ލޯބީގެ ޖިހާދު ގަބޫލުކުރުން އުނދަގޫ ވެގެނާއި މަޒްހަބީ ތަފާތުގެ ސަބަބުން ލޯބީގެ ޖިހާދު ނަފްރަތުގެ ޖިހާދަކަށް ބަދަލުވެގެންދާ ވާހަކައެއްގެ ގޮތުގައެވެ. އަދި ބައެއްފަހަރު އެއީ އިސްލާމީ ހަރުކަށި ފިކުރުގެ ޖިހާދެއްގެ މަފްހޫމުގައި ތަރުޖަމާ ކުރެވެމުންދާތަންވެސް އެބަފެނެއެވެ. އެ ނަފްރަތު ގޭގެ ހަތަރުފާރު ހުރަސްކޮށް މުޖުތަމާގެ ތެރޭންލާފަ ގާނޫނުހަދާ މަޖިލިސްތަކުގެ ހަތަރުފާރުގެ އެތެރެއަށްވެސް ވަންނަން ފަށައިފިއެވެ. ދުނިޔޭގައި ހިނގާ ވަޔާ އޮއިވަރާއެކު ކަންކަން ބަދަލުވަމުން ދާއުސޫލުން ބައެއް އަވަށްޓެރިންގެތެރޭގައި ލޯބިވުމަކީ ހުއްދަނަގައިގެން ކުރަންޖެހޭ ކަމެކޭ ބުނާ ހިސާބަށް ދުއްވާލައިފިއެވެ. އަދި އެނޫންގޮތަކަށް ލޯބިވެވިއްޖެނަމަ ވަރަށްގިނަފަހަރު ޢާއިލާއާއި މަޒްހަބުގެ ނަމުގައި ނަފްރަތާވެސް ކުރިމަތިލާން ޖެހިފައިވާތަން މިއަދު ފެންނަމުން އެބަ ދެއެވެ.\nއެހެނަސް އެފަދަ ގިނަ އަވަށްޓެރިންނަކީ މަޒީގައި ލޯބީގެ ޖިހާދުގެވަސްމީރު މާބަގީޗާތަކުގެ މައި މަރުކަޒުތަކެވެ. އެ ބަގީޗާތަކުގައި ފޮޅުނު މާތަކުގެ ވާހަކަ ފަޚުރުވެރިކަމާއެކު މުޅި ދުނިޔެއަށް އިޝްތިހާރުކުރަމުން ދިޔަމީހުންނެވެ. ނަތީޖާއެއްގެ ގޮތުން އެފަދަ ލޯބީގެ ޖިހާދުތަކެއްގެ ވާހަކަ ކުރިން އަޑުއަހާފާ ނެތް ދުރު އަވަށްޓެރިންވެސް އެކަހަލަ ޙާދިސާތަކުގެ ނަމުގައި ފުލޯކު ވާހަކަތައް ހަދައިގެން އިޝްތިހާރުކުރި ޒަމާނެއްވެސް މާޒީވެގެން ހިނގައްޖެއެވެ.\nމައުޟޫއަކީ އެކަންކަމާމެދު ޚިޔާލު ފާޅުކުރުމެއްނޫނެވެ. އެއްވެސް ޒަމާނެއްގައި ލޯބީގެ ޖިހާދަކީ އަމާންކަމާއެކު ނިމުމަކާހަމަޔަށް ގެނެވޭ ކަމެއް ނޫނެވެ. އެހެނަސް އެ ޖިހާދު މެދުކަނޑާ ނުލައި ކުރިއަށް ގެންދެވޭތޯ މަސައްކަތްކުރާ ފަރާތްތައްވެސް މަދެކޭ ނުބުނެވޭނެއެވެ. ވަރަށް ގިނަފަހަރަށް ލޯބީގެ ޖިހާދުގައި ބައިވެރިވާ ފަރާތްތަކަށް އެކަމުގެ ކުރީކޮޅުގައި ދީނާ މަޒުހަބާއި އަދި އާދަކާދައާމެދު މާބޮޑު ފަރުވާލެއް ނުބެހެއްޓެއޭ ބުނެވިދާނެއެވެ. އެމީހުންގެ ކުރިމަތީގައި އޮންނަނީ ހަމައެކަނި ލޯބިވެރިޔާގެ ތަސްވީރެކެވެ. އެ ޖިހާދުގެ އުނދަގޫތަކާ ކުރިމަތިލާން ޖެހުމުން އާދަކާދައާއި މަޒްހަބް އަދި މައިންބަފައިން ކޮށްފައިވާ ތަޖްރިބާގެ ބޭނުންތެރިކަން ދެންހަނދާނަށް އަންނަން ފަށައެވެ.\nލޯތްބަކީ ހަގީގަތުގައިވެސް ޖިހާދެކެވެ. ހަމައެފަދައިން ނަފްރަތަކީ ބަދަލު ހިފުމެކެވެ. އެތައް ޖިހާދަކާއި ގުރުބާނީ އަކާއެކު ވަގުތީގޮތުން ނަމަވެސް ކާމިޔާބީއަކާ ހަމަޔަށް ވާސިލު ވެވިދާނެ މަގު ފެނުމަށްފަހު ލޯބީގެ ޖިހާދު ނަފްރަތުގެ ޖިހާދަކަށް ބަދަލުވެގެންދާ ސަބަބުތަކުގެ ތެރޭގައި ޖެހިގެންހުރިގޭގެ ބަގީޗާތައް މާރީތި ކަމަށް ފެންނަ ހިސާބު ފާހަގަކޮށްލަން ޖެހެއެވެ. އެހެންނަމެވެސް އެގޭގެ ބަގީޗާ ރީތިކޮށް ބެލެހެއްޓުމަށްޓަކައި ކުރެވޭ ޖިހާދު ދެކޭކަށް ބޭނުމެއް ނުވެއެވެ. އަދި ތިމަތިމާމެންގެ ބަގީޗާ ބެލެހެއްޓުމުގައި ވެވޭ އިހްމާލުތަކެއް ފާހަގަ ކުރާކަށްވެސް ބޭނުމެއްނުވެއެވެ.\nލޯބީގެ ޖިހާދުގައި ބައިވެރިވާ ފަރާތްތަކަށް މާޒީގައި ވަރަށް މަދު ބައެއްގެ ނަފްރަތާއި ނުރުހުން އަމާޒުވެގެންދިޔަ ކަމުގައި ވިޔަސް އާންމުގޮތެއްގައި ކޮންމެ ޖަމާއަތެއްގައިވެސް ގިނަބަޔަކު އެމީހުންފާހަގަކުރަނީ އެއީ ނަމޫނާ ޝަޚްސިއްޔަތު ތަކެއްގެގޮތުގައެވެ. އަދި ތިމާއަކީވެސް އެފަދަ ޖިހާދެއްކުރެވިދާނެ މީހެއްތޯ ހުވަފެންތަކެއްވެސް ދެކެއެވެ. ހަގީގަތުގައި ކޮންމެ ދެލޯބިވެރިއަކީވެސް ޖިހާދެއްގައި ދުވަސްތައް ގުނަމުން ގެންދާބައެކެވެ. ނަމަވެސް މަޝްހޫރުކަން ލިބެނީ މަދު ބަޔަކަށެވެ. އެއީ އަބަދުވެސް އަދި ހުރިހާ މަގާމެއްގައިވެސް ކަންހިނގަމުންދާ އުސޫލެވެ.\nލޯބީގެ ޖިހާދުގެވާހަކަދައްކާއިރު މާޒީގެ ދެތިން ޖިހާދަކަށް އަލިއަޅުވާލުމަކީ ރަނގަޅުކަމެކެވެ. ލޯބީގެ ޖިހާދެއް ފެށުމުގެ ކުރިން ވިސްނާލުމަށްޓަކައެވެ. އެއީ ހަގީގަތުގައިވެސް އެޖިހާދުތައް ހިނގިގޮތްތޯ ނުވަތަ އެވާހަކަތަކުގައި ކިހާވަރަކަށް ފޮނިތޮށިކާފޫރުތޮޅިން ރަހަމީރުކޮށްފައިހުރިތޯ އަޅުގަނޑު ބަލާކަށް ނެތީމެވެ. ސަބަބަކީ އަޅުގަނޑު އިޝްތިހާރުކުރަން އެދޭ ފަރާތެއްނަމަ އަޅުގަނޑަށް ވީ ވަރަކުން ރަހަމީރުކުރާނެތީއެވެ.\nއެންމެފުރަތަމަ އެންމެ ކައިރިން އަޅުގަނޑުމެންގެ ގައުމުން ފަށަމާހިނގާށެވެ. އަދި އެއަށްވުރެންވެސް ކައިރިކޮށްލާފައި އަޅުގަނޑުގެ އުފަންރަށުން ފަށަމާހިގާށެވެ. މިޖެހުނީ އަޅުގަނޑު ބުނިތާނގައެވެ. އަޅުގަނޑުގެ އުފަންރަށް އިޝްތިހާރުކޮށްލާހިތް ވީއެވެ. އާދެ، ހުޅުދެލީ އަލިފުޅާއި ބުރުނީ ދޮންހިޔަލަގެ ލޯބީގެ ޖިހާދުގެ ވާހައަކީ ދިވެހިންގެ އެންމެ މަޝްހޫރު ލޯބީގެ ވާހަކައެވެ. އެކަމަކު އެ ދެމީހުންގެ ލޯބީގައި އެހެން މީހުންނަށްވުރެން އިތުރަށް ކޮށްފައި އޮތީ ކޮންކަމެއްހެއްޔެވެ. އަލިފުޅުކުރީ ހުޅުދެލީގެ އެންމެންވެސް ދިރިއުޅުމަށްޓަކައި ކުރި މަސައްކަތެވެ. ތިލަފިހިގެ)ރަން ރިހީގެ މަސައްކަތް ކުރާ) ގެއެއް އެޅީ އެހެން މީހުންނާދުރު ވަލުތެރޭގައެވެ.\nއޭރު ދިވެހި ތަޚުތުގައި އިންނެވި ރަސްގެފާނުގެ އަރިހުގައި ބަސްދެންނެވޭވަރު މަގާމެއްގައި ހުރި ޅައިމަގު މީހަކު ދޮންހިޔަލަގެ ރީތި ކަމުގެ ވާހަޔާއި އަލިފުޅުގެވާހަކަ ދަންނަވައިގެން އެދެމީހުން ކޮންމެހެންވެސް ދުރުކުރުމުގެ ކަންތައްގަނޑެއް ރޭވިގެން ހިނގައިދިޔައީއެވެ. ދެމީހުން ކަނޑުވެ މަރުވެ ދިޔައީކަމުގައި ބުނެވެއެވެ.\nއެދެމީހުންގެ ލޯބީގެ ޖިހާދު ނިމިގެންދިޔައީ ފުރާނައިން އަގުއަދާކޮށްފައެވެ. ވިސްނާލުމަށްޓަކައި ރަނގަޅު ފިލާވަޅުކެވެ. އެންމެ ފަހު ވަގުތާ ހަމަޔަށްވެސް އެކުގައި އުޅެވުމުގެ ހިތްހަމަޖެހުން އޮންނާނީ ޔަގީނުންވެސް ލިބިފައެވެ.\nދެން އޮތީ އަޅުގަނޑުމެނަށް އެންމެގިނަ ލޯބީގެ ޖިހާދު ފިލްމުތަކުންވެސް ގެނެސްދޭ އަވަށްޓެރި އިންޑިއާ އާއި ޕާކިސްތާނެވެ. ތާރީޚުން އެނގޭގޮތުގައި އިންޑިއާގައި ގައިސް އިބްނު އަލްމުލްވަހުލް އޭ ކިޔުނު ޝާޢިރަކު ލައިލާއޭ ކިއުނު އަންހެންކުއްޖަކާ ލޯބިވެ މޮޔަވެގެން އުޅުނު ވާހަކައަކީ ލައިލާ މަޖުނޫން ގެ ނަމުގައި އިންޑިއާގެ ކޮންމެމީހަކަށްވެސް އެނގޭ ވާހަކައެވެ.\nލައިލާ މަޖުނު ގެ އަސްލުކަމަށް ބުނެވޭ ފޮޓޯ:\nބުނެވޭގޮތުގައި ރަށުތެރޭގައި މިވާހަކައެއް މަޝްހޫރުވެގެން ދިޔަލެއް ބޮޑުކަމުން ރަސްގެފާނުގެ ދަރުބާރަށްވެސް އެ ދެމީހުން ޙާޒިރު ކުރެވުނުކަމަށް ވެއެވެ. ގައިސް އަކީ ރީތި ފިރިހެނަކަށްވެފާ އެހެނަސް ލައިލާއަކީ އޭނާގެ ނިސްބަތުން އަޅާކިޔޭ ވަރުގެ ރީތި އަންހެނަކަށް ނުވާތީ ރަސްގެފާނު ސުވާލު ކުރި ކަމަށްވެއެވެ. ޖަވާބުގައި ގައިސް ދެންނެވިކަމަށްވަނީ ރަސްގެފާނަށް އަޅުގަނޑުގެ ދެލޯ ލިބިފައިވީނަމަ ލައިލާއަށްވުރެން ރީތި އަންހެނަކު ނުހުންނާނެކަމަށް އެއްބަސްވެ ވަޑައިގަންނަވާނެ ކަމަށެވެ.\nމިތާގައި އަޅުގަނޑުމެންގެ ރާއްޖޭގައި ހިނގާ ދިޔަ ޙާދިސާއަކަށް ކުޑަ ވަގުތުކޮޅެއް ނަގާނަމެވެ. އަޅުގަނޑަށް ކިޔާދީފައިއޮތް ގޮތުން ވިއްޔާ ގިނަ ދުވަސްތަކަކަށް ކައިވެނިކޮށްގެން އުޅުނު ދެމަފިރިއަކު މައްސަލަޖެހިގެން ވަރިވުން އެދި ފިރިމީހާގެ ފަރާތުން ކޯޓަށް ދިޔައެވެ.\nވަރިވާން ބޭނުންވަނީ ކީއްވެގެންތޯ ލޯބިނުވަނީތޯ ފަނޑިޔާރު މަނިކުފާނު ދެމަފިރިން ކައިރީގައި ސުވާލު އެއްސެވިއެވެ. އަންހެންމީހާ ދެންނެވީ ކުރިއެކޭވެސް އެއްފަދައިން ފިރިމީހާދެކެ ލޯބިވާކަމުގައެވެ. ފިރިމީހާ ދެންނެވިކަމަށްވަނީ މިހާރު ލޯބި ނުވާކަމުގައެވެ. ފަނޑިޔާރުމަނިކުފާނު ޙުކުމް ކުރެއްވީ އަލުން ލޯބިވަންދެން ފިރިމީހާ ތައުޒީރުކުރުމަށެވެ. ހައެއްކަ އެތިފަހަރު ދުއްރައިން ޖެހިތަނާ ފިރިމީގެ ލޯބި އަލުން އިއާދަވެއްޖެއެވެ. މިއީވެސް ދިވެހިންނަށް ލޯބި ގެނެސްދޭގޮތެކެވެ.\nލައިލާގެ ކައިވެންޏަށްއެދި މަޖްނޫން ގޮސް ލައިލާގެ ބައްޕަކައިރީ އާދޭސްކުރުމުންވެސް މޮޔައަކާ މަގޭ ދަރި ނުދެވާނަމޭ ބުނެ އަދި އެންމެފަހުން މުއްސަނދި ވިޔަފާރިވެރިއެއް ކަމުގައިވާ ވަރާދު އަލްސަގާފީ ކިޔާމީހަކާ ދެވީއެވެ. މިކައިވެނީގެ ޚަބަރު ލިބުމާއެކު ގައިސް މޮޔަވެ ހަގީގަތުގައިވެސް މަޖުނޫނަކަށް ވީއެވެ. ބުނެވޭގޮތުގައި މަޖުނޫން މަރުވީ ލައިލާގެ ގަބުރު ވަޅުލާފައިވާތަނުގެ ކައިރީގައެވެ. މިއަދު އިންޑިއާގައި ލައިލާ މަޖުނޫން އަކީ ލޯބީގެ ނިޝާނެކެވެ. އެ ލޯބީގެ ޖިހާދުގައި މަޖުނޫނަށް ކުރެވުނުހާވެސް ކަމަކީ ލައިލާއަށްޓަކައި ފަރިހި ހެދުމެވެ.\nލައިލާ އޭނާގެ ފިރިމީހާއާއިއެކު ދިރިއުޅެމުން ގެންދިޔައީއެވެ. ކިއުންތެރިންނަށްޓަކައި މަޖުނޫންގެ ފަރިއްސެއްގެ ތަންކޮޅެއް ލިޔެލާނަމެވެ. ލޯބީގެ ޖިހާދުގެ ނާކާމިޔާބީ މިގޮތަށްވެސް ދިމާވެދާނެތީއެވެ.\n” ލައިލާ ހިނގާބިނގާވެ އުޅުނު މިފާރުތައް ކައިރިން ލާފާއަހުރެން ހިނގާނަމެވެ. އަދި އެފާރުތަކުގައި އަހުރެން ދޮންދީ ހަދާނަމެވެ. އެއީ އެ ފާރުތައްދެކެ އަހުރެން ލޯބިވާތީކީ ނޫނެވެ. ހަމައެކަނި އެކަމުން އަހަރެންގެ ހިތަށް ހިތްހަމަޖެހުން ގެނެސްދޭތީއެވެ. އަހަރެން ލައިލާދެކެ ލޯބިވާތީއެވެ. ”\nދެން އަޅުގަނޑުމެންގެތެރޭގައި އެންމެ މަޝްހޫރު ލޯބީގެ ޖިހާދަކީ އީރާނުގެ ޝީރީން ފަރުހާދުގެ ވާހަކައެވެ.\nއެވާހަކަ ފެށެނީ އެއްދުވަހަކު އީރާނުގެ ރަސްކަލަކަށް ހުންނެވި ޚުޝްރޯ އަރިހުގައި އޭނާގެ ވަރަށްގާތް ރަޙްމަތްތެރިއަކު ކަމުގައިވާ ޝަޕޫރު އެވެ ކިއުނު ކުރެހުންތެރިއަކު ޝީރީން އެވެ ކިއުނު މާރީތި އަރމޭނިއާގެ ޕްރިންސެސް އެއްގެ ވާހަކަ ދެންނެވުމުންނެވެ. ހަގީގަތުގައި ޝީރީން އަކީ ގްރީކުގެ ރާނީ މާހިމް ބާނޫގެ ދެބެންދެދަރި ކުއްޖެކެވެ. ޝާޕޫރުގެ ވާހަކަތައް އަޑުއިވުމުން ރަސްގެފާނު ޚުޝްރޯ އަށް އެކަމަނާދެކެ ހުރީ ލޯބިވެވިފައެވެ.\nދެން ރަސްގެފާނު ޝަޕޫރަށް އަމުރުކުރެއްވީ އަރމޭނިއާއަށް ގޮސް ޝީރީން ހޯދުމަށެވެ. ޝީޜީން ހޯދުމަށްފަހު އޭނާއަށް ރަސްގެފާނު ޚުޝްރޯ ގެ ފޮޓޯފުޅެއް ދިނުމުން އެ ބަލާފައި އެކަމަނާއަށް ވެސް ރަސްގެފާނުދެކެ ލޯބި ވެވިއްޖެއެވެ. އަދި އެކަމަނާގެ ލޯބި ހޯދުމަށްޓަކައި ޚޫޝްރޯގެ ވެރިކަމުގެ ތަޚުތު ހުންނަ މަދާއިނަށް ދަތުރުފެށިއެވެ. ނަސީބު ދިމާކުރިގޮތުން އެދުވަސްވަރު ޚުޝްރޯއާއި އެމަނިކުފާނުގެ ބައްޕާފުޅާއެކު ޖެހުނު މައްސަލައެއްގައި ގައުމުދޫކޮށް އޭނާގެ ލޯބި ހޯދުމަށްޓަކައި އަރމޭނިއާއަށް ދަތުރުފެށިއެވެ. އެ ދަތުރުމަތީގައި ދެމީހުން ބައްދަލުވުމުގެ ފުރުސަތު ލިބުނު ނަމަވެސް އެކަކުއަނެކަކަށް ނޭންގުނެވެ. ޚުޝްރޯއަށް އަރމޭނިއާއަށް ދެވުމުން އެތާންގެ ރާނީ ސަމީރާ އޭނާއަށް މަރުޙަބާ ދެންނެވިއެވެ. އަދި އޭނާ ހޯދަން ޝީރީން މަދާއިނަށް ދިޔަވާހަކަވެސް ދެންނެވިއެވެ. އެހެންކަމުން އަނެއްކާވެސް ޝީރީން ހޯދަން ޝާޕޫރު މަދާއިނަށް ފޮނުވިއެވެ.\nނަމަވެސް ކުއްލިއަކަށް ޚުޝްރޯގެ ބައްޕަ އަވަހާރަވުމުގެ ސަބަބުން ޚުޝްރޯ އަށް ޖެހިވަޑައިގަތީ އެނބުރި މަދާއިނަށް ވަޑައިގަންނަވާށެވެ. އެހެންކަމުން މި ދެ ލޯބިވެރިންނަށް ޖެހުނީ އެކަކު އަނެކަކު ހޯދުމަށްޓަކައި އަބަދު ދެކޮޅަށް ދަތުރުކުރާށެވެ. އެންމެފަހުން ސިފައިންގެ ޖެނެރަލް އަކު ޚުޝްރޯގެ ރަސްކަން ފޭރިގަތުމުން އަނެއްކާވެސް އޭނާ ވަޑައިގަތީ އަރމޭނިއާއަށެވެ.\nއަރމޭނިއާގައި އެ ދެލޯބިވެރިން ބައްދަލުވެ ލޯބި ގަބޫލުކުރާކަމަށް އިއްތިރާފް ވިއެވެ. އެހެންނަމަވެސް ކައިވެންޏާ ބެހޭގޮތުން ޝީރީން ގެ ޝަރުތެއް ހާމަކުރިއެވެ. އެއީ ބާޣީންގެ އަތުން ޚުޝްރޯގެ ވެރިކަން އަނބުރާއަތުލުމެވެ. މިޝަރުތު ފުރިހަމަކުރުމަށްޓަކައި ކޮންސްޓެންޓިނޯޕޯލްގެ ރަސްގެފާނު ގައިސަރުގެ އަރިހުން މަދަދު އެދުމަށްޓަކައި އެ ރަސްގެފާނުގެ އަރިހަށް ޚުޝްރޯ ވަޑައިގަތެވެ. ޚުޝްރޯ އަށް އެހީތެރިވެ ބާޣީންގެ ވެރިކަން ނިމުމަކަށް ގެނެސްދިނުމަށް ގައިސަރު ރަސްގެފާނު އެއްބަސްވެ ޝަރުތެއް ކަނޑައެޅިއެވެ. އެއީ އެ ރަސްގެފާނުގެ އަންހެން ދަރިފުޅު މަރިޔަމްއާއި ޚުޝްރޯ ކައިވެނިކުރުމާއި އަދި މަރިޔަމް ދުނިޔޭގައި ހުރިހާ ދުވަހަކު އެހެންމީހަކާ ނުއިނުމެވެ. ޚުޝްރޯ މި ޝަރުތު ގަބޫލުކުރިއެވެ.\nމިކަންތައްގަނޑު ހިނގަމުން ދިޔައިރު ހިލައިގާ ބިންވަޅުނެގުމުގެ މަސައްކަތްކުރަމުންދިޔަ ފަރުހާދަށްވެސް ޝީރީން ދެކެ ލޯބި ވެވިއްޖެއެވެ. ނަތީޖާއަކަށްވީ ޚުޝްރޯގެ ނަފްރަތާވެސް ކުރިމަތި ލާން ޖެހުމެވެ. އެހެންކަމުން ބާހިސްތުން އެވެ ކިއުނު ފަރުބަދަތަކުގެ ސަރަހައްދަށް ފަރުހާދު އަރުވާލައި އެތަނުގެ ފަރުބަދަތައް ކަނޑައިގެން މައްޗަށް އަރާނެ ސިޑިއެއް ހަދަން އޭނާއަށް އެންގިއެވެ. ފަރުހާދު އެ އުނދަގޫ މަސައްކަތް ފަށައިގަތީ އެ ކަންތައް ނިމުމުން ޝީރީންއާއ އިނުމުގެ ހުއްދަ ޚުޝްރޯގެ ފަރާތުން ލިބޭނެ ކަމުގެ ފޮނި އުންމީދުގައެވެ.\nނަމަވެސް ޝީރީން ދެކެ އެހެންމީހަކު ލޯބިވުމަކީ ޚުޝްރޯ ރަސްގެފާނަށް ކެތްކުރެވޭވަރުގެ ކަމެއް ނޫނެވެ. އެހެންކަމުން ޝީރީން މަރުވެއޖެކަމުގެ ދޮގު ޚަބަރު ފަރުހާދަށް ފޮނުވައިފިއެވެ. އެ ޚަބަރު ލިބުމުން ފަރުހާދުގެ ކުރިމަތީގައި ދިރިހުރުމުގެ ބޭނުން ކެނޑިއްޖެއެވެ. އޭނާ ގަސްދުކުރީ ފަރުބަދަމަތިން ފުންމާލައިގެން މަރުވާށެވެ.\nފަރުހާދު މަރުވުމުން ރަސްގެފާނު ޝީރީނަށް އެކަންއަންގައި ނަމެއްގައި ތައުޒިޔާކިއެވެ. ފަރުހާދު މަރުވިތާ ވަރަށްކުޑަދުވަސްކޮޅެއްގެ ތެރޭގައި މަރިޔަމްވެސް މަރުވެއްޖެއެވެ. އެހިސާބުން ޝީރީނާ ކައިވެނި ކުރުމުގެ ހުރިހާ މަގެއް ޚުޝްރޯ ރަސްގެފާނަށް ހުޅުވިގެން ދިޔައީއެވެ.\nއެކަމަކު އޭނާ ގަސްދުކުރެއްވީ ލިބުނު ރަނުގެ ފުރުސަތުގައި ފުރަތަމަ އިސްފަހާނުގެ ރީތިކަމަށް މަޝްހޫރު އަންހެން ކުއްޖަކާ އެކު ލޯބީގެ ދުވަސްތަކެއް ހޭދަކޮށްލާށެވެ. އެ އަންހެންކުއްޖާގެ ނަމަކީ ޝޭކަރް އެވެ. ޝޭކަރް އާއެކު ލޯބީގެ ދުވަސްކޮޅެއް ހޭދަކުރމަށްފަހު ޝީރީނުގެ ގަނޑުވަރަށް ޚުޝްރޯ ވަޑައިގަތެވެ. އެކަމަކު އޭރު އޭނާހުންނެވީ ރާބޮއިގެން ކަން ޝީރީނަށް އެނގުމާއެކު އޭނާ ގަނޑުވަރަށް ވަނުން ހުއްޓުވިއެވެ.\nއެކަމަކު ޚުޝްރޯ ރަސްގެފާނަށް ހީވީ ޝީރީނަށް ޝޭކަރްގެ ކަންތައް ފަޅާއެރީކަމަށެވެ. ރާބޮއިގެން މަސްތުގައިހުރެ ހުރިހާ ވާހަކަތަކެއް އޭނާ ޝީރީނަށް ކިޔައިދީފިއެވެ. އެންމެފަހުން ޚުޝްރޯގެ ކައިވެނި ޝީރީން ގަބޫލު ކުރިއެވެ. އެކަމަކު އޭގެކުރިން ތަގްދީރުގެ ރޭވުމުން މުޅިމަންޒަރު ބަދަލުކޮށްލައިފިއެވެ. ޚުޝްރޫއާއި މަރިޔަމްގެ ފިރިހެން ދަރިފުޅު ޝީރޯއި އަށް ވެސް ޝީރީނުދެކެ ހުރީ ލޯބި ވެވިފައެވެ. އަދި ޝީރީނާއި އިނުމުގެ ބޭނުމުގައި އޭނާގަ ބައްޕަ ޚުޝްރޯ މަރާލުމަށްފަހު އެއްހަފްތާވަންދެން ހިތާމަ ފާޅުކުރަން ހޭދަކުރުމަށްފަހު އޭނާގެ ކައިވެންޏަށް ތައްޔާރު ވުމަށްޝީރީނަށް ޝީރޯއި އެންގިއެވެ. އެހެނަސް ދަނބިދަރިފުޅާ އިނުމަކަށް ޝީރީނުގެ ޒަމީރު ހުއްދައެއް ނުކުރިއެވެ. އެހެންކަމުން އޭނާގަސްދުކުރީ އަމިއްލައަށް މަރުވާށެވެ. އެއަށްފަހު ޝީރީނުގެ ހަށިގަނޑުވެސް ވަޅުލެވުނީ ޚުޝްރޫ ރަސްގެފާނުގެ ކަށްވަޅުގައެވެ.\nއަޅުގަނޑުމެންގެ ސަރަހައްދުގައި އެންމެ މަޝްހޫރުވެފައިވާ ލޯބީގެ ޖިހާދުތައް ހިނގާދިޔަގޮތަކީ މިއީއެވެ. ކާކުކަން އެ ޖިހާދުތަކުގެ މައިގަނޑު ބަތަލަކީ ބުނާކަށް ނެތީމެވެ. އަޅުގަނޑުމެންގެ ލޯބިވެރިންނަށް މިއިން ހެއޮވިސްނުމަކާއި ރަނގަޅު އަމާޒަކަށް މަގުފަހިކޮށްދީފިނަމަ އަޅުގަނޑުގެ މަގްސަދު ޙާސިލުވީއެވެ.


Habeys Eid show mifaharu uthuruge rah'rashuga Habeys Eid show mifaharu uthuruge rah'rashuga\nހަބޭސް ޢީދު ޝޯވތައް މިފަހަރު އުތުރުގެ ރަށްރަށުގައި\nހަބޭސް ޢީދު ޝޯވް އެއްގެ ތެރެއިން / ފައިލް ފޮޓޯ : ހަބޭސް\nހަބޭސްގެ ބޮޑު ޢީދު ޝޯވތައް ރާއްޖޭގެ އުތުރުގެ ރަށްރަށުގައި ދޭ ގޮތަށް އެގްރޫޕުން ނިންމައިފިއެވެ.\nހަބޭސް ބޮޑުބެރު ގުރޫޕަކީ ރާއްޖޭގައި މިވަގުތު އެންމެ ޑިމާންޑު ބޮޑު އަދި އެންމެ މަޝްހޫރު މިއުޒިކް އެއް ބޭންޑެވެ. ޚާއްޞަކޮށް ޚިތާނީ ސީޒަނާއި، ބޮޑުޢީދުފަދަ ދުވަސްތަކަށް އެ ގްރޫޕުގެ ޑިމާންޑް ބޮޑުވެއެވެ.\nހަބޭސްގެ މެނޭޖަރ އަލީ ޝިފާއު ބުނީ މިފަހަރު ޢީދު ޝޯ ފަށަނީ ހއ. އުތީމުންނެވެ. މިފަހަރުގެ ޢީދު ޝޯވްތަކުގައި ބޮޑުބެރުގެ އިތުރުން އެ ގްރޫޕުގެ އެހެން ބޭންޑުތައްވެސް ޕާފޯމް ކުރާނެކަމަށް އަލީ ޝިފާއު ބުންޏެވެ. ބޮޑުބެރާއި މިއުޒިކުގެ އިތުރުން ދަނޑިޖެހުންފަދަ ޘަޤާފީ އެތައް ޙަރަކާތްތަކެއް މިފަހަރު އެގްރޫޕުން ކުރިއަށް ގެންދާނެކަމަށް އޭނާ ބުންޏެވެ.\nހއ. އުތީމާއި ހޯރަފުށީގައި ޝޯވ ދިނުމަށްފަހު ހދ އަތޮޅުގެ ބައެއް ރަށްރަށުގައި ޝޯވ ދޭ ގޮތަށް ހަމަޖެހިފައިވާކަމަށް ހަބޭސްއިން ބުނެއެވެ. މިފަހަރުގެ އީދު ޝޯވގައި ހަބޭސްގެ ދަށުން ހިންގަމުން އަންނަ އެހެން ބޭންޑުތައްވެސް ބައިވެރިވާނެއެވެ. ހަބޭސް ބޮޑުބެރުގެ އިތުރުން، ލެވިޓޭޝަން ބައި ހަބޭސްއާއި، ހަބޭސް ފިއުޝަން އަދި ހަބޭސް ޕޮޕް ބޭންޑް ޙަރަކާތްތެރިވާނެއެވެ. އަދި ދާދި ފަހުން ހަބޭސްއާ ގުޅުނު ރާއްޖޭގެ މަޝްހޫރު ރޮކް ބޭންޑް ޓްރެފިކް ޖޭމްވެސް ހަބޭސްގެ ޝޯވތަކުން މިފަހަރު ފެންނާނެއެވެ.\nމިފަހަރުގެ ޝޯތަކުގައި ރާއްޖޭގައި ބޭއްވި އެކި އެކި މުބާރާތް ތަކުން ގިނަ ބައެއްގެ މަޤުބޫލްކަން ހޯދާފައިވަ މަޝްހޫރު ފަންނާނުންތަކެއް ފެނިގެންދާނެއެވެ. ހަބޭސްގެ ބޭންޑުތަކުގައި ޙަރަކާތްތެރިވާ މަޝްހޫރު ފަންނާނުންގެ ތެރޭގައި ރާއްޖޭގައި ކުރިއަށްގެންދިޔަ އެންމެބޮޑު ފްރެންޗައިސް ޝޯވ މޯލްޑިވިއަން އައިޑަލްގެ ސީޒަން ދޭކުން މަޝްހޫރުވި އިބްރާހިމް ވަހީދު (ބޮޑުބެ) އާއި، ޓީވީއެމުން ބޭއްވި ވޮއިސް އޮފް މޯލްޑިވްސް ކާމިޔާބުކުރި ޙަސަން ޠަލާލުގެ އިތުރުން ޓީވީއެމުން ބޭއްވި ބޮޑުބެރު ޗެލެންޖުން އެންމެ މޮޅު ނަގާ ކިޔުންތެރިޔާގެ މަޤާމު ހޯދި ޢަބްދުއް ރާޒިޤް ( ރާއްޓެ) ފެނިގެންދާނެއެވެ.\nމާއެނބޫގެ "ކާކު؟" އޮގަސްޓް 10 ގައި\nމުއާގެ "ލީނާ" އަންނަމަހު 23 ގައި ސްކްރީނަށް\n"ބަވަތި - ޖައިޝާ އަންގަނީ މިފަހަރު ސަލާމަތެއް ނެތްކަމަށް"


ރާއްޖެއިސްލާމް | ދުނިޔޭގެ މުޞީބާތްތަކާއި އުނދަގޫތައް – 10\nދުނިޔޭގެ މުޞީބާތްތަކާއި އުނދަގޫތައް – 10\nއެޑްމިން6އޭޕްރިލް 2012\nޝަކުވާގެ ދެ ބާވަތެއްވެއެވެ. ފުރަތަމަ ވައްތަރަކީ ﷲ ތަޢާލާ އަށް ޝަކުވާ ދެންނެވުމެވެ. އަދި މިއީ ކެތްތެރިކަން ނަފީކުރާކަމެއްނޫނެވެ. މިބާވަތުގެ ޝަކުވާގެ ވަރަށް ގިނަ މިސާލުތައް ކީރިތިޤުރުއާނުގައި ބަޔާންވެގެންވެއެވެ. އޭގެ ތެރެއިން އެއް މިސާލަކީ ﷲ ގެ ނަބިއްޔާ يعقوب عليه السلام ގެ ޝަކުވާއެވެ. އެކަލޭގެފާނު ދެންނެވި ޝަކުވާ ކީރިތިޤުރުއާނުގައި ބަޔާންކުރައްވާފައިވަނީ މިފަދައިންނެވެ. قَالَ إِنَّمَا أَشْكُو بَثِّي وَحُزْنِي إِلَى اللَّـهِ [سورة يوسف 86] މާނައީ: އެކަލޭގެފާނު ވިދާޅުވިއެވެ. ތިމަންކަލޭގެފާނުގެ މޮޅިޔާއި، ހިތާމައިގެ شكوى ދަންނަވާކަން ކަށަވަރީ، ހަމައެކަނި ﷲ އަށެވެ.\nދެވަނަ ބާވަތަކީ އިންސާނުން ކައިރީގައި ކުރެވޭ ޝަކުވާއެވެ. ބައެއްފަހަރު ރަގަޅު ބަސްތަކުންނެވެ. އަދި ބައެއްފަހަރު އެކަށީގެންނުވާ ފަދަ ގޮތަކަށެވެ. އެއީ ދުލުން އެކަށީގެންނުވާފަދަ ބަސްތައް ބޭރުކުރުމާ ހެދުންވީދުމާ ބާރަށް ރޮއިހޭރި ހަޅޭއްލެވުމާ އަދި މިފަދަ ތަފާތު ހަރަކާތްތައްކުރުމެވެ. މިފަދަ ކަންކަމަކީ ހަމައެކަނި ތިމާގެ ހިތާމަ އާއި ވޭން ފާޅުކުރުމަށްޓަކައި ކުރެވޭކަންކަމެވެ. ނަމަވެސް މިފަދަ ޝަކުވާއިން ކެތްތެރިކަން ނަފީކުރެއެވެ. އެހެނީ މިފަދަ ޢަމަލުތަކަކީ ﷲ ގެ މިންވަރުފުޅު ޤަބުލުނުކުރާކަމުގެ ޢަލާމާތެކެވެ. އަދި އެކަލާނގެއަށް ކުރެވޭ ބަރޯސާގެ ބަލިކަށިކަން ދައްކައިދޭ ދަލީލެކެވެ. މިއާ ޚިލާފަށް ތިމާއަށް ކުރިމަތިވެފައިވާ މުޞީބާތެއްގެ ނުވަތަ ކަންބޮޑުވުމެއްގެ ވާހަކަ ގާތްތިމާގެ މީހެއް ނުވަތަ ރަޙްމަތްތެރިއެއްގެ ކައިރީގައި ބުނުމަކީ މައްސަލައެއްނޫނެވެ. ابن مسعود رضي الله عنه ވިދާޅުވެފައިވެއެވެ. މާތް ނަބިއްޔާ z އާލާސްކަންފުޅެއްގައި އުޅުއްވަނިކޮށް އެކަލޭގެފާނުގެ އަރިހަށް ތިމަން ޒިޔާރަތްކުރީމެވެ. ތިމަންގެ އަތުން މާތް ނަބިއްޔާ z ގެ ބަރަކާތްތެރި ހަށިކޮޅުގައި ބީހުމުން އެކަލޭގެފާނުގެ ހަށިކޮޅުގައިވާ ހުން އިޙްސާސްކުރެވިގެން ތިމަން ދެންނެވީމެވެ. [ކަލޭގެފާނު ތިޔަ ހުންނެވީ ވަރަށް ބޮޑަށް ހުން އައިސްފައެވެ.] ޖަވާބުގައި މާތް ނަބިއްޔާ z ޙަދީޘްކުރެއްވިއެވެ. ((اَجَلْ! اِنِّيْ اُوْعَكُ كَمَا يُوْعَكُ رَجُلاَنِ مِنْكُمْ)) [صحيح بخاري ومسلم بحوالہ صحيح الترغيب 3/340] މާނައީ: ”އާނއެކެވެ! ތިޔަބައިމީހުންކުރެ ދެމީހުން ހުންއަންނަވަރަށް ތިމަންކަލޭގެފާނު ހުން އާދެއެވެ.“ (ނުނިމޭ)\nލިޔުމުގެ އަޞްލު: ދުންޔަވީ މަޞާއިބް ވަމުޝްކިލާތް / އަލްއަޚް ޝާހިދު ސައްތާރު\nތަރުޖަމާ މުރާޖަޢާކޮށްދެއްވީ: އައްޝައިޚް އާދަމް ޝަމީމް


Shashikala ge handhaan thakugai mulhi Bollywood!\nޝަޝީކަލާގެ ހަނދާންތަކުގައި މުޅި ބޮލީވުޑް!\nބޮލީވުޑްގެ ކަޅާއި ހުދުގެ ޒަމާނުގެ ތަރި ޝަޝީކަލާ އޯމް ޕްރަކާޝް އުމުރުން 88 އަހަރުގައި މަރުވީ މިދިޔަ އާދީއްތަ ދުވަހުއެވެ. ޝަޝީކަލާވަނީ 100 އަށް ވުރެ ގިނަ ފިލްމުގެ ސަޕޯޓިން ރޯލުތަކާއި ނުބައިބައި ރޯލުތަކުން ބެލުންތެރިންގެ ސަމާލުކަމާއި ލޯބި ހޯދާފަ އެވެ. ސަޝީކަލާގެ މަޝްހޫރު ފިލްމުތަކުގެ ތެރޭގައި “ބިމްލާ”، “ސުޖާތާ”، “އާރްތީ”، “އަނުޕަމާ”، “ވަޤްތު”، “ގުމްރާހް”، އަދި “ޚޫބްސޫރަތު” ހިމެނެއެވެ.\nޝަޝީކަލާ ވަކިވެގެން ދިއުމާއެކު ބޮލީވުޑްގެ ގިނަ އަދަދެއްގެ ފަންނާނުން ގެންދަނީ އޭނާގެ ހަނދާން އާކޮށް ތައުޒިޔާ ފޮނުވަމުންނެވެ. އެގޮތުން ބޮލީވުޑްގެ 70 އާއި 80 ގެ ސުޕަސްޓަރ ދަރްމެންދްރާ ބުނެފައިވަނީ ޝަޝީކަލާ ފިލްމުތަކުގައި ނުބައި ރޯލުތަށް ކުޅެފައި ވީނަމަވެސް އޭނާއަކީ ހޫރުޕަރީއެއް ފަދަ މީހެއްކަމަށެވެ. މީގެއިތުރުން ޕަދްމިނީ ކޯލަޕޫރީ ބުނީ ޝަޝީކަލާ އަކީ ދައްތައެއްފަދަ މީހެއް ކަމަށެވެ. މީގެ އިތުރުން ލަތާ މަންގޭޝްކަރް، ޝަރްމީލާ ޓެގޯރް، ފަރްހާން އަޚްތަރު އަދި ޕްރިޔަންކާ ޗޯޕްރާ ފަދަ ތަރިންވެސް ވަނީ ޝަޝީކަލާގެ ހަނދާން އާކޮށްފައެވެ.\nކުރީގެ މަޝްހޫރު ކޮމެޑިއަން ޖަގްދީޕްގެ ދަރިފުޅު ނާވިދް ޖަފްރީ ވަނީ ސަޝިކަލާގެ މަރުގެ ޚަބަރު ހިތާމައާއި އެކުގައި ހިއްސާ ކޮށްފައެވެ. އޭނާ ބުނަފައިވަނީ ސަޝިކަލާއަކީ ވަރަށް ހުނަރުވެރި ތަރިއެއްކަމަށާއި އޭނާ އެދެނީ އާއިލާއަށް ކެތްތެރިކަމާއި ސާބިތުކަން ކަމަށެވެ.\nމީގެ އިތުރުން އިންޑިއާގެ މަޝްހޫރު ސިޔާސީ އަދި ވިޔަފާރިވެރިއެއް ކަމަށްވާ ޕްރަފުލް ޕަޓެލް ވެސް ވަނީ މިހިތާމާއިގައި ބައިވެރިވެފައެވެ. އެގޮތުން އޭނާ ބުނެފައިވަނީ ސަޝިކަލާވަނީ ފިލްމީ ދާއިރާއަށް ވަރަށް ގިނަ ގުނަ ހިދުމަތްތަކެއް ކޮށްދީފަ ކަމަށެވެ.\nސަޝިކަލާ ވަނީ އޭނާގެ ފިލްމު “އާރްތީ ގުމްރާހް”ގައި އަދާކުރި ރޯލުން ފިލްމު ފެއާވެސް ހާސިލުކޮށްފަ އެވެ. އިންޑިއާ ސަރުކާރުންވަނީ އޭނާ ފިލްމީ ދާއިރާއަށް ކޮށްދިން ޚިދުމަތަށް 2007 ވަނަ އަހަރު ޕްރިސްޓީޖިއަސް ޕަދްމާ ޝްރީ އެވޯޑްވެސް ދީފަ އެވެ. މީގެ އިތުރުން 2009 ވަނަ އަހަރު ސަޝިކަލާއަށް ވަނީ ވީ ޝަންތަރަމް އެވާޑްވެސް ލިބިފަ އެވެ.


ކްލަބުގެ ރެކޯޑް ޓްރާންސްފާ ފީ އަކަށް ޕެޕޭ އާސެނަލަށް ބަދަލުވެއްޖެ | Jazeera\tކްލަބުގެ ރެކޯޑް ޓްރާންސްފާ ފީ އަކަށް ޕެޕޭ އާސެނަލަށް ބަދަލުވެއްޖެ - Jazeera\nކްލަބުގެ ރެކޯޑް ޓްރާންސްފާ ފީ އަކަށް ޕެޕޭ އާސެނަލަށް ބަދަލުވެއްޖެ\nމުޙައްމަދު ޤާސިމް August 3, 2019 66 views0\nފްރާންސްގެ ލިއްލޭ އަށް ކުޅެމުން އަންނަ އައިވަރީ ކޯސްޓްގެ ހުނަރުވެރި ވިންގާ ނިކޮލަސް ޕެޕޭ، 89 މިލިއަން ޑޮލަރު (72 މިލިއަން ޕައުންޑް) ގެ ޓްރާންސްފާ ފީ އަކަށް އާސެނަލަށް ބަދަލުވެ، ފަސް އަހަރުގެ އެއްބަސްވުމެއްގައި ސޮއިކޮށްފިއެވެ.\nއުމުރުން 24 އަހަރުގެ ޕެޕޭ އަކީ މިހާތަނަށް ކްލަބު ބަދަލުކުރި އެފްރިކާގެ އެންމެ އަގުބޮޑު ކުޅުންތެރިޔާގެ އިތުރުން އާސެނަލަށް އެންމެ ބޮޑު އަގުގައި ގެނައި ކުޅުންތެރިޔާވެސް މެއެވެ. މީގެއިތުރުން، ޕައުލް ޕޮގްބާ އާއި ރޮމެލޫ ލުކާކޫ އަދި ވާޖިލް ވެން ޑައިކް އަށްފަހު އޭނާ އަކީ ޕްރިމިއާ ލީގުގެ މިހާތަނަށް ހަތަރުވަނަ އަށް އެންމެ އަގުބޮޑު ކުޅުންތެރިޔާއެވެ.\nއާސެނަލްގެ ބޯޑުން މިފަހަރުގެ ޓްރާންސްފާ ބާޒާރުގައި އެ ޓީމަށް ހަރަދުކުރުމަށް ދީފައިވަނީ ކުޑަ ބަޖެޓެއް ކަމަށް މީޑިއާގައި އަޑުއަރާފައިވާއިރު، ޕެޕޭގެ ޓްރާންސްފާ ފީ އެ ޓީމުން ލިއްލޭ އަށް ދެއްކުމަށް އެއްބަސްވެފައިވަނީ އިންސްޓޯލްމަންޓް އުސޫލުން ބަހާލައިގެންނެވެ.\n2017 ވަނަ އަހަރު ލިއްލޭ އަށް ބަދަލުވެ ޕެޕޭ ވަނީ ފްރެންޗް ލީގުގައި އެ ޓީމަށް ކުޅެދިން 74 މެޗުގައި 35 ލަނޑުޖަހާފައެވެ. މީގެއިތުރުން، އައިވަރީ ކޯސްޓަށް މިހާތަނަށް ކުޅެދިން 11 މެޗުގައި4ލަނޑުޖަހާފައިވާ ޕެޕޭގެ ވިދުން އެންމެ ގަދަވީ ނިމިދިޔަ ސީޒަނުގައެވެ. އެގޮތުން، ލިއްލޭ އަށް ފްރެންޗް ލީގުގެ ދެވަނަ ހޯދައިދިނުމުގައި މުހިއްމު ދައުރެއް އަދާކޮށް އޭނާ ވަނީ އެ ޓީމަށް ކުޅެދިން 38 މެޗުގައި 22 ގޯލްޖަހައި، އިތުރު 11 ލަނޑުޖެހުމަށް އެހީތެރިވެދީފައެވެ.\nއާސެނަލަށް ބަދަލުވުމަށްފަހު ޕެޕޭ ބުނީ މި ދަނޑިވަޅަށް ބަލާއިރު، މިއީ އެންމެ މުހިއްމު ނިންމުންކަމަށާއި، އާސެނަލް އަކީ އޭނާ ބަދަލުވުމަށް އެންމެ އެކަށީގެންވާ ޓީމުކަމަށެވެ. އާސެނަލްގައި ޕެޕޭ ބޭނުންކުރާނީ 19 ނަންބަރު ޖާޒީ އެވެ.\n"މި ދަނޑިވަޅުގައި އާސެނަލް ފަދަ ޓީމަކަށް ބަދަލުވުމަކީ އެންމެ ރަނގަޅު ނިންމުން." ޕެޕޭ ބުންޏެވެ.\nއާސެނަލްގެ ކޯޗު އުނާއި އެމެރީ ވަނީ ޕެޕޭ އަށް ތައުރީފުކޮށް ވާހަކަ ދައްކާފައެވެ. އެމެރީ ބުނީ މި ފަހަރުގެ ޓްރާންސްފާ ބާޒާރުގައި އެ ޓީމުން އެންމެ ބޮޑު އިސްކަމެއްދިނީ ލަނޑުޖަހައިދޭނެ ހުނަރުވެރި މޮޅު ވިންގެއް ހޯދުންކަމަށާއި، ޕެޕޭ ގެނައުމުން އެކަންތައް ހާސިލްވެއްޖެކަމަށެވެ.\nއާސެނަލުން ވިންގަށް ކުޅޭ ކުޅުންތެރިއަކު ހޯދުމަށް ކުރާ މަސައްކަތުގައި މީގެކުރީން ވަނީ ޕެޕޭއާ އެކު ގައުމީ ޓީމަށް ކުޅެމުން އަންނަ ވިލްފްރައިޑް ޒަހާ އަށް ވެސް ބިޑްކޮށްފައެވެ. ނަމަވެސް، ކްރިސްޓަލް ޕެލަސް އިން ޒަހާ ވިއްކާލުމަށް ކިޔާ އަގު ބޮޑުކަމުން އެކަން ކާމިޔާބުވާގޮތެއްނުވިއެވެ.\nޕެޕޭގެ އިތުރުން މިފަހަރުގެ ޓްރާންސްފާ ބާޒާރުގައި އާސެނަލުން ވަނީ ބްރެޒިލްގެ ޒުވާން ކުޅުންތެރިޔާ ގެބްރިއެލް މާޓިނެއްލީ އާއި ރެއާލް މެޑްރިޑުން ލޯން އެއްބަސްވުމެއްގެ ދަށުން ސްޕެއިނުގެ މިޑްފީލްޑަރު ޑެނީ ސެބަޔޯސް އެވެ. އަދި ސެއިންޓް އެޓިއެންގެ އުއްމީދީ ޑިފެންޑަރު ވިލިއަމް ސަލީބާގެ ސޮއި ހޯދާފައިވީނަމަވެސް، އެއްބަސްވުމުގައިވާ ގޮތުން މި ސީޒަނުގައި ސަލީބާ ކުޅޭނީ މިދިޔަ އަހަރު ވެސް އޭނާ ކުޅުނު ސެއިންޓް އެޓިއެން އަށެވެ.\nމީގެއިތުރުން، އެ ޓީމުން މިހާރު ގެނައުމަށް މަސައްކަތްކުރާ ކުޅުންތެރިންގެ ތެރޭގައި، ސެލްޓިކްގެ ފުލްބެކް ކިއެރަން ޓިއާނީ އާއި ޔުވެންޓަސްގެ ޑިފެންޑަރު ޑެނިއެލީ ރުގާނީ ހިމެނޭކަމަށް ފަހުގެ މީޑިއާ ރިޕޯޓްތައް ބުނެއެވެ.


BREAKING: Covid-19 Jehigen Italy In Ithuru Meehaku Maruvehjje - Vaguthu\nކޮވިޑް 19 ޖެހިގެން އިޓަލީން އިތުރު މީހަކު މަރުވެއްޖެ\nހަލުވިކަމާއެކު މިހާރު އެކި ގައުމުތަކުގައި ފެތުރެމުންދާ ނުރައްކާތެރި ކޮރޯނާ ވައިރަސް (ކޮވިޑް 19) ޖެހިގެން އިޓަލީން އިތުރު މީހަކު މަރުވެއްޖެއެވެ. މިއީ ކޮވިޑް 19 ޖެހިގެން އެ ގައުމުން މަރުވި ދެ ވަނަ މީހާ އެވެ.\nއިޓަލީގެ މީޑިއާތަކުން ބުނެފައިވަނީ މި ބަލިޖެހިގެން މިހާރު މަރުވެފައިވަނީ އަންހެނެއް ކަމަށެވެ. އޭނާގެ އުމުރާއި އިތުރު އެއްވެސް މައުލޫމާތެއް ހާމަ ކޮށްފައެއް ނުވެއެވެ.\nކޮވިޑް-19 ޖެހިގެން އިޓަލީން ފުރަތަމަ މަރުވެފައިވަނީ އުމުުރުން 77 އަހަރުގެ ފިރިހެނެކެވެ.\nއަންހެން މީހާގެ މަރާއި އެކީ މިއީ ޔޫރަޕުން މި ބަލި ޖެހިގެން މަރުވި ތިން ވަނަ މީހާއެވެ. މީގެ ކުރިން މި ބަލިޖެހިގެން މަރުވެފައިވަނީ ފްރާންސްގެ މީހެކެވެ.\nދުނިޔޭގެ އެކި ޤައުމުތަކުގައި ހަލުވި ކަމާއި އެކީ ފެތުރެމުން އަންނަ މި ބަލީގެ ސަބަބުން އެކި ގައުމުތަކުން ވަނީ އެ ޤައުމުތަކުގެ ސިޓީތައް ލޮކްޑައުންކޮށް މީހުން ކަރަންޓީން ކުރަން ފަށާފައެވެ. އެގޮތުން އިޓަލީންވެސް ވަނީ 10 އަވަށެއް ލޮކްޑައުން ކޮށްފައެވެ.\nމީގެ އިތުރުން ވައިރަސް އިން ސަލާމަތްވުމަށް އެގައުމުގެ ގިނަ ސްކޫލްތަކުގެ އިތުރުން ވިޔަފާރިތަކާއި ރެސްޓޯރެންޓްތައްވެސް ވަނީ ބަންދު ކޮށްފައެވެ.\nއިޓަލީގެ ހެލްތް މިނިސްޓްރީގެ އިތުރުން ސަރުކާރުގެ ކަމާއި ބެހޭ އިދާރާތްތަކުގެ މީހުން ބުނެފައިވަނީ ވައިރަސް ކޮންޓްރޯލް ކުރުމަށް ގިނަ މަސައްކަތްތަކެއް ކުރަމުން އަންނަ ކަމަށެވެ.\nޗައިނާގެ ވުހާން ސިޓީން ފުރަތަމަ ފެތުރެންފެށި ކޮވިޑް-19 ޖެހިގެން މިހާތަނަށް އެގައުމުން ވަނީ 1150 އަށްވުރެ ގިނަ މީހުން މަރުވެފައެވެ. އަދި ބަލިޖެހިފައިވާ އެހެން ޤައުމުތަކާއި އެކީ މި އަދަދު ވަނީ 2360 އަށް އަރާފައެވެ.


SunOnline: MDN uvaanulaathee Umar Zahir Gaumee dhuvahuge jalsaa boycott kuravvaifi\nއެމްޑީއެން އުވާނުލާތީ އުމަރު ޒާހިރު ގައުމީ ދުވަހުގެ ޖަލްސާ ބޮއިކޮޓްކުރައްވައިފި\nމުހައްމަދު މުޒައްޔިން ނާޒިމް 28 Oct 2019, 22:13\nކުރީގެ މިނިސްޓަރު އުމަރު ޒާހިރު -- ސަން ފޮޓޯ/ ފަޔާޒު މޫސާ\nއިސްލާމްދީނަށް ފުރައްސާރަކޮށް ރިޕޯޓެއް ނެރުނު މޯލްޑިވްސް ޑިމޮކްރަސީ ނެޓްވޯކް (އެމްޑީއެން) އުވާނުލާތީވެ، ދައުލަތަށް ގިނަ ދުވަހު ހިދުމަތް ކުރެއްވި އިއްޒަތްތެރިޔާ އަދި ކުރީގެ ހައުސިންގް މިނިސްޓަރު އުމަރު ޒާހިރު މިރޭ ކުރިއަށްދާ ގައުމީ ދުވަހުގެ ޖަލްސާ ބޮއިކޮޓް ކުރައްވައިފިއެވެ.\nދައުލަތައް ގިނަ ދުވަހު ހިދުމަތް ކުރެއްވި އުމަރު ޒާހިރު މިރޭ "ސަން"އަށް ވިދާޅުވީ، އެމްޑީއެންގެ މައްސަލައަކީ ދީނީ ބޮޑު މައްސަލައެއް ކަަމަށާއި އެ ޖަމިއްޔާއާ ދޭތެރޭ ފިިޔަވަޅު ނޭޅި އެހާ ގިނަ ދުވަސްތަކެއް ވުމުން އެއީ ކަންބޮޑުވާ ކަމެއް ކަމަށެވެ. ޖަލްސާއަށް ދައުވަތު ލިބިވަޑައިގެންނެވި ނަމަވެސް ވަޑައިނުގަތުމަށް ނިންމެވީ އެމްޑީއެންއާ ދޭތެރޭ ފިޔަވަޅު އެޅުން ލަސްވާތީ ކަމަށް އޭނާ ވިދާޅުވިއެވެ.\n"އެއީ [އެމްޑީއެންއަކީ] އިސްލާމް ދީނަށް އޮތް ވަރަށް ބޮޑު ހުރަހެއް. އެމީހުންގެ މަސައްކަތަކީ، އިސްލާމްދީން ނެތިކޮށްލުމުގެ މަސައްކަތެއް،" ޖަލްސާ ބޮއިކޮޓު ކުރެއްވި ސަބަބު ހާމަކުރައްވާ އުމަރު ޒާހިރު ވިދާޅުވިއެވެ.\nއުމަރު ވިދާޅުވީ، އޭނާ ޖަލްސާއަށް ވަޑައިނުގަންނަވާނެކަން މިއަދު ރައީސް އޮފީހަށް އެންގެވި ކަމަށެވެ. އަދި އެމްޑީއެންއާ މެދު ވަރަށް އަވަހަށް ފިޔަވަޅު އަޅާނެކަން ރައީސް އިބްރާޙިމް މުހައްމަދު ސޯލިހު މިއަދު މެސެޖުކުރައްވައި ވިދާޅުވިކަމަށްވެސް އޭނާ ވިދާޅުވިއެވެ.\nރައީސް މައުމޫންގެ ސަރުކާރުގައި އެންމެ ހިންގުންތެރި އެއް މިނިސްޓަރު އުމަރު ޒާހިރަކީ މި ސަރުކާރު ގެނައުމަށްވެސް މަސައްކަތް ކުރެއްވި ބޭފުޅެކެވެ.\nއެމްޑީއެންއިން 2016 ވަނަ އަހަރު ނެރުނު "ޕްރިލިމިނަރީ އެސެސްމަންޓް އޮން ރެޑިކަލައިޒޭޝަން އިން ދަ މޯލްޑިވްސް" ރިޕޯޓަކީ، ރާއްޖޭގައި ދީނީ ގޮތުން ހަރުކަށި ފިކުރު ފަތުރާ ގޮތްތަކާއި، އެ ފިކުރުގެ އަސަރު ރާއްޖޭގައި އަށަގެންފައިވާ މިންވަރު ބެލުމަށްޓަކައި އެ ޖަމިއްޔާއިން ކުރި ދިރާސާއެއްގެ މައްޗަށް ނެރުނު ރިޕޯޓެކެވެ. ރިޕޯޓުގައި، އިސްލާމްދީނަށާއި ރަސޫލާއަށް ފުރައްސާރަކޮށްފައިވާތީވެ، އެމްޑީއެން އުވާލުމަށް ގޮވައި ޝޯޝަލް މީޑިއާގައި ދަނީ ބޮޑު ކެމްޕެއިންނެއްވެސް ކުރަމުންނެވެ. އަދި އެ ޖަމިއްޔާ އުވާލުމަށް ގިނަ އަދަދެއްގެ ކައުންސިލްތަކުންވެސް ވަނީ ބަޔާން ނެރެފައެވެ.\nސަރުކާރުން އެމްޑީއެންގެ ރިޕޯޓު ކުއްވެރިކޮށްފައިވާއިރު، ފުލުހުން އެ މައްސަލަ ބަލާ ނިމެންދެން އެ ޖަމިއްޔާ މިހާރު ވަނީ ވަގުތީ ގޮތުން ސަސްޕެންޑްކޮށްފައެވެ.\nފުލުހުން މިހާރު ދަނީ، ތަހުގީގު ބޭނުމަށް އެ ރިޕޯޓު ތިން ދީނީ އިލްވެރިން މެދުވެރިކޮށް ދިރާސާ ކުރަމުން އެވެ. ފުލުހުން ބުނެފައިވަނީ އެ ދިރާސާ ރިޕޯޓު ނިމުން ފިޔަވަޅު އަޅާނެ ކަމަށެވެ. އެ ރިޕޯޓު މި ހަފްތާތެރޭ ނިމޭނެ ކަމަށްވެސް ފުލުހުން ވަނީ ބުނެފައެވެ. ފުލުހުން މީގެ ކުރިން ބުނެފައިވާ ގޮތުގައި އެ ރިޕޯޓުގެ ބޭނުން ބަޔަކު ދަނީ ނާޖާއިޒު ގޮތުގައި ހިފަމުނެވެ. އަދި އެކަން ނުކުރުމަށް ފުލުހުން ވަނީ އިލްތިމާސްކޮށްފައެވެ.


Ras Online - ކޮވިޑް-19: އެމެރިކާ، އިނގިރޭސިވިލާތް އަދި ޖަރުމަނުގައި އަންނަމަހު ވެކްސިން ދޭން ފަށަނީ\nކޮވިޑް-19: އެމެރިކާ، އިނގިރޭސިވިލާތް އަދި ޖަރުމަނުގައި އަންނަމަހު ވެކްސިން ދޭން ފަށަނީ\nއެމެރިކާ، އިނގިރޭސިވިލާތް އަދި ޖަރުމަނު ވިލާތުގެ ސަރުކާރުން އެގައުމު ތަކުގެ ރައްޔިތުންނަށް މިފެށޭ ޑިސެމްބަރުމަހު ކޮވިޑަށް ވެކްސިން ދޭން ފެށުމަށް ނިންމައިފިއެވެ.\nމިގޮތުން އިނގިރޭސި ވިލާތުގެ ރައްޔިތުންނަށް ދިނުމަށް ހަމަޖެހިފައިވަނީ ފައިޒަރ އަދި ބައޯޓެކް ކުންފުނީގެ ވެކްސިނެވެ. މިނިންމުމާއެކުފައިޒަރ އަދި ބައޯޓެކް ކުންފުނީގެ ވެކްސިން ބޭނުންކުރުމުގެ ހުއްދަ ދިނުމަށް އިނގިރޭސި ވިލާތުގެ ސިއްހީ ވުޒާރާތަކުން ކުރިއަށްއޮތް ހަފުތާ ތެރޭގައި ހާމަކުރުމަށް ނިންމަވާފައިވާކަމަށް އިނގިރޭސި ވިލާތުގެ އިދާރާތަކުން ހާމަކޮށްފައިވެއެވެ.\nމިއާއެކު އިނގިރޭސިވިލާތުން ވަނީ ފަސް މިލިއަން މީހުންނަށް ވާވަރަށް ވެކްސިންގެ 40 މިލިއަން ޑޯޒު ގަތުމަށް އެދިފައެވެ. މިގޮތުން ވެކްސިންގެ ހުއްދަ ލިބުމާއެކު މިއަހަރު ނިމުމުގެ ކުރިން ފަސް މިލިއަން މީހުންނަށް ވެކްސިން ދިނުމަށް ނިންމަވާފައިވާކަމަށް އިނގިރޭސިވިލާތުގެ ސަރުކާރުން ވަނީ ހާމަކޮށްފައެވެ.\nނަމަވެސް އެމެރިކާގައި ފައިޒަރ އަދި ބައޯޓެކް ކުންފުނީގެ ވެކްސިން ބޭނުން ކުރުމަށް ފުރަތަމަ ދޫކުރަން ހަމަަޖެހިފައިވަނީ ވަގުތީ ހުއްދައެކެވެ. މި ހުއްދަ އަކީ ކުއްލި ހާލަތުގައި މި ވެކްސިން ބޭނުން ކުރުމަށް ދެވޭނެ ހުއްދައެކެވެ. މިގޮތުން މިވެކްސިން ދެވޭނީ ކޮވިޑުގެ ބަލިމަޑުކަމުގައި އިސްސަފުގައި މަސައްކަތް ކުރާ ސިއްހީ ވުޒާރާ ތަކުގެ މީހުންނާއި ދުވަސްވީ މީހުންނާއި ހައި ރިސްކު މީހުންނަށެވެ.\nފައިޒަރ އަދި ބައޯޓެކް ކުންފުނީގެ ވެކްސިންގެ އިތުރުން މޮޑަރނާ ކުންފުނީގެ ވެކްސިންގެ ރައްކާތެރިކަން ތަހުލީލުތަކުން ހާމަވެފައިވާއިރު މިވެކްސިން ބޭނުން ކުރުމުގެ ހުއްދަ ހޯދުމުގެ މަސައްކަތްވެސް ދަނީ ކުރެވެމުންނެވެ. މިގޮތުން އެމެރިކާއިން މޮޑަރނާ ވެކްސިން ބޭނުންކުރުމުގެ ހުއްދަ ޑިސެމްބަރުމަހުގެ ދެވަނަ ހަފްތާގައި ލިބޭނޭ ކަމަށް މޮޑަރނާ ކުންފުނިން ވަނީ ހާމަކޮށްފައިވެއެވެ.\nޖަރުމަނުގައިވެސް ޑިސެމްބަރުމަހު ވެކްސިން ދިނުމަށް ތައްޔާރު ވަމުން އަންނަކަމަށް ޖަރުމަނުގެ ހެލްތު މިނިސްޓަރު ޖެންސް ސްޕޯން ވިދާޅުވެފައިވެއެވެ. މިގޮތުން މިނިންމުމާއެކު ޖަރުމަނާއި ސްޕެއިން ވެގެންދާނީ ޔޫރަޕުގައި އެންމެ ފުރަތަމަ ވެކްސިން ދޭންފަށާނެ ދެގައުމަށް ކަމަށްވެސް ޖަރުމަނުގެ ހެލްތު މިނިސްޓަރު ޖެންސް ސްޕޯން ވިދާޅުވެފައިވެއެވެ. މީގެ އިތުރުން، ޖަރުމަނަށް 300 މިލިއަން ޑޯޒުގެ ވެކްސިން ގަތުމަށް ނިންމަވާފައިވާކަމަށްވެސް ޖަރުމަނުގެ ހެލްތު މިނިސްޓަރު ވަނީ ހާމަކޮށްފައެވެ. އަދި މިއީ ޖަރުމަނުގައި ބޭނުން ކުރުމަށްފަހު ކައިރި ގައުމުތަކަށް ވެކްސިންގެ އެހީތެރިކަން ފޯރުކޮށްދެވޭނެ މިންވަރެއްކަަަމަށްވެސްވެއެވެ.\nއެމެރިކާ، އިނގިރޭސިވިލާތް އަދި ޖަރުމަނު ވިލާތުގައި ޑިސެމްބަރުމަހު ކޮވިޑަށް ވެކްސިން ދޭން ފަށަންނިންމައިފައިވާއިރު، ދެން އެންމެ އަވަހަށް ވެކްސިން ދޭންފެށުމަށް ހަމަޖެހިފައިވަނީ ސްޕެއިން ވިލާތުގައެވެ. މިގޮތުން ސްޕެއިން ވިލާތުގައި އަންނަ ޖެނުއަރީމަހު ވެކްސިން ދޭން ފަށަން ނިންމައިފައިވާކަމަށް ސްޕެއިންގެ ބޮޑު ވަޒީރު ވަނީ ހާމަކުރަށްވާފައެވެ.


Saudi Rasgefaanuge Asia dhathurufulhugai 31dhuvas heydha kuravvane | Mihaaru\nސައުދީ ރަސްގެފާން ސަލްމާން: އޭޝިއާގެ ފަސް ގައުމަކަށް އަންނަ ހަފުތާގައި ދަތުރުފުޅު ފައްޓަވާނެ.\nސައުދީ ރަސްގެފާނުގެ އޭޝިއާ ދަތުރުފުޅުގައި 31 ދުވަސް\n23 ފެބުރުއަރީ 2017 - 15:524comments\nރިޔާޒް (ފެބްރުއަރީ 23) - ސައުދީ އަރަބިއާގެ ރަސްގެފާން ސަލްމާން ބިން އަބްދުލް އަޒީޒް އަންނަ ހަފުތާގައި އޭޝިއާގެ ފަސް ގައުމަކަށް ކުރައްވާ ދަތުރުފުޅުގައި 31 ދުވަސް ހޭދަކުރައްވާނެ ކަމަށާއި އެ ދަތުރުފުޅުގައި މުހިންމު އެއްބަސްވުންތަކެއްގައި ސޮއިކުރައްވާނެ ކަމަށް ސައުދީގެޒެޓުން ބުނެފި އެވެ.\nސައުދީ ސަރުކާރުގެ ވަޒީރުންނާއި ސަރުކާރުގެ އިސްބޭފުޅުންނާ އެކު 1،500 އޮފިޝަލުންނާ އެކު ރަސްގެފާންގެ ދަތުރުފުޅުގެ ފުރަތަމަ ލެގު ފައްޓަވާނީ މެލޭޝިއާ އިންނެވެ. އެ ގައުމުގައި ތިން ދުވަސް ހޭދަކުރެއްވުމަށް ފަހު 12 ދުވަހުގެ ދަތުރު ފުޅެއްގައި ރަސްގެފާން ސަލްމާން ދެން ވަޑައިގަންނަވާނީ އިންޑޮނީޝިއާ އަށެވެ. އިންޑޮނީޝިއާ ސަރުކާރުގެ އޮފިޝަލަކާ ހަވާލާދީ، ސްޓްރެއިޓްސް ޓައިމްސްގައި ބުނެފައި ވަނީ ސައުދީ ރަސްގެފާނުގެ ދަތުރުފުޅުގައި ބާލީގައި ހަ ދުވަހު ޗުއްޓީ ހޭދަކުރައްވާނެ ކަމަށެވެ. މިއީ މީގެ 46 އަހަރު ކުރިން ރަސްގެފާން ފައިސަލް އިންޑޮނީޝިއާ އަށް ވަޑައިގެންނެވި ފަހުން ސައުދީ ރަސްކަލަކު އިންޑޮނީޝިއާ އަށް ވަޑައިގަންނަވާ ފުރަތަމަ ފަހަރެވެ.\nރަސްގެފާން ދެން ވަޑައިގަންނަވާނީ ހަތަރު ދުވަހުގެ ދަތުރުފުޅެއްގައި ޗައިނާ އަށެވެ. އޭގެ ފަހުން ތިން ދުވަހުގެ ދަތުރުފުޅެއްގައި ޖަޕާނަށް ވަޑައިގަންނަވާނެ އެވެ. މިއީ ސައުދީ ރަސްކަލަކު ޖަޕާނަށް ވަޑައިގަންނަވާ ފުރަތަމަ ފަހަރެވެ.\nރަސްގެފާން ސަލްމާންގެ ފަހު މަންޒިލަކީ ރާއްޖެ އެވެ. މާޗު 27 ވަނަ ދުވަހު ރާއްޖޭން ފުރާވަޑައިގެން ޖޯޑަން އަށް ވަޑައިގަންނަވާނީ އަރަބި ސަމިޓުގައި ބައިވެރިވެވަޑައިގަތުމަށެވެ.\nސައުދީ ރަސްގެފާނު ރާއްޖެ އަށް ކުރައްވާ ދަތުރުފުޅުގައި ޗުއްޓީ ހޭދަކުރެއްވުމަށް މާލެ އަތޮޅުން ފަސް ތަރީގެ ތިން ރިސޯޓް ވަނީ ބުކްކޮށްފަ އެވެ. ރަސްގެފާނު ސަލްމާން ރާއްޖެ އަށް ކުރައްވާ ހަ ދުވަހުގެ ދަތުރުފުޅުގެ ތެރެއިން ހަތަރު ދުވަސް ހޭދަކުރައްވާނީ ޗުއްޓީއެއް ގޮތަށެވެ. ސައުދީ ރަސްގެފާނުގެ މި ދަތުރުފުޅުގެ ސަބަބުން ވަރަށް ބޮޑު އާމްދަނީއެއް ރާއްޖެ އަށް ވަންނާނެ އެވެ. އެގޮތުން އެއް ރިސޯޓަށް އެކަނި ވެސް 10 މިލިއަން ޑޮލަރު ހޭދަކުރައްވާ ކަމަށްވެ އެވެ. އެޑްވާންސްގެ ގޮތުގައި ފަސް މިލިއަން ޑޮލަރު މިހާރު ވެސް ދައްކަވާފައިވާ ކަމަށްވެ އެވެ.\nސަލްމާން ރަސްގެފާނު ރާއްޖެ ވަޑައިގަންވާއިރު އެ މަނިކުފާނު ދަތުރުކުރައްވާ މަތިންދާބޯޓުގެ އިތުރުން ވަފުދުގެ ބޭފުޅުންނާ އެކު ފަސް މަތިންދާ ބޯޓާއި ދެ ހެލިކޮޕްޓަރު ރާއްޖެ އާދެ އެވެ. އޭގެ ތެރެއިން ދެ މަތިންދާބޯޓު ފިޔަވައި އެހެން ބޯޓުތައް އެ ދުވަހު ރާއްޖެ އިން ފުރާނެ އެވެ.\nއިތުރު ލިޔުންތައް ސައޫދީ އަރަބިއްޔާ އޭޝިއާ ސަލްމާން ރަސްގެފާނު


Mahloof aai Akram geygai madukurumah anafi\nމަހުލޫފް (ވ) އަދި އަކްރަމް: އެ ކޮންމެ ބޭފުޅެއްގެ އެކައުންޓަށް ކޮރަޕްޝަން ފައިސާގެ ތެރެއިން 30،000 ޑޮލަރު ވަދެފައިވޭ.-- ފައިލް ފޮޓޯ\nމަހްލޫފާއި އަކްރަމަށް ގޭގައި މަޑުކުރަން އަންގައިފި\nއެމްއެމްޕީއާރުސީގެ ބޮޑު ހިޔާނާތުގެ ފައިސާ ޖަމާކުރި އެސްއޯއެފް ކުންފުނީގެ އެކައުންޓުން ޔޫތު މިނިސްޓަރު އަހުމަދު މަހްލޫފާއި، ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީންގެ އެކައުންޓަށް ފައިސާ ވަދެފައިވާކަން ހާމަވުމުން އެބޭފުޅުން ގޭގައި މަޑުކުރެއްވުމަށް ރައީސް ސޯލިހު މިއަދި އަންގަވައިފި އެވެ.\nއެންޓި ކޮރަޕްޝަން ކޮމިޝަނުން އެމްއެމްޕީއާރުސީގެ ތަހުގީގު ރިޕޯޓް މިއަދު އާންމު ކޮށްފައިވާއިރު، ރައީސް އިބްރާހީމް މުހައްމަދު ސޯލިހުގެ ސަރުކާރުގެ މަތީ މަގާމުތަކުގައި ތިއްބެވި ބޭފުޅުންގެ ތެރެއިން އެ ތަހުގީގު ރިޕޯޓްގައި ހިމެނެނީ ވެސް މިނިސްޓަރު މަހްލޫފް ނަންފުޅާއި ސްޓޭޓް މިނިސްޓަރު އަކްރަމް ކަމާލުއްދީންގެ ނަންފުޅު އެކަންޏެވެ.\nގޭގައި މަޑުކުރަން އެންގި މައްސަލައާ ގުޅިގެން މަހްލޫފް ކުރެއްވި ޓްވީޓެއްގައި ވިދާޅުވެފައިވަނީ އެމަނިކުފާނުގެ އެކައުންޓަށް ޖަމާކޮށްފައިވާ 33،000 ޑޮލަރުގެ މައްސަލަބަލައި ވަކިގޮތެއް ނިމެންދެން ގޭގައި މަޑު ކުރަން އަންގާފައިވާ ކަމަށެވެ. އަދި ރައީސް އިބްރާހީމް މުހައްމަދު ސޯލިހުގެ އެ ނިންމެވުމަށް އިހުތިރާމް ކުރައްވާ ކަމަށް މަހްލޫފް ވިދާޅުވި އެވެ.\nAlhuganduge account ah jamaakoffaivaa $33000 ge massala balaa vakigotheh nimendhen alhugandu geyga madukuran angaifi. Raeesuljumhooriyya @ibusolih minimmevun alhugandu ihthiraamkuran.— Ahmed Mahloof (@AhmedMahloof) February 14, 2019\nއެނގިފައިވާ ގޮތުގައި ސްޓޭޓް މިނިސްޓަރ އަކްރަމް ކަމާލުއްދީން ވެސް ގޭގައި މަޑުކުރަން ރައީސް އޮފީހުން ވަނީ އަންގާފަ އެވެ. ނަމަވެސް އެކަމާ ގުޅޭގޮތުން އަކްރަމްގެ ބަހެއް އަދި ނުލިބެ އެވެ. އެމްއެމްޕީއާރުސީގެ ހިޔާނާތުގެ ފައިސާގެ ތެރެއިން އަކްރަމްގެ އެކައުންޓަށް 30،000 ޑޮލަރު ޖަމާކޮށްފައިވާ ކަމަށް ތަހުގީގު ރިޕޯޓުން ދައްކަ އެވެ.\nއޭސީސީން މިއަދު އެމްއެމްޕީއާރުސީގެ 1.4 ބިލިޔަން ރުފިޔާގެ ކޮރަޕްޝަނާއި ހިޔާނާތުގެ، 776 ސޮފުހާގެ ތަފްސީލް ރިޕޯޓެއް އާންމު ކޮށްފައިވާއިރު، އެރިޕޯޓްގައި އެމްއެމްޕީއާރުސީގެ ކޮރަޕްޝަނާއި ހިޔާނާތާއި ގުޅޭ ގިނަ ކަންތައްތަކެއް ހިމަނާފައި ވެއެވެ.\nކޮރަޕްޝަން އޭސީސީ އެމްއެމްޕީއާރުސީ ސިޔާސީ މަޝްރަހު ސަރުކާރު\nމަހުލޫފޫ މަ ވަރަށް ލަދުގަންނަވާ ތިލެއްވީ......\nއަކްރަމް އަކީ އެއް އިރެއްގަައިވެސް ނަޒާހާތްތެރި މީހެއް ނޫން.\nގަބޫލުކުރިޔަސް ނުކުރިޔަސް، އެސްއޯއެފްގެ އެކައުންޓު ސްޓޭޓްމަންޓަކުން އަސްލު ވަގުންނެއް ނޭގޭނެ. އޭގައި ފެންނަން އެއޮތް މީހުންގެ ތެރެއިން � އަކީ ޑޮލަރުގަތް މީހުން. ވަގު ފައިސާ ބެހީ ސީދާ ކޭޝް އިން. އެއީ ފަޅާއެރިޔަ ނުދޭން އަދީބު އެކަން ކުރި ގޮތް. އެކަން ހޯދުމަކީ ވަރަށް އުދަގޫ ކަމަކަށް ވާނެ.\nގޭންގު ނޫން ގޮލާ\nއަލްހަމްދުﷲ... ތިހެން ވަންޏާ އިބޫ ޕާޓީއަށް މަގޭ ބާރު ހިނގާ މީހުންގެ ވޯޓް ލިބޭނެ... މަހޭ ރިޝްވަތު ފައިސާގައި ހިފީ މެލޭޝިޔާގެ ޔޫތު މިނިސްޓަރު ވެސް އެކަހަލަ ފައިސާގައި ހިފާފައި ވާތީބާއެވެ؟ މޭ ފުއްޕާފަ އުޅުނުއިރު މެލޭޝިޔާ މިނިސްޓަރަކާ މީނަގެ އަމަލު ވައްތަރުވެގެން ފިސާރި ގޯރިއެއްހުރި...


SunOnline: Miadhu himabissah test kuri 15 meehun ves negative\nމިއަދު ހިމަބިއްސަށް ޓެސްޓު ކުރި 15 މީހުން ވެސް ނެގެޓިވް\nޝަފްނާ ހުސައިން 15 Jan 2020, 20:35\nހިމަބިހި ޖެހިފައިވާ އިތުރު މީހަކު އަދި ނުފެންނަ ކަމަށާއި މިއަދު ހިމަބިއްސަށް ޓެސްޓުކުރި 15 މީހުން ވެސް ބައްޔަށް ނެގެޓިވް ވެފައިވާކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެއެވެ.\nރާއްޖޭގައި ހިމަބިހި ފެތުރެމުން އަންނާތީ، އެކަމާ ގުޅޭ އެންމެ ފަހުގެ މައުލޫމާތު ދިނުމަށް މިރޭ ހެލްތު މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މިނިސްޓަރު ވިދާޅުވީ ހިމަބިހި ކަމަށް ޝައްކު ކުރެވޭ ފަރާތްތަކާއި، މިހާތަނަށް ބައްޔަށް ޕޮޒިޓިވް ވެފައިވާ މީހުންގެ ފަރާތުން ބަލި ފެތުރުމުގެ ފުރުސަތު އޮތް މީހުން ހިމަބިއްސަށް ޓެސްޓު ކުރަމުން އަންނަ ކަމަށެވެ.\nއެގޮތުން މިއަދު 15 މީހެއްގެ ޓެސްޓު ހަދާފައިވާ ކަމަށާއި، އެ އެންމެން ވެސް ބައްޔަށް ނެގެޓިވް ވެފައިވާކަމަށް މިނިސްޓަރު ވިދާޅުވިއެވެ.\n"އެކަމަކު މި ނިމުނީކީ ނޫން. ޓެސްޓު ކުރެވުނު ފަރާތްތައް ވެސް އަލުން ކުރާނަން،" މިނިސްޓަރު ވިދާޅުވި އެވެ.\nރާއްޖެއަކީ ހިމަބިހި ނައްތާލެވިފައިވާ ގައުމެއް ކަމުގައި ކަނޑައެޅީ 2017 ވަނަ އަހަރުއެވެ. އެހެން ނަމަވެސް މިއަހަރުގެ މިހާތަނަށް ތިން މީހަކަށް ހިމަބިހި ޖެހިފައިވާކަމަށް ހެލްތު ޕްރޮޓެކްޝަން އެޖެންސީން ވަނީ ހާމަކޮށްފައެވެ.\nއެންމެ ފުރަތަމަ ހިމަބިއްސަށް ޕޮޒިޓިވް ވެފައިވަނީ އުމުރުން ތިން އަހަރުގެ ކުއްޖެކެވެ. އެޗްޕީއޭއިން ބުނީ އެކުއްޖާއަކީ ހިމަބިއްސަށް ދޭ ވެކްސިންގެ ދެ ޑޯޒް ފުރިހަމަކޮށްފައި ނުވާ ކުއްޖެއް ކަމަށެވެ. އޭގެ ފަހުން 30 އަހަރުގެ ޑޮކްޓަރަކާޢި އިތުރު މީހަކު ވެސް ވަނީ ބައްޔަށް ޕޮޒިޓިވް ވެފައެވެ.\nމިހާތަނަށް ހިމަބިހި ފެނިފައި ވަނީ މާލެ ސަރަހައްދުންނެވެ. އެހެން ނަމަވެސް ރާއްޖޭގެ ހުރިހާ ރަށެއްގެ ސިއްހީ ހިދުމަތްދޭ ތަންތަނާ ހެލްތު މިިނިސްޓްރީން މުއާމަލާތްކޮށް، އެއްވެސް ރަށަކުން އެއްވެސް މިންވަރަކަށް ހިމަބިހީގެ އަލާމާތްތައް ފެނޭތޯ ބެލުމުގެ މަސައްކަތް ވަނީ ފަށައިފައެވެ.\nއަދި މިހާތަނަށް އެއްވެސް ރަށަކުން ހިމަބިހީގެ އަލާމާތެއް ފެނިފައި ނުވާކަމަށް މިނިސްޓަރު ވަނީ ވިދާޅުވެފައެވެ.


China ge jaasoosah hukum kohfi - Hali News\nއިތުބާރު ހިފޭ ގައުމުތަކުގެ މީހުން ލައްވާ ޗައިނާއިން ޖާސޫސް ކުރުވަނީ\n10 October 2020, 12:05\nހުޅަނގުން އިތުބާރުކުރާ ގައުމުތަކުން މީހުން ހޯދައި ޗައިނާއަށް ޖާސޫސްކުރުވާކަމަށް، އެމެރިކާގައި ޙުކުމް ކޮށްފައިވާ ސިންގަޕޯރ މީހާގެ މައްސަލައިން ހާމަވާ ކަމަށް މުހައްލިލުން ބުނެއެވެ.\nއުމުރުން 39 އަހަރުގެ ޖުން ވެއި ޔެއޯއަކީ ޕީއެޗްޑީ ހެދުމަށް އެމެރިކާގައި ކިޔަވަމުންދާ މީހެކެވެ. އޭނާ ވަނީ ޝަރީއަތުގެ މަޖިލީހުގައި ޗައިނާއަށް ޖާސޫސް ކޮށްދިން ކަމަށް އެއްބަސްވެފައެވެ. އަދި ހުރިހައި މަރުހަލާއެއްގައިވެސް އޭނާ ވަނީ އެފްބީއައިއާ ގުޅިގެން، ހުރިހައި ތަފްސީލެއް ދީފައެވެ.\nކިޔާލަން: ޗައިނާއަށް ޖާސޫސްކޮށްދިން ކަމަމަށް ބުނެ ރާޖީވް ޝަރުމާ ހައްޔަރުކޮށްފި\nކިޔާލަން: ސީއައިއޭގެ އެޖެންޓަކު ޗައިނާއަށް ޖާސޫސްކޮށްދީފި\nއޭނާ ޗައިނާއަށް ފޯރުވައި ދިން މަޢްލޫމާތެއް ހާމަކޮށްފައި ވަނީ ނުބައި ނިޔަތެއްގައި ނޫންކަމަށާއި އެއީ، ޗައިނާއަށް އޮތް ލޯއްބަކުން ކޮށްފައިވާ ކަމެއް ކަމަށް ވަނީ ބުނެފައެވެ.\nމިމީހާ އެމެރިކާގައި މީހުން ދަންނަނީ ޑިކްސަން ޔޯއޯގެ ނަމުންނެވެ.\nއޭނާ ޗައިނާއަށް ފޯރުވާފައިވާ މަޢްލޫމާތަކީ ސިއްރު މަޢްލޫމާތެއް ނޫނެވެ. ނަމަވެސް އެއީ އާންމުކޮށް ލިބެން ހުރި މަޢްލޫމާތެއްވެސް ނޫނެވެ.\nއެމެރިކާގެ މުހިންމު މަގާމުތަކުގައި ތިބި މުވައްޒަފުންނާ ގާތް ގުޅުމެއް އުފައްދައި އެމީހުން ލައްވައި، އޭނާ ވަނީ ރިޕޯޓްތައް ތައްޔާރު ކުރުވާފައެވެ. ޔެއޯ މިމީސް މީހުން ކައިރީ ބުނެފައިވަނީ، އެ ރިޕޯޓްތަކަކީ އޭޝިއާގެ ކުންފުނިތަކުން އެދިގެން އެފަރާތްތަކަށް ފޮނުވަން ހޯދާ ރިޕޯޓްތަކެއް ކަމަށެވެ. އެހެންނަމަވެސް ހުރިހައި ރިޕޯޓެއް ފޮނުވާފައި ވަނީ ޗައިނާއަށެވެ.\nމީގެ އިތުރުން އަސްކަރީ ތަހުލީލުތައް ހެދުމަށް ވަގު ކުންފުންޏެއް ހަދައި މުވައްޒަފުންނާއި މުހައްލިލުން ހޯދުމުގެ ބޭނުގައި އިޢްލާން ޖަހައި، އެތާ ވަޒީފާއަށް ކުރިމަތިލާން އެދިގެން ސީވީތައް ފޮނުވި، ސިފައިންގެ މީހުންގެ ސީވީތައް ޗައިނާއަށް ޔެއޯ ވަނީ ޗައިނާއަށް ފޮނުވާފައެވެ.\nކޯޓަށް ދީފައިވާ މަޢްލޫމާތުން އެނގެނީ ޗައިނާއިން ޔެއޯ ރެކްރޫޓް ކުރީ، ބެއިޖިންގ ގައި އޮތް ފޯރަމެއްގައި ބައިވެރިވާން ގޮސް އުޅެނިކޮށް އެތަނުންނެވެ.\nއޭނާގެ ހަރަކާތްތައް އެފްބީއައިގެ ރޭޑާއަށް އެރުމަށްފަހު އެފްބިއައިން އޭނާއާ އިންޓަރވިއު ކުރަން އެދުނީ، އޭނާ މަތިންދާބޯޓަކަށް އަރަން އުޅެނިކޮށެވެ. ފުރަތަމައަށް އިންކާރު ކުރުމަށްފަހު ފަހުން އަނބުރާލައި އައިސް އެފްބީއައިއާ ގުޅިގެން މަޢްލޫމާތު ހާމަކުރީއެވެ.\nޔޮއެއޯ އެމެރިކާގައި ހައްޔަރުކުރުމާ ގުޅިގެން ހާމަކޮށްފައިވާ މަޢްލޫމާތުން އެނގިފައި ވަނީ ސިންގަޕޯރގައި އޭނާ ކިޔަވިއިރު ލީ ކްވާން ޔޫ ޔުނިވަރސިޓީގައި އޭނާގެ ސުޕަރވައިޒަރަކީވެސް ބޭރު ގައުމެއްގެ އެޖެންޓެއްކަމަށް 2017 ގައި ސިންގަޕޯރ ސަރުކާރުން ލޭބަލްކޮށްފައިވާ މީހެކެވެ. މިމިހާއަކީ ޗައިނާ ދަރިކޮޅުގެ އެމެރިކާ ރައްވެއްސެކެވެ.\nކުރިން ހާމަކޮށްފައިވާ ގޮތުން ޔެއޯއަށް 10 އަހަރުގެ ޖަލު ހުކުމެއް ލިބޭނެއެވެ. ނަމަވެސް އޭނާއަށް ވޮޝިންޓަނުގެ ޑިސްޓްރިކްޓް ކޯޓުގައި އިއްވާފައި ވަނީ 14 މަހުގެ ޖަލު ޙުކުމެކެވެ.\nޔެއެއޯ ބުނިގޮތުގައި އޭނާގެ އަމަލުތަކަށް އޭނާ ފުރިހަމަށް އިޢްތިރާފް ވާކަމަށެވެ. އޭނާ ބޭނުން ވަނީ އަވަހަށް ޙުކުމް ނިންމާލައި އޭނާގެ އާއިލާ ކައިރިއަށް ސިންގަޕޯރއަށް ދާށެވެ.


COLUMN: Public service broadcaster akah furusatheh neiy! | Mihaaru\nޕީއެސްއެމުން ހަމަހަމަ ފުރުސަތު ނުދޭ މައްސަލާގައި އިދިކޮޅު ކޯލިޝަންގެ ބައެއް މެމްބަރުން، އެ ކުންފުނީގެ އޭރުގެ ބޯޑުގެ ބައެއް އިސް ބޭފުޅުންނާ މިދިޔަ އަހަރުގެ ޖުލައި މަހު ބައްދަލުކުރައްވަނީ.\nޕަބްލިކް ސާވިސް ބްރޯޑްކާސްޓަރަށް ފުރުސަތެއް ނެތް!\n06 އޯގަސްޓް 2018 - 07:246comments\nދައުލަތް ހިންގަން ކަނޑައަޅާފައި އޮންނަ އޮނިގަނޑަކީ ޤާނޫނުއަސާސީ އެވެ. ރާއްޖޭގެ ޤާނޫނުއަސާސީ އެކުލަވާލާފައި މި ވަނީ ޑިމޮކްޓެރިކް ހަމަތަކަށް މީޒާން ކުރެވިގެންނެވެ. ޑިމޮކްރަސީގައި ހަތަރު ތަނބެއް އެކުލެވިގެން ވެ އެވެ. މީޑިއާ އަކީ ހަތަރު ވަނަ ތަނބެވެ. ނުވަތަ ބާރެވެ.\nމީޑިއާ މިނިވަންކޮށް ބޭއްވުމުގެ މަގުސަދުގައި ދައުލަތަށް ނިސްބަތްވާ މިނިވަން، އާންމުންނަށް ޚިދުމަތް ދޭ ބްރޯޑްކާސްޓަރެއް އޮންނަން ޖެހެ އެވެ. ސަރުކާރުން ކޮންޓްރޯލް ކުރާ މީޑިއާއެއް އޮތުމަކީ ޑިމޮކްރެޓިކް އުސޫލު ދަންނަ އެއްޗަކަށް ނުވާނެ އެވެ. ސަބަަބަކީ ދައުލަތުން ޚަރަދުކޮށް ސަރުކާރު ޕްރޮމޯޓް ކުރާނެތީ އެވެ. މިހާރު ދުނިޔޭގައި މީޑިއާ ބޭނުން ކުރަމުން ގެންދާ ޒަރިއްޔާތައް ގިނަކަމުން ޚަބަރާއި މައުލޫމާތު ފޮނުވަނީ ބެލެންސް ކޮށްތޯ މޮނީޓަ ކުރުމަކީ އުނދަގޫ ކަމަކަށް ވެ، އެ ކަން ކުރުން މިވަނީ ގިނަ ގައުމުތަކުން ހުއްޓާލައިފަ އެވެ. އެހެންކަމުން މީޑިއާ މި ވަނީ އެޑިޓޯރިއަލްގެ ފިކުރާ ގުޅޭ ގޮތަށް ހިޔާލާއި ނަޒަރިއްޔާތު ފާޅުކުރުމަށް ދޫކޮށްލައިފަ އެވެ.\nދުނިޔޭގެ ޑިމޮކްރެޓިކް ވެރިކަން ކުރާ ހުރިހާ ގައުމުތަކެއްގައި ވެސް ކަން އޮތީ މިހެންނެވެ. މިހެން އޮތުމުން ޚިޔާލާއި ފިކުރު ދެ ކަފިވެ، ރައްޔިތުންނަށް އޮޅެނީ އެވެ. އަދި މީޑިއާގެ ތެރެއަށް ވިޔަފާރި އުސޫލު ވަނުމުން މި އޮޅުން މި ވަނީ އިތުރަށް ފުޅާވެގެން ގޮސްފަ އެވެ. ދުނިޔޭގެ ބޮޑެތި ޑިމޮކްރަސީތަކުގައި ވެސް މިކަން ފާހަގަކުރެވިގެން އާންމުންނަށް ޚިދުމަތް ދޭ ބްރޯޑްކާސްޓަރު ނުވަަތަ ޕަބްލިކް ސާވިސް ބްރޯޑްކާސްޓަރެއް (ޕީއެސްބީ) ގެ ޖާގަ ވަނީ ތަނަވަސް ކޮށްފަ އެވެ.\nމީގެ އިތުރުން، ވިލާތުގެ އިއްތިހާދުގެ މެންބަރުންނަށް ޕީއެސްބީ އެ ގައުމުތަކުގައި ހުރުން ލާޒިމްކުރާ ގަރާރެއް އޮވެ އެވެ. އަޅުގަނޑުމެންގެ ވަށައިގެންވާ ޑިމޮކްރެޓިކް ގައުމުތައް ކަމުގައިވާ އިންޑިއާ، ސްރީ ލަންކާގައި ވެސް ޕީއެސްބީ ހުރެ އެވެ. އެހެން ނަމަވެސް އެއީ އެންމެ ރަނގަޅު މިސާލު ނެގެން ހުރި ގައުމުތަކެއް ނޫނެވެ. ސަބަބަކީ ސަރުކާރުގެ ނުފޫޒު އެ މުއައްސަސާތަކަށް އޮތްލެއް ބޮޑުކަމުންނެވެ. ޔޫރަޕްގެ ނަން މަޝްހޫރު ޑިމޮކްރަސީތައް ކަމުގައިވާ އިނގިރޭސި، ފަރަންސޭސި އަދި ޖަރުމަނު ވިލާތުގެ ޕީއެސްބީގެ މަސްއޫލިއްޔަތު ވަރަށް ފުރިހަމަ އަށް، ކާމިޔާބުކަމާ އެކު އަދާކުރާތަން ފެންނަން އެބަ ހުއްޓެވެ.\nއަޅުގަނޑުމެންގެ މި ޅަފަތުގައި އޮތް ޑިމޮކްރަސީގައި އެއްވެސް ސަރުކާރަކުން އާންމުންނަށް ޚިދުމަތް ދޭ ބްރޯޑްކާސްޓަރު އޮތުމަށް މި ވަނީ ފުރުސަތު ނުދީ އެވެ. މިހެން އޮތުމުން ވާ ގޮތަކީ ސަރުކާރުން ކޮންޓްރޯލް ކުރާ މީޑިއާ ސަރުކާރު ދިފާއު ކުރުމަށް ހުރިހާ ވަސީލަތެއް ބޭނުން ކުރަން ޖެހުމެވެ. ނަތީޖާ އަކީ އިންތިޚާބު ކުރިމަތިވާ އިރު ކެމްޕޭނާއި ޕްރޮޕަގެންޑާ މަސައްކަތް ކުރާ މުއައްސަސާއަކަށް ދައުލަތުގެ މީޑިއާ ބަދަލުވުމެވެ. އިންތިޚާބެއް ކުރިމަތި ވާއިރު ރައްޔިތުންގެ ސަމާލުކަމަށް ގެންނަން ޖެހޭ އެތައް ކަމެއް ހުރެ އެވެ. ރައްޔިތުން ހޭލުންތެރި ކުރުވަން ޖެހޭ އެތައް މަސައްކަތެއް މީޑިއާ މެދުވެރިކޮށް ކުރަން ޖެހެ އެވެ. މިފަދަ މަސައްކަތް ސަރުކާރުގެ މީޑިއާ އިން ކުރަމުން ގެންދިޔަ ކަމުގައި ވިޔަސް ރައްޔިތުންގެ ގިނަ ބައެއް އިތުބާރާ އެކު މިކަން ބަލައިގަންނަން ދަތިވާނެ އެވެ. މިފަދަ މަސައްކަތް ކުރެވޭނީ މިނިވަން މީޑިއާއެއް މެދުވެރިކޮށެވެ.\nމިސާލަކަށް މި އަހަރުގެ ރިޔާސީ އިންތިޚާބުގައި ހުރިހާ ކެންޑިޑޭޓުންނަށް ވެސް ހަމަހަމަ ފުރުޞަތު ދޭނެ ކަމަށް ޖުލައި 11 ގައި ޕީއެސްއެމުން އިއުލާން ކުރި އެވެ. މި ޚަބަރު ގެނެސްދިން ޚަބަރު ގަޑީގެ 40 މިނެޓް ހޭދަވީ ސަރުކާރުގެ ކެންޑިޑޭޓުންގެ ޕްރޮމޯޝަންގަ އެވެ. އިތުބާރުކުރެވޭ ގޮތެއްގައި މިކަން ކުރެވޭނެ ގޮތެއް ދެން ޕީއެސްއެމަށް އޮންނާނެތޯ އެވެ؟\nމިއީ މިއަދަކު ފާޅުވެގެން އުޅޭ މައްސަލައެއް ނޫނެވެ. ސިޔާސީ މާސްޓަރުން ދައުލަތުގެ މީޑިއާ އަބަދުވެސް ބާއްވަން ބޭނުންވާ ގޮތެވެ. މި ގޮތަށް ޕަބްލިކް ބޮރޯޑްކާސްޓަރު ސަރުކާރުން ތަގުޅިކޮށްފައި އޮތުމުން ރައްޔިތުންނަށް ލިބެން ޖެހޭ ހައްގަކުން މަހުރޫމު ވެގެން އެބަދެ އެވެ.\nމައުލޫމާތު ފޯރުކޮށްދޭއިރު ކޮޅަކަށް ނުޖެހި އެ މައުލޫމާތު ފޯރުކޮށްދޭނީ ކިހިނެއްތޯ އެވެ؟ އެއްވެސް ފަރާތަކަށް ނުޖެހި ވިޔަފާރި ނުފޫޒުން އެއްކިބާ ވެ، ގައުމުގެ ހުރިހާ ރައްޔިތުންނަށް ޚިދުމަތް ކުރާނެ މީޑިއާގެ ވަސީލަތެއްގެ ހުސްކަމެއް އެބަ އޮތެއް ނޫންތޯ އެވެ؟ މި ފާހަގަކުރީ ޕަބްލިކް ސާވިސް ބްރޯޑްކާސްޓަރެއްގެ ވާހަކަ އެވެ. ނަމުން ރާއްޖޭގެ ޕަބްލިކް ސާވިސް ދޭ ފަރާތް ކަމަށް ދޭހަވާ ގޮތަށް އޮތުމަކުން ކަމުން އެ ކަމެއް ނުވާނެ އެވެ.\nޕަބްލިކް ސާވިސް ބްރޯޑްކާސްޓަރެއްގެ މައިގަނޑު އަސާސްތައް\nހުރިހާ ރައްޔިތުންނަށް ޚިދްމަތް، އަގަކާ ނުލައި ދިނުން\nރައްޔިތުންގެ ހުރިހާ ގިންތިއަކަށް ވާ ގޮތަށް ހުންނަ ޚަބަރާއި ޕްރޮގްރާމް ހުރުން\nފެންވަރު ރަނގަޅު އަދި އާ ޚިޔާލުތައް އެކުލެވިގެންވާ ޕްރޮގްރާމް އުފެއްދުން\nއެޑިޓޯރިއަލް އަށް މިނިވަންކަން ލިބިފައި އޮތުން\nއެއްވެސް ފަރާތަކަށް ބަރޯސާ ނުވެ ތަނުގެ ޚަރަދުތައް ފުއްދޭނެ ފަންޑު ލިބުން\nޒިންމާ އާއި މަސްއޫލިއްޔަތު ސާފުކޮށް އެނގެން އޮތުން\nގުޅުން ހުރި ބައިނަލްއަގުވާމީ އަދި އެތެރޭގެ ފަރާތްތަކާ ގުޅިގެން މަސައްކަތް ކުރުން\nމިއީ އޭޝިއަން އިންސްޓިޓިއުޓް އޮފް ބްރޯޑްކާސްޓިން ޑިވެލޮޕްމަންޓް (އޭއަބީޑީ)ން އެކުލަވާލާފައިވާ ޕަބްލިކް ސާވިސް ބްރޯޑްކާސްޓަރުގެ ގިއުގަނޑުގައި ހުރުން ލާޒިމް ކުރާ އަސާސްތަކެވެ. އަޅުގަނޑުމެންގެ ތެރޭގައި ވެސް ޕަބްލިކް ސާވިސް ބްރޯޑްކާސްޓް ކުރުމާ ގުޅުން ހުރި ގާނޫނެއް އޮތެވެ. "މޯލްޑިވްސް ބްރޯޑްކާސްޓިން ގާނޫނު" ގައި އަޅުގަނޑުމެންގެ މުޖުތަމައާ ގުޅޭ ގޮތަށް ވަރަށް ފުރިހަމަ އަށް މި އުސޫލުތައް ފާހަގަކޮށްފައި ވެ އެވެ. މި ގާނޫނު ތައްޔާރުކޮށްފައި ވަނީ ކުރީގެ ލީގަލް ރިފޯމް އެންޑް އިންފޮމޭޝަން މިނިސްޓަރު އަދި މިހާރު ކުޅުދުއްފުށީ ދެކުނު ދާއިރާގެ މެންބަރު މުހައްމަދު ނަޝީދެވެ.\nމީޑިއާގެ ދާއިރާގަ އާއި ޑިމޮކްރަސީ އަށް ރާއްޖެ ފުރޮޅުމުގައި އޭނާ ހަރަކާތްތެރިވެވަޑައިގެންފައި ވާތީ ޑިމޮކްރެސީއެއްގައި ޕީއެސްބީގެ ބޭނުންތެރި މިންވަރު އޭނާ އަށް އެނގިވަޑައިގެންނަވާނެ އެވެ. މޯލްޑިވްސް ބްރޯޑްކާސްޓް ގާނޫނަށް އެޕްރީލް 2010 ގައި ގާނޫނީ ހައިސިއްޔަތެއް ލިބުނު ކަމުގައި ވިޔަސް ފުރިހަމަ ޕަބްލިކް ބްރޯޑްކާސްޓަރެއްގެ ޚިދުމަތް ގައުމަށް ލިބުނެކޭ ނުބެނެވޭނެ އެވެ.\nމި ޤާނޫނުން ދައުލަތުގެ މީޑިއާއެއް އުފަންވި ހިސާބުން އޭރުގެ ސަރުކާރުން އެމްއެންބީސީގެ ނަމުގައި ކުންފުންޏެއް އުފައްދައި، ސަރުކާރުގެ މީޑިއާ ގޮތުގައި މަސައްކަތް ކުރަމުން ގެންދިޔަ އެވެ.\nއެކަމަކު 2012 ގައި ސަރުކާރު ބަދަލުވުމާ އެކު، ކުރިން ރައްޔިތުންގެ މަޖިލީހުން ފާސްކުރި ބްރޯޑްކާސްޓް ޤާނޫނު ތަންފީޒު ކުރަން ފެށި އެވެ. މި ބަދަލާ އެކު، އެމްބީސީ، ޕަބްލިކް ބްރޯޑްކާސްޓަރެއް ގޮތުގައި މަސައްކަތް ކުރަން ފެށި އެވެ. ނަމަވެސް ހިތާމަ އަކީ ޕަބްލިކް ސާވިސް ބްރޯޑްކާސްޓަރުގެ ބޯޑު އޮތީ ސިޔާސީ ވެފަ އެވެ. އެމްބީސީގެ ބޯޑާ މެދު ކަން ކުރެވިފައިވާ ގޮތުން އެ ކަން އާންމުންނަށް ޚިދުމަތް ދޭ ބްރޯޑްކާސްޓަރެއްގައި ހުންނަން ޖެހޭ ހަމަހަމަކަން އެންމެ ފުރިހަމަ އަށް ގެނެސްދެވުނެކޭ ދަންނަވަން އުނދަގޫވެ އެވެ. ލަފާކުރެވޭ ގޮތުގައި އައު ޤާނޫނެއް 2015 ގައި އުފެއްދީ ސަރުކާރުން ބޭނުންވާ ގޮތަށް ދައުލަތުގެ މީޑިއާ މަސައްކަތް ނުކުރާތީ އެވެ. މި ޤާނޫނުގެ ދަށުން މިހާރުގެ ޕީއެސްއެމް އުފަންވި އެވެ. ޕީއެސްއެމްގެ އާ ބޯޑެއް އެކުލަވާލެވިގެން ދިޔަ އެވެ. މި ޤާނޫނުން ޕަބްލިކް ބްރޯޑްކާސްޓަރެއްގެ ވަރަށް ގިނަ ސިފަތައް އުނިކުރެވިފައިވެ އެވެ. މި އަހަރު ރިޔާސީ އިންތިޚާބާ ދިމާކޮށް ޕީއެސްއެމް ކުންފުންޏަކަށް ބަދަލުވެގެން މި ދިޔައީ އެވެ. އާދެ! 2010 ވަނަ އަހަރު އެމްއެންބީސީ އުފެއްދި ގޮތަށެވެ. ސަރުކާރުގެ މީޑިއާއެއްގެ ގޮތުގައި ކޮންޓްރޯލް އިތުރަށް ވަރުގަދަ ކުރުމަށްޓަކަ އެވެ. ޕަބްލިކް ބްރޯޑްކާސްޓަރު އެއް ކުންފުންޏަކަށް ހަދައި، ފައިދާ އާއި ގެއްލުމަށް ޒިންމާ ކުރުމަކީ ބޭނުން ކަމެއް ނޫނެވެ. ވިޔަފާރި އުސޫލަކުން މި ދަނޑިވަޅުގައި ވިސްނި ކަމުގައި ވިޔަސް މެ އެވެ. ދާދި ފަހުން ނެރުނު އޮޑިޓަ ޖެނެރަލްގެ ރިޕޯޓުން ސަރުކާރުގެ ކުންފުނިތަކުގެ ޕާފޯމެންސް ރަނގަޅު ނޫން ކަމަށް ހާމަވެ އެވެ. ދެހާސް އަށްވަނަ އަހަރުން ފެށިގެން ފެންނަމުން މި ދަނީ ދައުލަތުގެ މީޑިއާ އެއިރެއްގެ ސަރުކާރަކުން ހޭރިޔާ އަޅުވަމުން ގެންދާ ތަނެވެ. ސަރުކާރަށް ލޮޅުމެއް އަރާ ކޮންމެ ފަހަރަކު ދައުލަތުގެ މީޑިއާ ތަގުޅިލާތަނެވެ. އެކަމަކު ދައުލަތުގެ މީޑިއާ މިނިވަންކޮށް ބާއްވައިގެން ރައްޔިތުންނަށް ކުރާ ފައިދާ މާ ބޮޑު ވާނެ އެވެ. އަދި ސަރުކާރަކީ ދާއިމަށް އޮންނާނެ އެއްޗެއް ނޫނެވެ. މިއަދު އިދިކޮޅުގައި ތިބި ފަރާތްތައް މާދަމާ ސަރުކާރު އުފައްދަފާނެ އެވެ. މިހެން ދައުރު ބަދަލުވަމުން ދާ ކަމެއްގައި މީޑިއާ މިނިވަން ކަމާ އެކު އޮތުމުން އޭގެ ފައިދާ އެންމެނަަށް ކުރާނެ އެވެ. ދައުލަތުގެ ފައިސާގައި ސަރުކާރެއް ޕްރޮމޯޓް ކުރުމަކީ ޑިމޮކްރެޓިކް ހަމައެއް ނޫނެވެ. ޑިމޮކްރެޓިކް އުސޫލެއްގައި ސަރުކާރުގެ މީޑިއާއެއް ނޯންނާނެ އެވެ.\nއަލީ ހާލިދަކީ އާ ގާނޫނުއަސާސީ 2008 ގައި ތަންފީޒްކޮށް، ފުރަތަމަ ރިޔާސީ އިންތިހާބު ބޭއްވި އިރު އޭރުގެ ދައުލަތުގެ ޓީވީ ކަމަށް ވާ ޓީވީއެމްގެ ސީއީއޯ އެވެ.\nއިތުރު ލިޔުންތައް ކޮލަމް ޓީވީ މޯލްޑިވްސް ބްރޯޑްކާސްޓަރުން ޕީއެސްއެމް\nޕީއެސްއެމް މިނިވަންކޮށް، އިތުބާރު އުފައްދާނަން: އަލީ


SunOnline: REPORT -2Raeesunge Number saafukohdhin Vote eh!\nދެ ރައީސުންގެ ނަމްބަރު ސާފުކޮށްދިން ވޯޓެއް!\nމުހައްމަދު މުޒައްޔިން ނާޒިމް 30 Apr 2021, 18:48\nރައީސް ސޯލިހާއި ރައީސް ނަޝީދު ހަފްލާއެއްގައި -- ފޮޓޯ/ ރައީސް އޮފީސް\nއެމްޑީޕީގެ އެންމެ އިސްވެރިޔާ، ރައީސް އިބްރާހިމް މުހައްމަދު ސޯލިހާއި އެޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދާ ދެމެދު ސިޔާސީ ނުތަނަވަސްކަމާއި ކޯޅުން އުފެދިފައިވާ ކަމަށް އެ ދެބޭފުޅުން އެއްބަސް ނުވި ނަމަވެސް އެއީ މިހާރު ސިޔާސީ ހަގީގަތެކެވެ. ވެރިކަން ކުރާ ކޯލިޝަންގެ މައި ޕާޓީ އެމްޑީޕީގެ ތެރޭގައި ދެ ފެކްޝަނެއް އުފެދި އަރައިރުން އޮތްކަން ދަލީލު ކުރާ އެތައް ކަމެއް މިފަހުން ހިނގަން ފަށައިފި އެވެ.\nޒަމާންވީ ދެ އެކުވެރިންގެ ދެމެދުގައި ލާފައިވާ ރެނދުގައި ނޭނގި އޮތް ކަމަކީ މިވަގުތު މަޖިލިސް ތެރޭގައި މެޖޯރިޓީ އޮތީ ކޮން ބޭފުޅަކަށް ކަމެވެ. ނަމަވެސް އިއްޔެ މަޖިލީހުގައި ނެގި، ސިއްހީ ކުއްލި ނުރައްކަލުގެ ހާލަތާ ގުޅޭ ވޯޓުގެ ނަތީޖާއިން ބޮޑު މަންޒަރު ނިއުޅި ސިޔާސީ އެތައް ހަގީގަތެއްގެ ވާހަކަ ކިޔައި ދީފި އެވެ.\nމީގެ އަހަރެއްހާ ދުވަސް ކުރިން މަޖިލީހަށް ހުށަހެޅި އެ ބިލު ދިރާސާ ކުރި، ރައީސް ނަޝީދުގެ ފުރިހަމަ ބާރު އޮންނަ މަޖިލީހުގެ ޖުޑީޝަރީ ކޮމިޓީގެ އިއްތިފާގުން ފާސްކޮށްފައި އޮތީ ސިއްހީ ކުއްލި ނުރައްކަލުގެ ހާލަތު އިއުލާން ކުރުމުގެ ބާރު ރައީސުލްޖުމްހޫރިއްޔާއަށް ދީ، އެ ހާލަތު ދެމެހެއްޓުމުގެ ބާރު މަޖިލީހުގެ އަތް މައްޗަށް ދޫކޮށްލާ ގޮތަށެވެ. އެގޮތުން ގާނޫނުއަސާސީގައި ބުނާ ކުއްލި ނުރައްލުގެ ހާލަތާއި ސިއްހީ ކުއްލި ނުރައްކަލުގެ ހާލަތަށް އެއް ދަރަޖައެއް ދިނުމަށް ކޮމީޓީން އޮތީ ފާސްކޮށްފަ އެވެ.\nގާނޫނުއަސާސީގެ ކުއްލި ނުރައްކަލުގެ ހާލަތާ އެއްގޮތްކޮށްފިނަމަ، ސިއްހީ ކުއްލި ނުރައްކަލުގެ ހާލަތު ރައީސުލްޖުމްހޫރިއްޔާ އިއުލާން ކުރައްވާތާ 48 ގަޑިއިރު ތެރޭ މަޖިލީހަށް ހުށަހަޅަން ޖެހެ އެވެ. އެއާއެކު އެ ހާލަތު އުވާލުމާއި ދެމެހެއްޓުމުގެ ބާރު އޮންނާނީ މަޖިލީހަށެވެ. މިއީ ރައީސް ނަޝީދަށް ތާއީދު ކުރައްވާ މެންބަރުން އަބަދުވެސް ތާއީދު ކުރެއްވި ގޮތެވެ.\nރައީސް ސޯލިހް ސިއްހަތާ ބެހޭ ވަޒީރު ނަސީމްއަށް މަގާމުގެ ފަތްކޮޅު ދެއްވަނީ: މިހާރު ސިއްހީ ކުއްލި ނުރައްކަލުގެ ހާލަތު އިއުލާން ކުރުމުގެ ބާރު އޮންނަނީ ސިއްހަތާ ބެހޭ ވަޒީރަށް --- ފޮޓޯ/ ރައީސް އޮފީސް\nއާއްމު ސިއްހަތުގެ ގާނޫނު މިހާރު އޮންނަ ގޮތުން ސިއްހީ ކުއްލި ނުރައްކަލުގެ ހާލަތު އިއުލާން ކުރަނީ ޑިރެކްޓާ ޖެނެރަލް އޮފް ޕަބްލިކް ހެލްތުގެ ލަފާގެ މަތިން ސިއްހަތާ ބެހޭ ވަޒީރެެވެ. އަދި އެކަމުގައި މަޖިލީހުގެ އެއްވެސް ދައުރެއް ނޯވެ އެވެ. އެހެން ކަމުން މިހާރު ސިއްހީ ކުއްލި ނުރައްކަލުގެ ހާލަތު އިއުލާން ކުރުމަށްވެސް އަދި އިއުލާންކޮށްފައިވާ އެ ހާލަތުގެ މުއްދަތު އިތުރުކުރުމަށް މަޖިލީހުގެ ބަހެއް ހޯދާކަށް ނުޖެހެ އެވެ. އެއީ މަޖިލީހާ ބެހޭ ކަމެއް ނޫނެވެ.\nދެ ރައީސުންގެ ވިސްނުން ދެކަފިވި މައްސަލައެއް!\nރައީސް ސޯލިހާއި ރައީސް ނަޝިދު: ސިއްހީ ކުއްލި ނުރައްކަލުގެ ހާލަތުގެ ބާރުތައް މަޖިލީހަށް ނެގުމާ މެދު ދެ ރައީސުންގެ ހިޔާލު ތަފާތު -- ފޮޓޯ/ އެމްޑީޕީ\nޖުޑީޝަރީ ކޮމިޓީން ބިލު ދިރާސާ ކުރުމުގެ މަރުހަލާގައި ދައުލަތުގެ ބަންޑާރަނައިބު އޮފީހުގެ ބޭފުޅުން ކޮމިޓީގައި ވިދާޅުވީ ސިއްހީ ކުއްލި ނުރައްކަލުގެ ހާލަތު އިއުލާން ކުރުމުގެ ބާރު ރައީސުލްޖުމްހޫރިއްޔާއަށް ދިނުމަކީ އޮތުމަކީ ގާނޫނުއަސާސީއާ ހިލާފުކަމެއް ނޫން ކަމަށެވެ. ނަމަވެސް އެ ހާލަތު ދެމެހެއްޓުމާއި އުވާލުމުގެ ބާރު މަޖިލީހަށް ދިނުމަށް އެ އޮފީހުން އިއުތިރާޒު ކުރެ އެވެ. މިކަމުން ދޭހަކޮށްދެނީ މިއީ ސީދާ ރައީސް ސޯލިހާއި މުޅި ސަރުކާރުގެ ވިސްނުން އެއްގޮތް ކަމެވެ. ބަންޑާރަ ނައިބުގެ އޮފީހުން ހިފެހެއްޓީ ރައީސް ސޯލިހުގެ ވިސްނުންކަން އެއީ ދެބަސް ވެވެން ނެތް ހަގީގަތެވެ.\nމިކަމަށް ބާރު ލިބޭ އަނެއް ކަމަކީ ކޮވިޑުގެ ނުރައްކާ ފެށުނީއްސުރެ ތަކުރާރުކޮށް ރައީސް ވިދާޅުވަމުން ގެންދެވީ، ސިއްހީ ކަންކަމުގައި އެންމެ އިސްބަސްވެސް އަދި ފަހުބަސްވެސް ބުނާނީ ސިއްހީ މާހިރުން ކަމަށްވުމެވެ. އެކަމުގައި ސިޔާސީ ފަރާްތްތަކަށް އޮތް ދައުރަކީ އެބޭފުޅުން ލަފާތަކަށް ބޯލަބައި އެކަންކަން ރަނުން ރަނަށް ތަންފީޒު ކުރުން ކަމަށް ރައީސް ގަބޫލު ކުރައްވަ އެވެ.\nމާޗު 25، 2020: ކޮވިޑާ ގުޅިގެން ރައީސް ބެއްވި ފުރަތަމަ ނޫސްވެރިންގެ ބައްދަލުވުމުގެ ތެރެއިން: ރައީސް ވިދާޅުވެފައިވަނީ، ސިއްހީ ކަންކަމުގައި އެންމެ އިސްބަސްވެސް އަދި ފަހުބަސްވެސް ބުނާނީ ސިއްހީ މާހިރުން ކަމަށް --- ފޮޓޯ/ ރައީސް އޮފީސް\nރާއްޖޭގައި އިއުލާން ކޮށްފައި އޮތް ސިއްހީ ކުއްލި ނުރައްކަލުގެ ހާލަތާ ގުޅޭ ބަހުސް މަޖިލިސް ތެރޭގައި ހޫނުވެ ހިނގަން ފެށުމުން އެ ބަހުސްގައި ރައީސް ސޯލިހަށް ވަފާތެރި މެމްބަރުން ނެންގެވީ މަޖިލީހަށް އެ ބާރު ދިނުމާ ދެކޮޅު ހިޔާލެވެ. އެހެން ކަމުން އެކަމުގައި ރައީސް ސޯލީހްގެ ސްޓޭންޑް ވަރަށް ސާފެ އެވެ. ކުރު ގޮތަކަށް ބުނާ ނަމަ ސަރުކާރުން ބޭނުންވީ، މަޖިލީހަށް އެ ބާރު ނުދިނުމަށެވެ. މިހާރުވެސް އޮތް ގޮތަށް އެކަން އެގޮތުގައި ބާއްވާށެވެ.\nމަޖިލީހުގައި އިއްޔެ ރައީސް ނަޝީދު އަމަލުތައް ބެހެއްޓެވި ގޮތުން މިކަމުގައި އެމަނިކުފާނުގެ ވިސްނުން ވަރަށް ސާފެވެ؛ އެމަނިކުފާނު ބޭނުންފުޅުވީ، ސިއްހީ ކުއްލި ނުރައްކަލުގެ ހާލަތު ދެމެހެއްޓުމުގެ ބާރު މަޖިލީހަށް ނެގުމަށެވެ.\nކޮމިޓީގައި ބަންޑާރަނައިބު އޮފީހުން އެކަމާ ގުޅިގެން ދިން ލަފައަށްވެސް އިއްޔެ ޖަލްސާގައި ރައީސް ނަޝީދު ވަނީ ނުސީދާކޮށް ފާޑުވިދާޅުވެފަ އެވެ. ރައީސް ނަޝީދު ވިދާޅުވީ، މަޖިލީހަށް ބަންޑާރަނައިބުގެ ލަފާ ބޭނުން ނުވާ ކަމަށެވެ.\n"ތަކުރާރުކޮށް އަޅުގަނޑު ދަންނަވާފައިވާނެ، ބަންޑާރަ ނައިބު މިތަނަށް ގެންނަންޖެހޭ އެއްވެސް ސަބަބެއް ނޯންނާނޭ. ގާނޫނީ ލަފާ މި ތަނަށް މީހަކު ދެންޏާވެސް ދޭން އެ ހުރީ [މަޖިލީހުގެ] ކައުންސެލް ޖެނެރަލް. ކަމާ ނުބެހޭ ބޭފުޅުން މިތަނަށް ގެނެންނެވީމާ ކަމާ ނުބެހޭ ވާހަކަ ވެސް އެ ބޭފުޅުން ދައްކަވާނެ،" ބަހުސް ތެރެއިން މެމްބަރަކު ބަންޑާނައިބު އޮފީހުގެ ލަފައާ ގުޅޭ ގޮތުން ވާހަކަ ދެއްކެވުމުން ރައީސް ނަޝީދު ވިދާޅުވި އެވެ.\nރައީސް ނަޝީދު: އެމަނިކުފާނު ވަނީ ސިއްހީ ކުއްލި ނުރައްކަލުގެ ހާލަތާ ގުޅިގެން ބަންޑާރަނައިބު އޮފީހުން ދިން ލަފައަށް ނުސީދާކޮށް ފާޑުވިދާޅުވެފައި --- ފޮޓޯ/ މަޖިލިސް\nއޭގެ އިތުރުންވެސް ރައީސް ނަޝީދު ވަނީ ޖުޑީޝަރީ ކޮމިޓީން ފާސްކޮށްފައިވާ ގޮތަށް ތާއީދުކުރާކަން ދޭހަވާ ގޮތަށް ވާހަކަ ދައްކަވާފަ އެވެ. އެހެން ކަމުން މި މައްސަލައިގައި ދެ ރައީސުންގެ ހިޔާލު ދެކަފިވެފައިވާކަން ވަރަށް ރަނގަޅަށް އެނގެ އެވެ.\nއެމްޑީޕީގެ ބޮޑު އަގުލަބިއްޔަތެއް މަޖިލީހުގައި އޮތް ނަމަވެސް، އެބާރު މަޖިލީހަށް ދޭން ސަރުކާރުން ބޭނުން ނުވީ، ސަރުކާރުން މަޖިލީހަށް އިތުބާރު ނުކުރާތީ ކަމަށް ވެސް ބުނުމުގެ ޖާގަ އެބަ އޮތެވެ. އެއީ ވެސް އިއްޔެގެ ވޯޓުގެ ނަތީޖާއިން ނެގި ދާނެ މާނައެކެވެ.\nއެމްޑީޕީ ޕީޖީ ތެރޭ އަރައިރުން، ގޮތެއް ނުނިމުނު!\nޖުޑީޝަރީ ކޮމިޓީން ނިންމި ގޮތަށް ބިލު ފާސްކުރުމާ ގުޅޭ ގޮތުން އެމްޑީޕީ ޕާލިމަންޓަރީ ގުރޫޕުގައިވެސް ޖަލްސާގެ ކުރިން މަޝްވަރާ ކުރި އެވެ. އެހެން ނަމަވެސް އެމްޑީޕީ މެމްބަރުންގެ މެދުގައި ހިޔާލުތަފާތުވެ، އެކަމުގައި ގޮތެއް ނުނިމުނެވެ. އެއާއެކު، ނިމުނީ އެ ވޯޓު ފްރީ ވިޕަކަށް ބަދަލުވެެގެންނެވެ. އަދި އެމްޑީޕީ ކޮންމެ މެމްބަރަކަށްވެސް އެ މެމްބަރަކު ބޭނުން ގޮތަކަށް ވޯޓު އެ މައްސަލައިގައި ވޯޓު ދިނުމަށް ދޫކޮށްލި އެވެ.\nޖުޑީޝަރީ ކޮމިޓީ ރިޕޯޓުގެ ބަހުސްގެ ވަގުތުގައި ރައީސް ނަޝީދަށް ތާއިދު ކުރާ މެމްބަރުން ވަރަށް ފޯރިއާއެކު އެ ބިލަށް ވާހަކަ ދެއްކެވި އެވެ. އެ މެމްބަރުންގެ ވިސްނުމުގައި ސިއްހީ ކުއްލި ނުރައްކަލުގެ ހާލަތު ސިއްހީ ވަޒީރު އިއުލާން ކުރުމަކީ ގާނޫނުއަސާސީއާ ތައާރުޒުވާ ކަމެކެވެ. އެެގޮތުން އެ ހާލަތު ވާން ޖެހޭނީ ގާނޫނުއަސާސީގެ 253 ވަނަ މާއްދާގައި ބުނާ ކުއްލި ނުރައްކަލުގެ ހާލަތާ އެއްގޮތަށް އިއުލާން ކުރަންޖެހޭ ހާލަތެއްގެ ގޮތުގައި އެ މެމްބަރުން ވަކާލާތު ކުރެއްވި އެވެ.\nއާންމު ރައްޔިތުންގެ މިނިވަންކަމާ ގުޅޭ އެފަދަ ކަމެއްގައި ގޮތެއް ނިންމަވަން ޖެހޭނީ ރައީސުލްޖުމްހޫރިއްޔާ ކަމަށާއި އެކަމުގައި ރައްޔިތުން އިންތިހާބުކޮށްފައިވާ ރައްޔިތުންގެ މަންދޫބުންގެ ބަސް އޮންނަން ޖެހޭނެ ކަމަށް އެ މެމްބަރުން އަޑުހަރުކޮށް ވިދާޅުވި އެވެ.\nގާނޫނުއަސާސީގެ 253 ވަނަ މާއްދާގައި ބުނާ ގޮތުން ރައީސުލްޖުމްހޫރިއްޔާ އިއުލާން ކުރާ ކުއްލި ނުރައްކަލުގެ ހާލަތު އަންނަނީ ފަސް ހާލަތެއްގަ އެވެ. އޭގެ ތެރެއިން އެއް ހާލަތަކީ، ނުރައްކާތެރި ބަލިމަޑުކަމެއްގެ ކުރިމަތިވާ ހާލަތެވެ. ރައީސް ނަޝީދަށް ތާއީދު ކުރެއްވި މެންބަރުންގެ ވާހަކަ މުޅިން ވެސް ބިނާ ކުރީ ކޮވިޑްގެ މި ހާލަތަކީ އެފަދަ ހާލަތެއް ކަމަށް މާނަކުރައްވަމުންނެވެ. ގާނޫނުއަސާސީގައި ވަރަށް ސާފުކޮށް އެގޮތަށް ލިޔެފައި ވަނިކޮށް، އޭގެ ކުރިއަށް "ސިއްހީ" އެ ބަސް ބޭނުންކޮށްގެން އެތަށް ހައްގުތަކެއް ނިގުޅައިގަންނަ ގޮތަށް ސިއްހީ ކުއްލި ނުރައްކަލުގެ ހާލަތު ވަޒީރަކު އިއުލާން ކުރުމަކީ އެ މެމްބަރުންގެ ކަންބޮޑުވުމެކެވެ. އަދި އެއީ ގާނޫނު އަސާސީގެ ރޫހާ މުޅީން ހިލާފު އުސޫލެއް ކަމަށް އެ މެންބަރުން ދެކެވަޑައިގެންނެވި އެވެ.\n"[ގާނޫނުއަސާސީގެ ކުއްލި ނުރައްކަލުގެ] ހާލަތުގެ ތެރެއިން އެއް ހާލަތެއް އެއީ، ގުދުރަތީ ކާރިސާއެއް މެދުވެރިވުން. ގުދުރަތީ ކާރިސިއާއެއް މެދުވެރިވީމާ ޑިޒސްޓާގެ ކުއްލި ނުރައްކަލުގެ ހާލަތު ކަމަށް ގާނޫނެއް ހަދާފައި ޑިފެންސް މިނިސްޓަރަށް އިއުލާންކުރުމުގެ ފުރުސަތެއް ނުދެވޭނެ،" ހެންވޭރު ހުޅަނގު ދާއިރާގެ މެމްބަރު އަދި އެމްޑީޕީ ޗެއާޕާސަން ހަސަން ލަތީފު އެ ބިލުގެ ބަހުސްގެ ތެރެއިން ވިދާޅުވި އެވެ.\nއިއްޔެގެ ޖަލްސާގައި ހަސަން ލަތިފު ވާހަކަ ދައްކަަވަނީ: އޭނާ ވިދާޅުވީ، ވަޒީރަށް ސިއްހީ ކުއްލި ނުރައްކަލުގެ ހާލަތު އިއުލާން ކުުުރުމުގެ ބާރު އޮތުމަކީ ގާނޫނުއަސާސީއާ ހިލާފު ކަމެއް ކަމަށް --- ފޮޓޯ/ މަޖިލިސް\nރައީސް ނަޝީދުގެ ވަކީލުކަންވެސް ކުރެއްވި ހަސަން ލަތީފު ވިދާޅުވީ، ރައީސުލްޖުހޫރިއްޔާއަށް ގާނޫނުއަސާސީން ލިބިދީފައިވާ ބާރެއް، މަޖިލީހުން ހަދާ ގާނޫނަކުން ވަޒީރަށް ދެވިގެން ނުވާނެ ކަމަށެވެ. ބިލު ދިރާސާ ކުރި ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީވެސް ވިދާޅުވީ، އެއީ ގާނޫނު އަސާސީ ދަންނަ ހަމައެއް ނޫން ކަމަށެވެ.\n"ސިއްހީ ކުއްލި ނުރައްކަލުގެ ހާލަތު ވައްތަރު އެކެއް، އެ އިއުލާންކުރާނީ ވަޒީރޭ. ސިއްހީ ކުއްލި ހާލަތުގެ ވައްތަރު ދޭއް، އިއުލާންކުރާނީ ރައީސުލްޖުމްހޫރިއްޔާއޭ. ސިއްހީ ކުއްލި ހާލަތުގެ ތިނެއް، އިއުލާންކުރާނީ ރަސްގެފާނޭ. ސިއްހީ ކުއްލި ހާލަތުގެ ހަތަރެއް، އިއުލާންކުރައްވާނީ ވެމްކޯއޭ. މިހެން ގާނޫނުއަސީސީ ނުދަނޭ،" އިންތި ވިދާޅުވި އެވެ.\nއެ ބަހުސް އިތުރަށް ހޫނުވީ، ގަލޮޅު ދެކުނު ދާއިރާގެ މެމްބަރު މީކާއިލް ނަސީމްގެ ބަހުގެ ހަމަލާތައް ނުސީދާކޮށް، ރައީސް ސޯލިހްގެ ފެކްޝަންގެ މެންބަރުންނަށް ރައްދު ކުރުމާއެކު އެވެ. އެމްޑީޕީ ޕީޖީގައި ނަގާ ވޯޓުތަކަށް ސަރުކާރުން އެކި ގޮތްގޮތުން ނުފޫޒު ފޯރުވަމުން ދާ ކަމަށް އޭނާ ތުހުމަތުކުރެއްވި އެވެ.\n"އެޖެންޑާ19 ތަފާތުވާނޭ، ނަޒާހަތްތެރިވާނޭ، ޖަވާބުދާރީކުރަވަނިވި ދައުލަތެއް އަޅުގަނޑުމެން ގާއިމްކުރާނަމޭ ކިޔައިގެން އައިސް މިތާ ތިބޭއިރު މިއަދު އަޅު ގަނޑުމެންގެ ޒަމީރުގެ އަގަކީ ކުންފުންޏެއްގެ ބިޑެއްތޯ؟ އިއްޒަތްތެރި ރައީސް؛ މިއަދު އަޅުަގނޑުމެންގެ ޒަމީރުގެ އަގަކީ އާއިލާ މީހަކަށް އެމްބަސީއަކަން ދޭ ވަޒީފއެއްތޯ؟ އަޅުގަނޑުމެންގެ ޒަމީރުގެ އަގަކީ މިއަދު ކޮބައިތޯ؟،" މީކާއިލްގެ ހިތުގައި ހުރި ސުވާލުތައް ފަތިފައްޗަށް އަމުނާލި އެވެ.\nއިއްޔެގެ މަޖިލިސް ބަހުސްގައި މީކައިލް ވާހަކަ ދައްކަވަނީ: ޕީޖީގެ ވޯޓަށް ނުފޫޒު ފޯރުވާކަމަށް އޭނާ ތުހުމަތު ކުރޭ --- ފޮޓޯ/ މަޖިލިސް\n"އަންނަ އެންމެ ފޯނުކޯލަކުން، ބުނެލާ އެންމެ ބަހަކުން ޕީޖީގެ ބައްދަލުވުންތަކުގެ ވޯޓުގެ އަދަދުތައް ބަދަލުވެގެންދާއިރު އިއްޒަތްތެރި ރައީސް އަޅުގަނޑުމެން ބަލާކަށް ނުތިބޭނަން،" މީކާއިލް ވިދާޅުވި އެވެ.\n"ގައުމީ މަޖިލީހާއި ޕީޖީއަށް ތަފާތު ހިސާބުތަކުން ނޫފޫޒު ފޯރުވަމުން ގެންދޭ،"\nމީކާއީލްގެ ހިތުގެ އެންމެ ފުންމިނުން ތިލަވި ޖަޒުބާތުގެ ވާހަކަތަކުން ޔަގީންވީ އެމްޑީޕީގެ މަޖިލިސް މެންބަރުން ވެސް ދެ ފަޅިއަކަށް ބެހި ހަގީގަތުގައި ވެސް ދެ ފެކްޝަނެއް އުފެދިފައިވާ ކަމެވެ. އަދި ރައީސް ސޯލިހާއި ނަޝީދުގެ ފެކްޝަންގެ ދެމެދުގެ ހަނގުރާމަ ދުވަހެއް ދުވަހަކަށް ބޮޑުވަމުންދާ ކަމެވެ.\nއެ ހޫނުގަނޑަށްފަހު ވޯޓަށް އެހުމާ ހަމައިން ފުނަދޫ ދާއިރާގެ މެމްމެބަރު މުހައްމަދު ޝާހިދު ހުށަހެޅުއްވީ، ޖުޑީޝަރީ ކޮމިޓީން ފާސްކޮށްފައިވާ ދެ މާއްދާއެއް އުނިކުރިމަށެވެ. އެ ދެ މާއްދާއަކީ، ސިއްހީ ކުއްލި ނުރައްކަލުގެ ހާލަތުގެ ޒިންމާތައް ރައިސުލްޖުމްހޫރިއްޔާ އަށާއި މަޖިލީހަށް ދިނުމާ ގުޅޭ ދެ މައްދާ އެވެ. އެ ހުށަހަޅުންތަކަށް ތާއީދު ކުރެއްވީ، އައްޑޫ މީދޫ ދާއިރާގެ މެމްބަރު ރޮޒައިނާ އާދަމެވެ.\nފުނަދޫ ދާއިރާގެ މެމްބަރު ޝާހިދާއި މީދޫ ދާއިރާ މެމްބަރު ރޮަޒައިނާ ---\nބަހުސްގައިވެސް ރައީސް ސޯލިހްގެ ވިސްނުމާ އެއްގޮތަށް ވާހަކަ ދެއްކެވި ހަމައެކަނި ދެ މެމްބަރުންނަކީ އެއީ އެވެ. އެހެން މެމްބަރުން ތިއްބެވީ މަޖިލިސް ރައީސްގެ ކުރިފުޅު މަތީ، ބަސް ނުބުނެ އެވެ. އެ މެމްބަރުން އެކަން ދެއްކެވީ ވޯޓުންނެވެ.\nއެ ދެ މެމްބަރުންވެސް ގަބޫލު ކުރެއްވި ގޮތުގައި، ވަޒީރު އިއުލާން ކުރައްވައި ސިއްހީ ކުއްލި ނުރައްކަލުގެ ހާލަތާއި ގާނޫނުއަސާސީން ބާރު ލިބިގެން ރައީސުލްޖުމްހޫރިއްޔާ އިއުލާން ކުރައްވާ ކުއްލި ނުރައްކަލުގެ ހާލަތު ތަފާތު ދެ ހާލަތެކެވެ. އަދި އެއީ، ގާނޫނުއަސާސީއާ ހިލާފު ކަމެއް ނޫން ކަމަށް ވިދާޅުވި އެވެ.\n"ސުޕްރީމް ކޯޓުން ވެސް ހަމަ ވިދާޅުވެފައިވަނީ މިއީ އެ ހާލަތެއް ނޫން ކަމަށް. ގާނޫނުއަސީސީގެ 253ވަނަ މާއްދާގައި ހިފެހެއްޓިފައިވާ ހުރިހާ ހައްގުތަކެއް މި ގާނޫނުގެ ދަށަކަން ހިފެހެއްޓިގެން ނުދޭ. މިއީ އެގްޒެކްޓިވް ޕަވާއެއްގެ ދަށަން ހަގީގަތުގައި މިނިސްޓަރަށް ދެވިފައިވާ ބާރެއް. ރައީސުލްޖމްހޫރިއްޔާ ބޭނުން އިރެއްގައި މި ބާރު ނަގައިގަތުމުގެ ބާރުވެސް އެބަ އޮވޭ،" ރައީސް ނަޝީދުގެ ވިސްނުމާ ދެކޮޅަށް ވާހަކަ ދައްކަވަމުން ރޮޒައިނާ ވިދާޅުވި އެވެ.\nބޮޑު މަންޒަރު: މަޖިލީހުގައި ރައީސް ސޯލިހްގެ މެޖޯރިޓީ\nމެމްބަރު ޝާހިދު ހުށަހެއްޅުއްވި އިސްލާހަށް ނެގުނު ވޯޓުގެ ނަތީޖާ --\nފުނަދޫ ދާއިރާގެ މެމްބަރުންގެ ހުށަހެޅުންތަކަށް ވޯޓަށް ނޭހުމަށްވެސް ކޮންމެވެސް ވަރަކަށް ރައީސް ނަޝީދު މަސައްކަތް ކުރެއްވި އެވެ. އެއީ، އެ މެމްބަރުންގެ ހުށަހެޅުމަކީ، ކޮމީޓިން ފާސްކޮށްފައިވާ ހުށަހެޅުމާ މުޅިން ހިލާފަށް ހުށަހެޅި އިސްލާހެއް ކަމުން، މަޖިލިސް ގަވައިދު ބުނާ ގޮތުން އެ ހުށަހެޅުން ބަލައި ނުގަނެވޭނެ ކަމަށް އެމްޑީޕީގެ ބައެއް މެމްބަރުން ބުނަމުންދިޔަ އެވެ. އޭގެ އިތުުރުން އެއީ ގާނޫނުއަސާސީއާ ހިލާފު ހުށަހެޅުންތަކެއް ކަމަށްވެސް ބައެއް މެމްބަރުން އަޑުއުފުލަމުން ދިޔަ އެވެ.\nއެހެން ނަމަވެސް ރައީސް ނަޝީދު އެންމެ ފަހުން ނިންމެވީ، އެ ހުށަހަޅުންތަކަށް ވޯޓަށް އެހުމަށެވެ. ދެ ހުށަހެޅުން ފާސް ކުރުމަށް 37 މެމްބަރުން ވޯޓު ދެއްވި އެވެ. ރައީސް ނަޝިދުގެ ވިސްނުމާ އެއްގޮތަށް، އެ ހުށަހެޅުންތަކާ ދެކޮޅަށް 31 މެމްބަރަކު ވޯޓު ދެއްވި އެވެ. މި ވޯޓުން މި ފެނުނީ މަޖިލީހުގައި އޮތް ދެ ރައީސުންގެ ނަމްބަރު ކަމަށް ބުނެވިދާނެ އެވެ. އިއްޔެގެ ވޯޓުން އެ މާނަ ނަގާ ނަމަ އެމްޑީޕީ ތެރޭ އޮތް ރައީސް ސޯލިހުގެ ފެކްޝަނާއި ނަޝީދުގެ ފެކްޝަންގެ މެދުގައި ހިޔާލު ތަފާތުވި މި މައްސަލައިން މި ކުރި ހޯއްދެވީ ރައީސް ސޯލިހެވެ. ވޯޓުގެ ނަތީޖާއިން ސިޔާސީ ހިސާބެއް ޖަހާ ނަމަ އެމަނިކުފާނުގެ ބާރު މަޖިލީހުގައި ގަދައީ ކަމަށް ބުނެވިދާނެ އެވެ. އެކަމަކު ރައީސް ސޯލިހަށް ވެސް މާ ބޮޑު އަގުލަބިއްޔަތެއް އޮތް މަންޒަރެއް ވެސް ނުފެނުނެވެ. ރައީސްއަށް އިއްޔެ މޮޅުވެވުނީ ހަ ވޯޓުގެ ހަނި އަގުލަބިއްޔަތަކުންނެވެ.\nއެ ނަމްބަރާ އެކުވެސް ރައީސް ނަޝީދުގެ ލައިނުން ވާހަކަ ދައްކަވާ މެންބަރުން އެ ބޭފުޅުންގެ ފަޅި ބަލިވީ ކަމަކަށް ގަބޫލެއް ނުކުރައްވަ އެވެ. އަދި ރައީސް ނަޝީދަށް ތާއީދު ކުޑައީ ކަމަކަށް ވެސް ގަބޫލެއް ނުކުރައްވަ އެވެ. ރައީސް ނަޝީދުގެ ފެކްޝަނަށް ނިސްބަތްވާ މެމްބަރަކު "ސަން"އަށް ވިދާޅުވި އެ ވޯޓުން ދެ ރައީސުންގެ ހަގީގީ ނަންބަރު އަދި ސާފެއް ނުވެ އެވެ. އެ މެންބަރުން ގަބޫލު ކުރައްވާ ގޮތުގައި އެއީ އަދި ސިޔާސީ ހިސާބެއް ޖަހައި މަންޒަރެއް ކުރަހަން ހަނި ނަމްބަރެކެވެ. ސަބަބެއް ކަމަށް އޭނާ ވިދާޅުވީ ނަޝީދު ވަކާލާތު ކުރެއްވި ގޮތާ ދެކޮޅަށް އިއްޔެ ކަންކަން ފާސްވީ އަމިއްލަ މެމްބަރުންގެ ވޯޓާއެކު ކަމުގައި ވާތީ އެވެ.\nރައީސް ސޯލިހަށް ތާއީދު ކުރައްވާ މެމްބަރަކު ވިދާޅުވީ، އެ ވޯޓު ރައީސް ސޯލިހުގެ ވިސްނުމާ އެއްގޮތަށް ފާސްވީއިރު އެ ފެނުނީ އަދި އެ ފެކްޝަންގެ އަސްލު ނަމްބަރު ނޫން ކަމަށެވެ. އެ ފަޅީގެ ނަންބަރުތައް އެއަށްވުރެ ގިނަ ވާނެ ކަމަށް އެ މެންބަރު ވިދާޅުވި އެވެ.\n"ބައެއް މެމްބަރުން ކޮވިޑް ޖެހިގެން ނާދެވޭ. އެހެން މެމްބަރުން ވޯޓުގެ ގަޑި އޮޅިގެން، ނަމާދަށް ދިޔަ ވަގުތާ ދިމާވީ، އަދި އެއީ ހަގީގީ ނަންބަރެއް ނޫން،" ނަން ނުޖެހުމަށް ޝަރުތުކޮށް ރައީސް ސޯލިހްގެ ވިސްނުމާ އެއްގޮތަށް ވޯޓު ދިން މެމްބަރަކު ވިދާޅުވި އެވެ.\n"އެއަށް ވުރެ ރައީސް ސޯލިހުގެ ތާއީދު މަޖިލިސް މެންބަރުންގެ މެދުގައި މާ ބޮޑު،"\nއިއްޔެ މަޖިލިސް ޖަލްސާގައި އެހެން މަންޒަރެއް ވެސް ފެނުނެވެ. އިދިކޮޅު މެންބަރުން ނެންގެވީ ރައީސް ނަޝީދުގެ ފަޅި އެވެ. ރައީސް ނަޝީދުގެ ވިސްނުމާ އެއްގޮތަށް އިދިކޮޅު ޕީޕީއެމް/ ޕިއެންސީގެ މެމްބަރުންވެސް ވޯޓު ދެއްވި އެެވެ. ބަހުސްގައިވެސް އެ މެމްބަރުން ވަކާލާތު ކުރެއްވީ ސިއްހީ ކުއްލި ނުރައްކަލުގެ ހާލަތު ނެގެހެއްޓުމުގެ ބާރު މަޖިލީހަށް ނަގާށެވެ. އެހެން ވީމާ އިދިކޮޅު މެންބަރުން ރައީސް ނަޝީދަށް ކިޔަމަން ކުރެވޭނެ ކަމަށް ބުނުމުގެ ކޮންމެވެސް ފުރުސަތެއް އޮތް މަންޒަރު އެބަ ފެނެ އެވެ.\nފުނަދޫ ދާއިރާގެ މެމްބަރުގެ އިސްލާހުތަކާއެކު މުޅި ބިލު މަޖިލީހުން ފާސްވީ 39 މެމްބަރުންގެ ވޯޓާއެކު އެވެ. ބިލާ ދެކޮޅަށް ވޯޓު ދެއްވީ 29 މެމްބަރުންނެވެ. ވަކި ކޮޅަކަށް އެއް މެމްބަރަކު ވޯޓު ނުދެއްވަ އެވެ.\nއިއްޔެ މަޖިލީހުގައި ނެގި ވޯޓުން ސިޔާސީ ތިން ހަގީގަތެއް ބުނެދެ އެވެ. ފުރަތަމަ ހަގީގަތަކީ އެމްޑީޕީގެ މަޖިލިސް މެންބަރުން ރަނގަޅަށް ދެ ފަޅިއަކަށް ބެހި ބައިވެއްޖެ ކަމެވެ. އެއްކޮޅުގައި އޮތީ ރައީސް ނަޝީދުގެ ފެކްޝަނެވެ. އަނެއް ކޮޅުގައި ރައީސް ސޯލިހުގެ ފެކްޝަނެވެ. އެ ރެނދު އެމްޑީޕީގެ ހުރިހާ ފަށަލަތަކެއްގައި ވެސް މިހާރުލައިފިކަން ޔަގީނެވެ. ދެވަނަ ހަގީގަތަކީ ދެ ރައީސުންގެ ޕަވަބޭސް މަޖިލީހުގައި ބެހިފައިވާ ގޮތުގެ ހިސާބެއް މި ވޯޓާ އެކު ޖެހިގެން ދިޔުމެވެ. ތިން ވަނަ ސިޔާސީ ހަގީގަތަކީ މަޖިލީހުގައި އެމްޑީޕީގެ ސުޕަ މެޖޯރިޓީ އޮތަސް ރައީސް ސޯލިހު މަޖިލީހަށް އިތުބާރު ކުރާ ކަމާ މެދު ސުވާލު އުފައްދަން ޖާގަ ލިބުމެވެ.\nރާއްޖޭގެ ވެރިކަމުގެ ނިޒާމު ބަރުލަމާނީ ނިޒާމަކަށް ފުރޮޅާލުމުގެ މަގަށް ރައީސް ނަޝީދު މަސައްކަތް ކުރައްވާއިރު މި ވޯޓު އެމަނިކުފާނަށް ވަރަށް މުހިންމު ނަމްބަރަކަށް ވާނެ އެވެ. އެއީ އެކަމަށް މަޖިލީހުގެ ތެރެއިން ވެސް އެމަނިކުފާނު ތާއީދު ހޯއްދަވަން ޖެހޭނެތީ އެވެ. މަޖިލީހުގެ ތެރޭގައި ސިޔާސީ ކުޅިބައި މި ވަގުތަށް އެތުރިފައި އޮތް ގޮތް އެންމެ ވޯޓަކުން ބުނެދީ ސާފުކޮށްދީފި އެވެ. އެންމެ ވޯޓަކުން މި ކުރަހައި ދިނީ މިވަގުތުގެ ސިޔާސީ ހަގީގަތެވެ.


އެންމެ ތިން ސުވާލު! ޖަވާބު ދެވޭނެތަ؟ – JANNAH MV\nއެންމެ ތިން ސުވާލު! ޖަވާބު ދެވޭނެތަ؟\nޖަންނަތްއެމްވީ އެޑިޓޯރިއަލްޖޫން 21, 2020\nއަޅުގަނޑުމެންނަކީ ދުނިޔެވީ އިމްތިހާންތަކުން ފާސްވުމަށްޓަކައި ރެޔާއި ދުވާލު ގަދައަޅައި މަސައްކަތްކުރާ ބައެކެވެ. އަދި އަޅުގަނޑުމެންގެ ދަރިންނައްވެސް އިމްތިހާންތަކުން މަތީ ނަތީޖާ ހޯދަދިނުމަށްޓަކައި މަސައްކަތް ކޮއްދެއެވެ. ނަމަވެސް ކަށްވަޅުގައި ކުރެވޭ ތިން ސުވާލައް ޖަވާބުދިނުމަށްޓަކައި އަޅުގަނޑުމެންނާއި އަޅުގަނޑުމެންގެ ދަރިންގެ އަމަލުތައް ސީދާ ކުރުމަށް މަސައްކަތްކުރަނީ ކިހާ މިންވަރަކަށް ތޯއެވެ. ކަށްވަޅަކީ ކޮންމެ މީހަކުވެސް މަރުވުމަށްފަހު ބައްދަލު ކުރާނޭ ތަނެކެވެ. އަދި ކަށްވަޅަކީ އާޙިރަތުގެ ހާޔަތުގެ ތެރެއިން ބައްދަލު ކުރާނެ ފުރަތަމަ ގޯއްޗެވެ. ރަސޫލާ ހަދީޘް ކުރައްވާފައި ވެއެވެ. “ ހަމަކަށަވަރުން ގަބުރަކީ ސުވަރުގޭގެ ބަގީޗާތަކުގެތެރެއިން ބަގީޗާއެކެވެ. ނުވަތަ ނަރަކައިގެ ވަޅުގަނޑުތަކުގެ ތެރެއިން ވަޅުގަނޑެކެވެ.” ( ތިރްމީޛީ)\nކަށްވަޅުގައި ކުރެވޭ ތިން ސުވާލައް ތެދުވެރި ކަމާއިއެކު ޖަވާބު ދެވިއްޖެ ނަމަ އަޅުގަނޑުމެން ވާނީ ބާއްޖަވެރިންގެ ގޮތުގައެވެ އަދި އެ ސުވާލުތަކައް ޖަވާބު ނުދެވިއްޖެ ނަމަ އަޅުގަންޑުމެން ވާނީ އަބާއްޖަވެރިންގެ ތެރެއިންނެވެ. ނަބިއްޔާ ޞައްލަﷲ ޢަލައިހި ވަސައްލަމް ޙަދީސް ކުރެއްވިއެވެ. ((القَبْرُ أَوَّلُ مَنَازِلِ الآخِرَة)) ”ކަށްވަޅަކީ އާޚިރަތުގެ އެއްމެ ފުރަތަމަ މަނޒިލެވެ“ ((فَإِنْ يَنْجَحْ مِنْهُ فَمَا بَعْدَهُ أَيْسَرَ مِنْهُ )) “ އެތަނުން ކާމިޔާބު ވެއްޖެ މީހާ އޭގެ ފަހުގައި އޮންނަ މަރުޙަލާގައި އެއަށްވުރެ މާ ފަސޭހަވާނެއެވެ.“ ((وَإِنْ لَمْ يَنْجَحْ مِنْهُ فَمَا بَعْدَهُ أَشَدُّ مِنْهُ)) “ އެތަނުގައި ނާކާމިޔާބު ވެއްޖެމީހާ އެއައްވުރެ ފަހު މަރުޙަލާގައި ގަދަފަދަކަމާއި ވޭން އުފުލަން ޖެހޭނެއެވެ.“ ކަށްވަޅުގައި ކުރެވޭ ތިން ސުވާލުވަނީ ރަސޫލާ ބަޔާން ކޮށްދެއްވާފައެވެ. އެ ތިން ސުވާލަކީ ތިބާގެ ރައްބަކީ ކޮބާ؟ ތިބާގެ ދީނަކީ ކޮބާ؟ އަދި ތިބާގެ ނަބިއްޔަކީ ކޮބާ؟ މި ތިންސުވާލެވެ.\nމާތްކަލާނގެ ރުއްސުންލެއްވި އަބޫހުރައިރާގެ ކިބައިން ރިވާވެގެންވެއެވެ. ((إِنَّ الَمَيِّتَ يَصِيْرُ إِلَى القَبْرِ)) ”ހަމަކަށަވަރުން މައްޔިތާ ކައްވަޅަށް ދާނެޔޭ“ ((فَيجْلِسُ الرَّجُلُ الصَّالِحُ فِيْ قَبْرِهِ غَيْر فَزَعٍ وَ لَا مَشْعُوْفٍ)) ”ފަހެ ސާލިޙު އަޅާ ކައްވަޅުގައި ބިރުވެރިކަމެއް އަދި ހިންހަމަ ނުޖެހުމެއްނެތި އެތާނގައި ހުންނާނެޔޭ“ ((ثُمَّ يُقَالُ لَهُ، فِيْمَ كُنْتَ؟)) ”އޭނައަށް ބުނެވޭނެ، ތިބާގެ ދީނަކި ކޮބައިތޯއޭ؟“ ((فَيَقُوْلُ، كُنْتُ فِيْ الإِسْلَامِ)) ”އޭނަ ބުނާނެ، އިސްލާމްދީނޭ“ ((فَيُقَالُ لَهُ، مَا هَذَا الرَّجُلُ؟)) ”ދެން ނަބިއްޔާ ޞައްލަﷲ އަލައި ވަސައްލަމަޔާ ބެހޭގޮތުން އޭނަޔާ ސުވާލުކުރެވޭނެ“ ((فَيَقُوْلُ)) ”ފަހެ އޭނާބުނާނެ، ((مُحَمَّدٌ رَّسُوْلُ الله صَلَّى الله عَلَيْهِ وَسَلَّمَ جَاءَنَا بِالبَيِّنَاِت مِنْ عِنْدِ الله فَصَدَّقْناَه)) ”ތިޔައީ ﷲގެ ހަޟުރަތުންއައި ނަބިއްޔާއޭ، ތިމަންމެން އެކަލޭގެފާނުގެ ތެދުކަން ގަބޫލުކުރީމޭ“ ((فَيُقَالُ لَهُ)) ”ދެން އޭނަޔަށް ބުނެވޭނެއޭ“ ((هَلْ رَأَيْتَ الله؟)) ”ތިބާ ﷲ ތަޢާލާ ދުށިންހޭ“ ((فَيَقُوْلُ، مَا يَنْبَغِيْ لِأَحَدٍ أَنْ يَرَى الله)) އޭނާ ބުނާނެ، އެއްވެސްމީހަކަށް ﷲތަޢާލާ ނުފެންނާނެޔޭ“ ((فَيُفْرَجُ لَهُ فُرْجَةً قِبَلِ النَّارِ)) ”ދެން އެހިސާބުން ހުޅުވާލެވޭ ދޮރަކުން އޭނާއަށް ނަރަކަ ފެންނާނެ“ ((فَيَنْظُرُ إِلَيْهَا يَحْطِمُ بَعْضُهَا بَعْضًا)) ”އަދި މީސްތަކުންނަށް އެތަނުގައި އަޒާބު ލިބޭތީވެސް ފެންނާނެ“ ((ثُمَّ يُفْرَجُ لَهُ قُبَلِ الجَنَّة)) ”ދެން ސުވަރުގެއާ ދިމާލަށް ދޮރުކޮޅެއް ހުޅުވޭނެ“ ((فَيَنْظُرُ إِلَى زَهْرَتِهَا وَ مَا فِيْهَا)) ”އަދި އެތަނުގައިވާ ތަކެއްޗާއި މާމެލާމެލި އޭނަޔަށްފެންނާނެ“ ((فَيُقَالُ لَهُ)) ”އަދި އޭނައަށް ބުނެވޭނެ“ ((هَذَا مَقْعَدُكَ)) ”މީ ތިބާގެ މަންޒިލޭ“\nމިސުވާލުތަކައް ޖަވާބު ދެވޭނީ ދުނިޔޭގައި އަޅުގަނޑުމެންނައް ލިބިފައިވާ މަދު ދުވަސްކޮޅުގެ ތެރޭގައި މާތް الله އާއި ރަސޫލާ ގެ އަމުރުފުޅުތަކައް ބޯލަބައި އިސްލާމްދީނުގައި އަޅުގަނޑުމެންގެ ދިރިއުޅުން ބިނާ ކޮށްގެންނެވެ.\nމާތް الله ގެ ނަހީކުރެއްވި ކަންކަމުން ދުރުވެ ފުރިހަމަ އަށް އީމާންވެ ބަހާއި އަމަލުގައި ސީދާވެގެންނެވެ.


Thailand Ge Bodu Vazeeru Noosveringe Gayah Sanitizer Jahaifi - Vaguthu\nއަދަދުތައް ހިފެހެއްޓުމެއްނެތި މައްޗަށް، ބިރުވެރިކަން ވަނީ އިތުރު - 17 ގަޑިއިރު ކުރިން\n3 ހަފްތާ ކުރިން ( އޭޕްރީލް 12, 2021 )\nތައިލޭންޑުގެ ބޮޑުވަޒީރު ޕްރަޔުތު ޗަން އޯޗާ އެގައުމުގެ ނޫސްވެރިންގެ ގަޔަށް ސެނިޓައިޒަރ ޖަހާ މަންޒަރު ފެންނަ ވީޑިއޯއެއް އާންމު ވެއްޖެއެވެ.\nއެގައުމުގެ ވަޒީރުންނާއެކު ކުރިއަށްގެންދެވި ވަޒީރުންގެ މަޖިލީހުގެ ބައްދަލުވުން ނިންމަވާލެއްވުމަށް ފަހު ބޭއްވި ނޫސްވެރިންގެ ބައްދަލުވުމުން ނިންމާލުމަށްފަހު ބޮޑުވަޒީރު އެގޮތަށް އަމަލު ކުރެއްވުމަށް ގިނަ ބަޔަކަށް ވަނީ ކުއްލި ސިހުމެއް ލިބިފައެވެ.\nމީޑީއާތަކުން ރިޕޯޓް ކޮށްފައިވާ ގޮތުން ބޮޑު ވަޒީރު އެގޮތަށް އަމަލު ކުރައްވާފައި ވަނީ ކެބިނެޓް ބައްދަލުވުމާއި ގުޅިގެން ނޫސްވެރިން ސުވާލުތައް ކުރުމުން އެކަމާއި ނުރުހުންވެވަޑައިގެންނެވެ.\nއެގޮތުން ނޫސްވެރިއަކު ސުވާލެއް ކުރުމުން ރުޅި އިސް ކުރައްވާ ބޮޑު ވަޒީރު ވަނީ ނޫސްވެރިއާއި ދިމާލަށް އަޑުހަރުކޮށް ވާހަކަ ދައްކަވާފައެވެ. އަދި އެއީ ހަމަ އެކަނި އެމަނިކުފާނަށް އެނގިވަޑައިގަންނަވަން ޖެހޭ ވާހަކަފުޅެއް ކަމަށާއި އެފަދަ ސުވާލެއް ކުރައްވައިގެން ނުވާނެ ކަމަށް ވިދާޅުވެފައެވެ.\nއޭގެ ފަހުން އެމަނިކުފާނު ވަނީ ފުރަތަމަ ސަފުގައި ތިބި ނޫސްވެރިންގެ ގަޔަށް ސެނިޓައިޒަރ ޖައްސަވަން ފަށާފައެވެ. އެމަންޒަރު ގިނަ ބަޔަކު ވަނީ ވީޑީއޯ ވެސް ކޮށްފައެވެ.\nމިއީ އެފަދަ ސުވާލައަކަށް އޭނަ އެގޮތަށް އަމަލު ކޮށްފައިވާ ފުރަތަމަ ފަހަރެއް ނޫނެވެ. މީގެ ކުރިން 2018 ވަނަ އަހަރުގައި ވެސް އޭނާ ވަނީ އޭނާގެ ސިފައިގައި ކަރުދާހުން ކުރަހާފައިވާ ބުދެއް މައިކު ކައިރީ ބަހައްޓާފައި ސުވާލު ކުރުމަށް ނޫސްވެރިންގެ ކައިރީ ބުނެފައެވެ. އެކަމާއި ގުޅިގެން ގިނަ ބައެއްގެ ފާޑުކިޔުންތައް ވެސް އޭނާ ވަނީ އަމާޒުވެފައެވެ.\nކޮވިޑް ޖެހިގެން 11 ގައުމަކުން ގިނަ ބަޔަކު މަރުވެއްޖެ\nދިއްދޫގައި ކާފިއު އިއުލާނުކޮށްފި\nޝިލްޕާ ފިޔަވައި އާއިލާ އެންމެން ކޮވިޑަށް ފައްސިވެއްޖެ


Zikuraa Miskithuge Ehbbasvun Uvaalee Lafa Aa Khilaafah! | Hathaavees\nޒިކުރާ މިސްކިތުގެ އެއްބަސްވުން އުވާލީ ލަފައާ ހިލާފަށް!\nއޮކްޓޯބަރ 6, 2020 ހަތާވީސް އޮންލައިން\nޒިކުރާ މިސްކިތް --\nޒިކުރާ މިސްކިތް 10 ބުރިއަށް އިމާރަތްކުރުމަށް ކުރީގެ ސަރުކާރުން އެސްޖޭ ކޮންސްޓްރަކްޝަނާ ހަވާލުކުރުމުގެ އެއްބަސްވުން އިސްލާމިކް މިނިސްޓްރީ އިން އުވާލީ އެޓާނީ ޖެނަރަލްގެ އޮފީހުން ދީފައިވާ ގާނޫނީ ލަފާއާ ހިލާފަށްކަން ހާމަވެއްޖެއެވެ.\nމިކަމާއި ގުޅިގެން ސޯޝަލް މީޑިއާގައި މިހާރު އަންނަނީ އެޓާނީ ޖެނެރަލް (އޭޖީ) އޮފީހުން އިސްލާމިކް މިނިސްޓްރީ އަށް ދީފައިވާ ލަފާ އާއްމުވެފައެވެ. ކުރީގެ ރައީސް އަބްދުﷲ ޔާމީންގެ ސަރުކާރުން ޒިކުރާ މިސްކިތް ހަވާލު ކުރުމަށް ހަދާފައިވާ އެއްބަސްވުމާ ގުޅޭ ގޮތުން އެޓާނީ ޖެނަރަލްގެ ލަފާ ހޯދިއެވެ.\nއިސްލާމިކް މިނިސްޓްރީ އިން ލަފާއަށް އެދުމުން އެޓާނީ ޖެނަރަލް ލަފާ ދެއްވާފައި ވަނީ އެ މަސައްކަތް ދެ ފަރާތުން އެއްބަސްވެގެން ކުރިއަށް ގެންދިޔުމަށެވެ. ޒިކުރާ މިސްކިތުގެ މަސައްކަތް އެސްޖޭއާ ހަވާލު ކުރުމުގައި ގޯހެއް ނެތް ކަމާއި އެކަން ކޮށްފައި ވަނީ މާލިއްޔަތު ގަވާއިދާ އެއްގޮތަށް ކަމަށް އެ ލަފާގައިވެއެވެ.\nނަމަވެސް އިސްލާމިިކް މިނިސްޓްރީ އިން އެކަމުގައި އެއްވެސް މަޝްވަރާއެއް ނެތި އެއްބަސްވުން އުވާލައި މަސައްކަތް، އެސްޖޭ ކުންފުނީގެ އަތުން ވަނީ ނަގާފައެވެ. އެގޮތަށް އަމަލު ކުރީ އެސްޖޭއާއެކު އޮތް އެއްބަސްވުމަކީ ގާނޫނާ ހިލާފު އެއްބަސްވުމެއް ކަމަށް ދެކޭތީއެވެ. ނަމަވެސް އެޓާނީ ޖެނަރަލްގެ ލަފާގައި އެ އެއްބަސްވުމަކީ ގާނޫނާ ހިލާފު ލަފައެއް ކަމަށް ބުނެފައެއް ނެތެވެ.\nމި މައްސަލަ އަކީ އެންޓި ކޮރަޕްޝަން ކޮމިޝަން (އޭސީސީ) އިންވެސް ތަހުގީގުކޮށްފައިވާ މައްސަލައެކެވެ. އަދި ކުރީގެ އިސްލާމިކް މިނިސްތަރު ޑރ. އަހުމަދު ޒިޔާދު ބާގިރުގެ މައްޗަށް ދައުވާ ކުރުމަށްވެސް އޭސީސީ އިން ވަނީ މި މައްސަލަ އާއި ގުޅިގެން ނިންމާފައެވެ. މިހާރު އެ މައްސަލަ ޕްރޮސިކިއުޓަރު ޖެނެރަލް (ޕީޖީ) އޮފީހުން ވަނީ ކްރިމިނަލް ކޯޓަށް މިހާރު ހުށަހަޅާފައެވެ.\nPrevious ކޮވިޑާ ގުޅޭ ސިއްހީ ކަންކަމަށް 1.2 ބިލިޔަން ރުފިޔާ ހަރަދުކޮށްފި\nNext ކުޑަކުއްޖަކު ގްރޫމް ކޮށްގެން ޖިންސީ ގުޅުން ހިންގަން އުޅުނު މީހަކު ހައްޔަރުކޮށްފި


Lanka in Pfizer-BioNTech haiy million doze gannanee\nލަންކާއިން ފައިޒާ-ބަޔޮންޓެކް ހަތްމިލިއަން ޑޯޒް ގަންނަނީ\nފައިޒާ-ބަޔޮންޓެކް ހަތްމިލިއަން ވެކްސިން ގަތުމަށް ލަންކާއިން މަޝްވަރާކުރަނީ\nފައިޒާ-ބަޔޮންޓެކް ހަތްމިލިއަން ޑޯޒް ގަތުމަށްޓަކައި ލަންކާއިން މަޝްވަރާކުރަމުން އަންނަ ކަމަށް ހެލްތު މިނިސްޓަރު ޕަވިތުރަ ވައްނިއަރައްޗީ ވިދާޅުވެއްޖެ އެވެ. ޕާލަމަންޓަށް މައުލޫމާތު ދެއްވަމުން ވަޒީރު ވިދާޅުވީ އުންމިދަކީ އަންނަ އަހަރު ފައިޒާ-ބަޔޮންޓެކް ވެކްސިން ސްޓޮކެއް ލަންކާއަށް ގެނައުން ކަމަށެވެ.\nލަންކާއަށް ކޮވިޑް ވެކްސިން ހޯދުމަށްޓަކައި އިތުރު ސަޕްލަޔަރުންނާ މަޝްވަރާކުރެވޭ ކަމަށް ވެސް ހެލްތު މިނިސްޓަރު ވިދާޅުވި އެވެ. ލަންކާގައި ހުންނަ އެމެރިކާ އެމްބަސީ މެދުވެރިކޮށް ފައިޒާ ކުންފުންޏާ މަޝްވަރާކުރެވެމުން އަންނަ ކަމަށާއި ވިސްނުންފުޅަކީ އެއްބަސްވުމެއްގައި ސޮއިކުރެވޭވަރު ކުރެއްވުން ކަމަށް އެކަމަނާ ވިދާޅުވި އެވެ.\n"އަޅުގަނޑުމެން އެމްބަސީ މެދުވެރިކޮށް މޮޑާނާ އާއި ޖޯންސަން އެންޑް ޖޯންސަންސްއާ ވެސް އެބަ މަޝްވަރާކުރަން،" ޕަވިތުރަ ވިދާޅުވި އެވެ. ވަޒީރު ވިދާޅުވީ ޕްރޮޕޯސަލްއަށް ބައްލަވައި އެކުންފުނިތަކާއެކު ވެސް އެއްބަސްވުމެއް ގާއިމުކުރައްވާނެ ކަމަށެވެ.\nކޮރޯނާވައިރަހުން ރައްކާތެރިވުމަށް ދެވޭ ވެކްސިންތަކުގެ ތެރެއިން ފެންވަރު އެންމެ ރަނގަޅު ވެކްސިނަކީ ފައިޒާ-ބަޔޮންޓެކް އެވެ. ދުނިޔޭގެ ސިއްހަތު ޖަމިއްޔާ، ޑަބްލިޔުއެޗްއޯއިން ދަރަޖަ ކަނޑައެޅުމުގައި ފައިޒާ-ބަޔޮންޓެކްއަށް ނަމޫނާއަކަށް ބަލަ އެވެ.\nލަންކާގެ އާބާދިއަށް ފުދޭވަރަށް ވެކްސިން ސްޓޮކް އިތުރުކުރުމަށްޓަކައި ސަރުކާރުން 13 މިލިއަން އެސްޓްރަޒެނެކާ ވެކްސިނަށް އޯޑަރުކޮށްފައިވާ ކަމަށް މީޑިއާ މިނިސްޓަރު ހެކެލިޔާ ރަމްބުކްވެއްލާ ވިދާޅުވި އެވެ. އަދި ރަޝިއާއިން ސްޕްޓްނިކް ވެކްސިން ގަތުމަށްޓަކައި ހަމިލިއަން ޑޯޒަށް ކެބިނެޓުން ހުއްދަދީފައިވާ ކަމަށް ވެސް ވިދާޅުވި އެވެ.\nލަންކާގައި އާންމުންނަށް ވެކްސިންދޭން ފަށާފައި ވާއިރު އާންމުކޮށް ދެނީ އޮކްސްފޯޑް-އެސްޓްރަޒެނެކާ ވެކްސިންނެވެ. މިވެކްސިން އުފައްދަނީ އިންޑިއާގެ ސީރަމް އިންސްޓިޓިއުޓުންނެވެ. ދެކުނުއިރުމަތީ އޭޝިއާ ގައުމުތަކުގައި އެންމެ ގިނައިން ބޭނުންކުރަނީ ވެސް އޮކްސްފޯޑް-އެސްޓްރަޒެނެކާ ވެކްސިނެވެ.\nސްރީލަންކާ ކޮވިޑް-19 ކޮވިޑް ވެކްސިން + ފައިޒާ ބަޔޯންޓެކް\n"ފައިޒާ ގުޅަބޭސް އޮމިކްރޯން ތައްކަތު ކުރާނެ"\nއޮމިކްރޯންގެ ދުވެލި ވަރަށް ބާރު: ފައުޗީ\nމުސްލިމް ދުނިޔޭގެ "މޭން އޮފް ދި އިއާ"